
Prefaţă 

Rugăciune  foarte  folositoare  a  Sfanţului  Toma 
către  Născătoarea  de  Dumnezeu 
Icoana  Maicii  Domnului  “Prodromiţa” 

Alte  Sfinte  Icoane  făcătoare  de  minuni 

1)  Icoana  Maicii  Domnului  Apărătoare  de  foc 

2)  Icoana  Maicii  Domnului  înainte  Vestitoare 


3)  Icoana  Maicii  Domnului  Ctitoriţa 

4)  Icoana  Sfintei  Treimi 

5)  Icoana  Sfântului  Ioan  Botezătorul  “Prodromu” 

A  \'EXE 

Sfântul  Mitufc  .Athos:  contribuţii  româneşti 
şi  vi-itriii  pr&zmtare  pentru  folosul  vizitatorilor 

Anexa  I:  Contribuţia  românilor  şi  Bisericii  Ortodoxe  Române 
la  susţinerea  Sfântului  Munte  Athos 

Anexa  II:  Sf.  Munte  Athos  -  “Grădina  Maicii  Domnului”. 
Scurtă  prezentare  pentru  folosul  vizitatorilor 


CUVÂNT  EDITORIAL 


Schitul  vremurilor  de  pe  urmă... 

în  Istoria  Mănăstirilor  Athonite,  alcătuită  în  10  to¬ 
muri  de  Irinarh  schimonahul  (1845-1920)  şi  păstrată  cu 
evlavie  printre  cele  200  de  manuscrise  şi  5000  de  volume 
tipărite  din  biblioteca  Schitului  românesc  Prodromu  din 
Sf.  Munte  Athos,  citim  şi  această  minunată  istorisire:  “Pe 
la  anul  1337,  cuviosul  Marcu,  ucenicul  Sfanţului  Grigorie 
Sinaitul,  avându-şi  locuinţa  deasupra  Mănăstirii  Lavra,  pe 
dealul  ce  se  numeşte  Palama,  iată  că  într-o  noapte,  ieşind 
din  chilie  şi  stând  la  rugăciune,  văzu  în  partea  dinspre 
răsărit,  la  locul  ce  se  numeşte  Vigla,  o  doamnă  şezând  pe 
un  tron  precum  cele  împărăteşti,  înconjurată  de  îngeri  şi 
sfinţi  care  tămâiau  împrejur,  cântând  şi  închinându-se 
împărătesei  a  toate.  Şi  întrebând  cuviosul  Marcu  pe  Sfân¬ 
tul  Grigorie,  stareţul  său,  ce  va  fi  însemnând  oare  aceasta, 
i  s-a  tâlcuit  că  Maica  Domnului  voieşte  ca  în  timpurile 
mai  de  pe  urmă  să  se  ridice  în  acele  părţi  un  locaş  dumne¬ 
zeiesc,  spre  slava  Sfinţiei  sale”  (subl.  n.).  Este  tocmai  lo¬ 
cul  pe  care  avea  să  se  ridice  mai  târziu  Schitul  românesc 
Prodromu,  în  a  cărui  parte  dinspre  apus,  lângă  clopotniţa 
de  23  de  metri,  se  află  un  paraclis  închinat  Adormirii 
Maicii  Domnului,  care  veghează  astfel  intrarea  principală 
în  schitul  sfinţeniei  româneşti. 


Un  paradox  al  istoriei? 


Dacă  nu  un  paradox,  este  în  orice  caz  o  curiozitate 
faptul  că  tocmai  românii  -  ale  căror  generoase  danii  către 
Sf.  Munte  sunt  atestate  de  mii  de  documente,  începând  de 
la  primii  Basarabi  şi  urmând  până  la  ultimii  voievozi  din 
secolul  al  19-lea  -  nu  au  avut  aici  nici  un  lăcaş  propriu 
până  acum  un  veac  şi  jumătate.  Din  cele  20  de  mari  mă¬ 
năstiri  (lavre)  athonite,  17  sunt  greceşti,  una  rusească,  una 
sârbească  şi  una  bulgărească. . . 

Nu  de  nevrednicie  poate  fi  vorba,  căci  românii,  din¬ 
colo  de  daniile  tăcute  de-a  lungul  timpului  tuturor  celor 
20  de  mănăstiri  (pe  unele  chiar  rezidindu-le  în  întregi¬ 
me)1,  au  fost  o  prezenţă  constantă  şi  adeseori  exemplară 
în  “Grădina  Maicii  Domnului”.  Este  atestat  încă  din  seco¬ 
lul  al  9-lea  că  vlahii  ajungeau  cu  turmele  lor  până  pe 
coastele  Athosului,  iar  Mănăstirea  Cutlumuş,  rectitorită 
de  voievodul  Nicolae  Alexandru  Basarab  către  1360  şi 
numărând  nu  puţini  monahi  de  origine  română,  a  fost 
supranumită  multă  vreme  “Marea  Lavră  a  Ţării  Româ¬ 
neşti”.  Trebuie  să  fie  vorba,  mai  degrabă,  sau  de  vitregia 
istoriei  (care  i-a  împiedicat  atâtea  veacuri  pe  români  să  se 
unească  într-un  singur  stat  puternic  şi  într-o  singură  Bise¬ 
rică  autonomă),  sau  de  o  anume  măsură  (discreţie)  a  ma¬ 
nifestărilor  noastre  în  lume  (care,  de  pildă,  pe  plan  reli¬ 
gios,  ne-a  făcut  să  nu  avem  în  calendar,  până  în  secolul 
XX,  sfinţi  canonizaţi  de  noi  înşine,  deşi  toată  istoria  noas- 

1  A  se  vedea  şi  prima  anexă  din  volumul  de  faţă. 

tră  este  presărată  cu  mari  trăitori  şi  martiri  învederaţi  ai 
dreptei  credinţe). 

O  explicaţie  plauzibilă  este  şi  cea  dată  de  Părintele 
Ieromonah  Petroniu  Tănase,  actualul  stareţ  de  la  Prodro- 
mu:  “Sihaştrii  din  Carpaţi  mergeau  la  Athos,  fiindcă  gă¬ 
seau  acolo  condiţii  de  viaţă  sihăstrească  mai  deplină.  De 
aceea  nu  şi-au  întemeiat  o  mănăsire  a  lor,  ci,  când  s-a 
întâmplat  să  se  stabilească  în  chinovii  [mănăstiri  de  obş¬ 
te],  au  trăit  împreună  cu  ceilalţi  fraţi:  la  Cutlumuş,  la  Zo- 
grafu,  la  Esfigmenu;  dar,  în  general,  au  trăit  viaţă  sihă¬ 
strească,  în  chilii  răspândite  pe  tot  cuprinsul  Athosului. 
Abia  în  secolul  al  XlX-lea,  când  apar  statele  naţionale,  s- 
au  gândit  şi  monahii  români  aghioriţi  să  aibă  un  lăcaş  al 
lor,  şi  au  întemeiat  Schitul  Prodromu”.  Este  de  altfel  grăi¬ 
tor,  pentru  chemarea  sihăstrească  a  înduhovniciţilor  ro¬ 
mâni,  că  primii  3  stareţi  de  la  Prodromu  -  Nifon,  Damian 
şi  Ghedeon  -  s-au  retras  din  stăreţie  şi  şi-au  încheiat  zile¬ 
le  ca  sihaştri,  în  peşteri  sau  chilii  din  apropiere,  iar  cel 
dintâi  a  refuzat  cinstea  de  arhimandrit,  rămânând  până  la 
capăt  simplu  ieroschimonah  şi  lăsând  o  diată  (un  testa¬ 
ment)  în  care  cheamă  cu  precădere  la  nevoinţă,  pocăinţă 
şi  smerenie2. 


Românii  în  inima  Ortodoxiei 

Dinaintea  altarului  bisericii  mari  de  la  Prodromu 
(ridicată  între  1857  şi  1866,  cu  hramul  Botezului  Domnu¬ 
lui)  arde  necontenit  o  candelă  ce  aduce  aminte  că  acolo 

2  Vezi  mai  jos,  p.  28. 

odihnesc  osemintele  cuviosului  Nifon  (m.  1899),  înteme¬ 
ietorul  şi  cel  dintâi  stareţ  al  Schitului  Prodromu,  „acest 
sfânt  locaş  românesc...  cu  viaţă  chino vitică...  fondat  ca  a- 
zil  al  tuturor  românilor,  fără  deosebirea  lor”  (cum  citim  în 
pisania  de  deasupra  intrării  în  biserică,  neostentativ  înca¬ 
drată  de  tricolorul  românesc). 

înainte  de  actualul  schit,  pe  locul  respectiv  se  înălţa 
doar  paraclisul  Sfântului  Ioan  Botezătorul  (care  dăinu¬ 
ieşte  şi  azi,  de  mai  multe  ori  refăcut),  atestat  abia  la  1754, 
când  „a  fost  reînnoit  de  monahul  Iosif  Hiotul”  (cum  aflăm 
dintr-o  inscripţie  de  pe  peretele  sudic),  dar  probabil  da¬ 
tând  încă  din  secolul  anterior.  De  aici  se  trage  şi  numele 
schitului  (în  greceşte:  prodromos,  „înaintemergător”),  iar 
icoana  făcătoare  de  minuni  a  Botezătorului,  care  cu  privi¬ 
rea  sa  încruntată  i-a  izgonit  pe  turci  la  1 82 13,  este  cea  mai 
veche  dintre  icoanele  ocrotitoare  ale  obştii.  Pe  la  începu¬ 
tul  secolului  19  se  osteneau  pe  lângă  acest  paraclis  3  si- 
haştri  români  (duhovnicul  Iustin,  cu  ucenicii  săi  Patapie  şi 
Grigorie),  care  cei  dintâi  au  pus  de  gând  să  ridice  acolo 
un  schit,  „ca  să  aibă  şi  Românii  sfânt  locaş  în  Grădina 
Maicii  Domnului,  în  care  să  slujească  în  frumoasa  limbă 
românească”,  cerând  pentru  aceasta  binecuvântarea  Marii 
Lavre,  care  n-a  întârziat  să  vină  (1820).  Din  păcate,  pro¬ 
iectul  nu  s-a  putut  împlini  atunci,  ci  numai  câteva  decenii 
mai  târziu,  când  iniţiativa  a  fost  reluată  de  monahii  mol¬ 
doveni  Nifon  şi  Nectarie,  cărora  Marea  Lavră  le-a  reîn¬ 
noit  aprobarea  (1851)  şi  care  în  1856  au  căpătat  şi  înalta 
binecuvântare  a  Patriarhiei  de  la  Constantinopol  (Patriar- 

3  Vezi  ultima  parte  din  expunerea  Arhimandritului  Antipa  Dinescu. 

hui  Kiril).  Domnitorul  Moldovei,  Grigore  Alexandru  Ghi- 
ca,  a  sprijinit  începerea  lucrărilor  cu  3000  de  galbeni  şi  a 
dat  încuviinţare  să  se  strângă  ajutoare  de  la  norodul  bine- 
credincios. 

Aşa  s-a  întemeiat,  supus  Marii  Lavre,  schitul  care  • 
astăzi,  restaurat  în  întregime,  cu  biserica  mare,  cu  cele  trei 
paraclise  (al  Adormirii,  al  Bunăvestirii  şi  al  Botezătoru¬ 
lui),  cu  icoanele  sale  făcătoare  de  minuni  (dintre  care  cea 
mai  vestită  este  Maica  Domnului  „Prodromiţa”,  despre 
care  se  scrie  pe  larg  în  cele  ce  urmează),  cu  numeroasele 
lui  sfinte  moaşte,  cu  impunătoarea  clopotniţă,  cu  stăreţia, 
cu  biblioteca,  cu  atelierele,  cu  sinodiconul  (sala  de  reuni¬ 
uni),  cu  arhondaricul  (casa  de  oaspeţi),  cu  bolniţa  (spita¬ 
lul),  cu  chiliile,  cu  marea  cisternă  subterană,  cu  trapeza 
(sala  de  mese),  cu  anexele  gospodăreşti  şi  cu  celelalte  a- 
careturi,  alcătuieşte  o  lume  în  sine,  după  sfânta  rânduială 
athonită,  mărturisind  exemplar  „prezenţa  monahismului 
şi  spiritualităţii  româneşti  în  Centrul  Ortodoxiei”  (după 
cuvântul  stareţului  Petroniu). 

Dacă  trăim  de-acum  „în  timpurile  mai  de  pe  urmă”, 
atunci  Prodromu  este,  în  marea  oştire  athonită,  o  căpită¬ 
nie  românească  de  toată  nădejdea,  pregătită  în  fiecare  cli¬ 
pă  pentru  Armaghedon  şi  pentru  Judecata  din  urmă  a  nea¬ 
murilor. 


Lămuriri  asupra  cărţii  de  faţă 

Acest  mic  volum  reuneşte  între  copertele  sale  do¬ 
uă  broşuri  athonite  româneşti  apărute  la  distanţă  de  aproa- 


pe  un  secol  una  de  cealaltă  şi  alcătuite  de  doi  vestiţi  sta¬ 
reţi  ai  Schitului  românesc  Prodromu,  Arhim.  Antipa  Di- 
nescu  (stareţul  de  la  răscrucea  secolelor  XIX-XX)  şi 
Ierom.  Petroniu  Tănase  (stareţul  de  la  răscrucea  secolelor 
XX-XXI): 

-  Minunile  Maicei  Domnului  „Prodromifa”  sau 
Minunea  ce  s-a  făcut  cu  zugrăvirea  Sfintei  Icoane  a  Mai¬ 
cei  Domnului  de  la  Monastirea  română  „Prodromul”  din 
S-tu  Munte  Athos  şi  alte  multe  minuni  ce  s-au  făcut  dupe 
zugrăvire.  Istorisirea  minunilor  şi  altor  Sfinte  Icoane  ce 
se  află  în  Sfânta  Monastire,  adunate  şi  lucrate  de  Arhi¬ 
mandritul  Antipa  Dinescu,  superiorul  Sfintei  Monastiri, 
Stabilimentul  de  Arte  Grafice  „Universala”,  Bucureşti, 
1906  (47  de  pagini)  şi 

-  Scurt  îndrumător  pentru  pelerinii  români.  Schitul 
Românesc  Prodromu,  Sf.  Munte  Athos,  Grecia,  1998  (32 
de  pagini,  cu  ilustraţii  color)4. 

Am  rânduit  textele  în  cronologie  inversă,  dând  citi¬ 
torului  posibilitatea  unei  mai  bune  orientări  şi  aşezări  în 
context  a  istoriei  fiecărei  icoane:  textul  broşurii  din  1998 
(din  care  am  dislocat  anexa  intitulată  „Contribuţia  româ¬ 
nilor  şi  a  Bisericii  Ortodoxe  Române  la  susţinerea  Sfântu¬ 
lui  Munte  Athos”,  aşezând-o  la  sfârşitul  volumului,  ca  pe 
un  fel  de  postfaţă)  devine,  prin  urmare,  un  fel  de  introdu¬ 
cere  generală  actuală  la  textul  mai  puţin  sistematizat  şi 
mai  circumscris  tematic  al  modestei  broşuri  din  1 906  (că- 


4  Semnătura  Părintelui  Petroniu  apare  numai  în  interior  (p.  27),  la 

sfârşitul  “încheierii”  şi  înaintea  sintezei  documentare  extrase  din 
Ortodoxia  (2/1953),  reprodusă  şi  în  Anexele  volumului  de  faţă. 


reia  ne-am  îngăduit  să-i  simplificăm  puţin,  în  economia 
volumului,  lungile  titluri  şi  subtitluri  de  epocă5 -şi  să  o 
diortosim  discret,  aducând-o  ceva  mai  aproape  de  limba 
de  azi  şi  de  registrul  textelor  însoţitoare). 

Am  reprodus  color,  pe  coperta  I  şi  coperta  IV,  cele 
mai  faimoase  două  icoane  făcătoare  de  minuni  prezentate 
în  carte:  icoana  patronului  spiritual  al  schitului,  Sf.  Ioan 
Botezătorul,  şi  icoana  Maicii  Domnului  „Prodromiţa”, 
cea  „nefăcută  de  mână”  până  la  capăt.  Rămânem  înda¬ 
toraţi  fratelui  Alexandru  Mihail  Niţă  (strămutat  recent  de 
la  Prodromu  la  Colciu)  pentru  fotografiile  furnizate. 

Mulţumim  şi  pe  această  cale,  cu  flască  plecăciune  şi 
smerită  dragoste  întru  Hristos,  Părintelui  Ieromonah  Pe¬ 
troniu  Tănase,  pentru  părinteasca  îngăduinţă  dată  editării 
acestui  volum,  pus  acum  la  îndemâna  dreptcredincioşilor 
din  ţară,  spre  întărirea  evlaviei  lor  şi  a  bunelor  nădejdi  du¬ 
hovniceşti  pârguite  în  Grădina  Maicii  Domnului. 

Răzvan  Codrescu 


5  Pentru  cei  curioşi  sau  exigenţi,  am  indicat  totuşi,  în  note  de  subsol, 
ori  de  cîte  ori  a  fost  cazul,  titlurile  sau  subtitlurile  originale.  De  ase¬ 
menea,  ori  de  câte  ori  indicaţiile  istorice  (nume,  date)  sau  construcţia 
frazelor  ni  s-au  părut  ambigue,  am  inclus  în  text  precizări  lămuritoare 
între  paranteze  drepte. 


Părintele  Ieromonah  Petroniu  Tănase, 
Stareţul  Schitului  românesc  Prodromu 


SCURT  ÎNDRUMĂTOR 
PENTRU  PELERINII  ROMÂNI 

de  Ierom.  Petroniu  Tănase 


Schitul  românesc  Prodromu 
(intrarea  principală) 


Muntele  Athos 


Loc  ales,  Grădină  a  Maicii  Domnului,  martor  mile¬ 
nar  şi  moştenitor  direct  al  strălucitei  culturi  bizantine, 
Sfântul  Munte  Athos  este  tezaurul  cel  mai  de  preţ  al 
Sfintei  Ortodoxii,  tăria,  lauda  şi  mândria  ei. 

Alături  de  Ţara  Sfântă,  Athosul  este  Muntele  cel 
Sfânt,  alcătuind  împreună  cu  Sinaiul  şi  cu  Taborul  triada 
munţilor  descoperirilor  dumnezeieşti.  Pe  Sinaiul  din  mij¬ 
locul  pustiului,  Dumnezeu  Tatăl  a  dat  poporului  ales 
Legea  Vechiului  Testament;  pe  Taborul  Galileii,  Dum¬ 
nezeu  Fiul  le-a  arătat  ucenicilor  Săi,  „pe  cât  se  putea”, 
strălucirea  Slavei  Sale;  iar  pe  Athos,  muntele  din  mijlocul 
mării  -  icoană  a  Bisericii,  mereu  bătute  de  valuri  pe  ma¬ 
rea  vieţii  şi  de-a  pururi  neclătită,  -  Duhul  Sfânt,  în  chip 
tainic,  prin  energiile  Sale  sfinţitoare,  Se  descoperă  pe  chi¬ 
purile  înduhovnicite  ale  monahilor  athoniţi.  Triadă  a 
munţilor  sfinţi:  Sinaiul  Vechiului  Aşezământ,  Taborul  A- 
şezământului  cel  Nou  şi  Athosul  -  arvună  a  Veacului  ce 
va  să  vie.  Nu  întâmplător  pe  Athos  s-a  definit  învăţătura 
dogmatică  a  Bisericii  Ortodoxe  despre  Energiile  necreate 
şi  nu  întâmplător  în  Sfântul  Munte  s-a  făurit  Filocalia 
rugăciunii  neîncetate. 

Datorită  aşezării  geografice  a  Athosului,  de  izolare 
şi  climat  aspru,  monahismul  a  găsit  aici,  încă  din  secolul 
al  IV-lea,  loc  prielnic,  dăinuind  neîntrerupt  până  în  zilele 

noastre.  Sub  formă  sihăstrească  de  la  început  şi  până  în 
secolul  al  X-lea,  când  cuviosul  Atanasie  Trapezuntul,  sta- 
bilindu-se  pe  Athos,  la  anul  963,  a  întemeiat  prima  mănă¬ 
stire  chinovială  athonită:  Marea  Lavră. 

După  modelul  Lavrei,  rând  pe  rând,  iau  fiinţă  pe 
Athos  alte  mănăstiri  chinoviale,  în  care  vin  şi  se  închino- 
viază  doritorii  de  viaţă  pustnicească  din  toate  ţările  orto¬ 
doxe:  greci,  ruşi,  ivriţi,  români  etc.  în  decursul  timpului, 
numărul  acestor  mănăstiri  a  variat  mult,  pentru  a  se  stabi¬ 
liza  la  numărul  de  20,  aşa  cum  este  astăzi.  După  prove¬ 
nienţa  majoritară  a  monahilor  din  ele,  17  dintre  aceste 
mănăstiri  sunt  greceşti,  una  sârbească,  una  rusească  şi  una 
bulgărească. 

Astfel,  pe  Athos  s-au  întâlnit,  prin  reprezentanţii  lor 
spirituali,  mai  toate  ţările  ortodoxe,  care  şi-au  dat  concur¬ 
sul  pentru  dăinuirea  mănăstirilor  athonite,  încât  Muntele 
Athos  este  opera  întregii  Ortodoxii. 

Românii,  chiar  dacă  nu  au  avut  o  mănăstire  numai  a 
lor  până  în  a  doua  jumătate  a  secolului  al  XlX-lea,  nu 
puteau  lipsi  din  această  panortodoxă  “împărăţie  a  mona¬ 
hilor”.  Nu  avem  date  precise  cu  privire  la  timpul  când 
monahii  români  îşi  fac  prezenţa  în  Athos,  dar  se  ştie  că  pe 
la  anii  1360,  în  Mănăstirea  Cutlumuş,  ctitorită  de  domni¬ 
torul  Ungro-Vlahiei,  Alexandru  Basarab,  se  aflau  mulţi 
monahi  români,  încât  această  mănăstire  a  purtat  multă 
vreme  numele  de  „Marea  Lavră  a  Ţării  Româneşti”. 

Sunt  însă  mărturii  istorice  că  prezenţa  monahilor 
români  în  Athos  este  mai  veche.  încă  din  secolul  al  IX- 
lea,  documentele  pomenesc  de  vlahii  din  nord,  care  ajun¬ 

geau  cu  turmele  lor  până  la  Athos.  Nu-i  de  crezut  că  si- 
haştrii  din  părţile  româneşti,  unde  monahismul  a  dăinuit 
sub  formă  sihăstrească  timp  de  o  mie  de  ani,  să  nu  fi 
ajuns  şi  la  Athos. 

Sihaştrii  din  Carpaţi  mergeau  la  Athos,  fiindcă  gă¬ 
seau  acolo  condiţii  de  viaţă  sihăstrească  mai  deplină.  De 
aceea  nu  şi-au  întemeiat  o  mănăstire  a  lor,  ci,  când  s-au 
stabilit  în  chinovii,  au  trăit  împreună  cu  ceilalţi  fraţi:  la 
Cutlumuş,  la  Zografu,  la  Esfigmenu,  dar  în  general  au  tră¬ 
it  viaţă  sihăstrească,  în  chilii  răspândite  pe  tot  cuprinsul 
Athosului.  Abia  în  secolul  al  XlX-lea,  când  apar  statele 
naţionale,  s-au  gândit  şi  monahii  români  aghioriţi  să  aibă 
o  mănăstire  a  lor,  şi  au  întemeiat  Schitu  Prodromu. 


Prodromos  -  înaintemergătorul 


Schitul  Prodromu 


Schitul  Prodromu  se  află  la  capătul  răsăritean  al  pe¬ 
ninsulei  athonite  numit  Vigla,  într-un  ţinut  pustiu,  pietros 
şi  bântuit  de  teribile  furtuni.  De  aceea,  în  chip  firesc  a  fost 
pus  sub  patronajul  marelui  pustnic  Sfântul  Ioan  Boteză¬ 
torul,  de  unde  şi-a  luat  şi  numele  de  Prodromu,  care  în 
limba  greacă  înseamnă  înaintemergător . 

Loc  sălbatic  şi  cu  minunate  frumuseţi  naturale,  pri¬ 
elnic  isihiei  şi  înaltelor  contemplaţii  duhovniceşti,  la  care 
însăşi  atmosfera  înconjurătoare  te  îndeamnă.  Spre  răsărit 
se  întinde  Marea  Egee,  nesfârşită  şi  aproape  tot  timpul 
anului  agitată  de  valuri;  spre  apus,  se  înalţă  mare,  până  la 
2033  m,  muntele  al  cărui  vârf  de  marmoră  sau  înălbit  de 
zăpezi  scânteiază  sub  razele  soarelui,  cu  mult  înainte  de 
răsăritul  lui,  ca  un  nou  Tabor  in  lumina  Schimbării  la  Faţă 
a  Domnului,  iar  soarele,  răsărind  din  mare,  se  urcă  mereu 
în  cursul  zilei,  pentru  a  apune  în  dosul  culmii  athonite,  de 
unde  cu  ultimele  raze  ale  înserării  ne  cheamă:  „Veniţi  să 
ne  suim  în  Muntele  Domnului”,  la  înălţimile  cele  duhov¬ 
niceşti. 

De  aceea,  locul  a  fost  din  vechime  îndrăgit  de  pust¬ 
nici,  doritori  de  înaltă  vieţuire  duhovnicească.  Când  Petru 
Athonitul  a  venit  la  Athos,  prin  aceste  părţi  şi-a  ales  să- 
lăşluirea,  iar  mai  apoi  cuviosul  Atanasie,  întemeietorul 

Lavrei,  tot  aici  şi-a  găsit  peştera,  care  până  astăzi  stă  măr¬ 
turie,  în  peretele  prăpăstios  al  Viglei. 

Călugării  români,  venind  la  Athos  pentru  înalta  via¬ 
ţă  duhovnicească,  în  chip  firesc  au  ajuns  şi  la  Vigla.  Ast¬ 
fel,  pe  la  anii  1750,  câţiva  monahi  români,  sub  povăţuirea 
duhovnicească  a  unui  ieromonah  Macarie,  pustniceau  la 
paraclisul  Sfântului  Ioan  Botezătorul,  de  la  care  mai  apoi 
şi  schitul  şi-a  luat  numele. 

De  cine  a  fost  zidit  acest  paraclis  -  încă  nu  am  găsit 
vreo  însemnare.  Dar  pe  peretele  sudic,  în  afară,  se  află  in¬ 
scripţia:  „Reînnoit  de  ieromonahul  Iosif  Hiotul,  1754”. 
Ceea  ce  înseamnă  că  paraclisul  este  mai  vechi,  precum  o 
arată  şi  frumoasele  icoane  din  catapeteasmă. 

Pe  la  anii  1800,  la  chilia  Sfântul  Ioan  Botezătorul 
din  Vigla,  se  nevoiau  trei  sihaştri  români:  duhovnicul  Ius¬ 
tin  cu  doi  ucenici  ai  săi,  Patapie  şi  Grigore.  Ne-au  rămas 
mărturii  despre  duhovnicul  Iustin  că  era  monah  îmbună¬ 
tăţit  şi  sporit  mult  în  cele  duhovniceşti,  precum  se  vede  şi 
din  întâmplarea  de  mai  jos. 

în  acel  timp  s-a  abătut  asupra  Mănăstirii  Lavra  un 
nor  de  lăcuste,  care  distrugeau  grădinile  şi  livezile  mănă¬ 
stirii.  Părinţii  lavrioţi  au  făcut  rugăciuni  şi  litanie  cu  Sfin¬ 
tele  Moaşte,  capul  Sfântului  Mihail  al  Sinoadelor,  care 
are  dar  deosebit  pentru  alungarea  lăcustelor,  dar  de  data 
aceasta  lăcustele  nu  au  voit  să  plece.  Atunci  unii  părinţi 
lavrioţi  s-au  gândit  să  cheme  pe  Iustin  Valahul,  ştiindu-1 
că  are  har  deosebit  de  la  Dumnezeu.  Duhovnicul  Iustin  a 
mers  la  Lavra,  a  făcut  agheasmă  şi,  când  a  început  să  cân- 

te:  „Mântuieşte,  Doamne,  poporul  Tău...”  şi  să  stropeas¬ 
că,  norul  de  lăcuste  s-a  ridicat  şi  a  plecat  îndată. 

Adunându-se  şi  alţi  monahi  români  în  jurul  duhov¬ 
nicului  Iustin,  acesta  şi  ucenicii  săi  s-au  gândit  să  facă  din 
chilia  lor  o  aşezare  monahicească  mare  şi  să  o  prefacă  în 
schit.  Adresându-se  Mănăstirii  Lavra  în  acest  scop,  aceas¬ 
ta  a  primit  cererea  lor  şi  le-a  dat  binecuvântare,  iar  ei,  cu 
multă  osteneală  şi  cheltuială,  au  adus  pe  uluce  apa  de  la 
Kir  Isaia  până  la  chilia  Prodromu,  Vigla  fiind  cu  totul  lip¬ 
sită  de  apă. 

între  timp,  la  anul  1816,  duhovnicul  Iustin  moare, 
iar  urmaşii  săi  cer  de  la  Marea  Lavră  un  act  scris  pentru 
întemeierea  schitului.  Marea  Lavră,  la  anul  1820,  dă  un 
act  de  întărire  în  1 3  articole,  în  care  se  stabilesc  condiţiile 
de  funcţionare  a  noului  schit,  şi  anume  că  schitul  este  de¬ 
pendent  de  Marea  Lavră,  că  va  duce  o  viaţă  chinovială,  va 
avea  egumen  şi  pecete  proprie  şi  va  respecta  toate  îndato¬ 
ririle  faţă  de  Marea  Lavră,  asemenea  cu  toate  celelalte 
schituri  athonite. 

în  anul  următor,  1821,  încep  însă  tulburările  şi  gre¬ 
utăţile  aduse  de  revoluţia  grecească,  iar  dorinţa  de  a  pune 
temelie  Schitului  Prodromu  nu  se  poate  înfăptui. 

Monahii  Patapie  şi  Grigore  au  plecat  în  România, 
luând  cu  ei  şi  actele  de  întemeiere  a  schitului,  pe  care  le- 
au  depus  la  Mănăstirea  Neamţu  din  Moldova,  unde  s-au 
stabilit  şi  ei.  Greutăţile  şi  tulburările  revoluţiei  s-au  pre¬ 
lungit  mai  mulţi  ani,  cei  doi  monahi  au  murit,  iar  dorinţa 
lor  de  întemeiere  a  schitului  o  vor  duce  la  îndeplinire  alţi 
doi  monahi,  Nifon  şi  Nectarie,  din  Mănăstirea  Horaiţa  - 

Moldova,  România.  Aceştia  merg  la  Athos,  stau  un  timp 
la  Schitu  Sfânta  Ana,  apoi  se  stabilesc  la  Kerasia,  nu  de¬ 
parte  de  Prodromu.  Aflând  ei  de  aprobarea  din  1 820  pen¬ 
tru  înfiinţarea  schitului,  găsesc  aceste  acte  la  Mănăstirea 
Neamţ  şi,  luându-le,  merg  la  Marea  Lavră,  cu  aprobarea 
căreia,  la  anul  1851,  răscumpără  cu  suma  de  7000  lei  chi¬ 
lia  Prodromu,  care  între  timp  fusese  dată  unor  călugări 
greci.  Marea  Lavră  întăreşte  din  nou  actul  din  1820,  că¬ 
ruia  îi  mai  adaugă  trei  articole,  potrivit  cu  noua  situaţie, 
iar  monahii  Nifon  şi  Nectarie  pornesc  la  strângerea  de 
fonduri  pentru  construirea  schitului. 

Nifon  merge  în  Moldova,  ia  legătura  cu  Mitropoli¬ 
tul  Sofronie  şi  cu  Domnitorul  Moldovei,  Grigore  Ghica, 
care  acordă  însemnata  sumă  de  3.000  de  galbeni  şi  apro¬ 
bare  pentru  strângerea  de  ajutoare  de  la  popor. 

Se  face  intervenţie  la  Patriarhia  de  la  Constantino- 
pol,  iar  Patriarhul  Kiril  emite  sigiliul  patriarhal  din  1 856, 
prin  care  aproba  înfiinţarea  şi  funcţionarea  Schitului  Mol¬ 
dovenesc  Prodromu,  cu  îndemnul  dat  monahilor  din  schit 
să  ducă  viaţă  chinovială,  să  se  roage  pentru  ctitori  şi  să 
păstreze  cu  grijă  bunurile  aşezământului. 

Cu  ajutoarele  primite  s-au  făcut  lucrări  pregătitoare, 
s-a  adus  apă  la  schit,  s-a  construit  o  cisternă  de  apă,  drum 
la  mare  şi  arsana  pentru  păstrarea  materialelor.  în  anul 
următor,  în  martie  1857,  s-a  pus  temelia  bisericii  mari, 
lucrare  care  se  va  termina  în  anul  1 866.  Sfinţirea  bisericii 
are  loc  în  ziua  de  sâmbătă  21  mai  -  sărbătoarea  Sfinţilor 
împăraţi  Constantin  şi  Elena  -  şi  s-a  săvârşit  de  către 
arhiereul  Isaia  Vicol,  egumenul  Mănăstirii  Golia  din  Iaşi, 

care  a  mers  la  Athos  însoţit  de  unele  personalităţi  de 
seamă  de  la  Mitropolia  Moldovei  şi  de  un  mare  număr  de 
închinători  din  România,  de  faţă  fiind  o  mare  mulţime  de 
monahi  din  tot  Athosul  şi  de  credincioşi  din  toate  ţările 
lumii  ortodoxe.  Tot  acum  s-a  sfinţit  şi  paraclisul  cu  hra¬ 
mul  Adormirea  Maicii  Domnului,  de  deasupra  intrării 
principale  în  schit.  în  acest  timp,  obştea  monahilor  pro- 
dromiţi  se  ridica  la  aproape  o  sută  de  suflete. 

Noua  biserică  cu  hramul  Botezul  Domnului  este  o 
clădire  impunătoare,  de  mari  proporţii:  lungime  de  30  m 
şi  lăţime  de  8,  50  m,  având  trei  turle  masive,  înălţate  pe 
baze  pătrate.  Pronaosul  este  despărţit  de  naos  printr-o  ar- 
catură  centrală  sprijinită  de  două  coloane,  iar  pridvorul 
este  închis  cu  glasvanduri. 

Deasupra  uşii  de  intrare  în  biserică,  încadrată  de 
două  benzi  verticale  tricolore  (tricolorul  românesc),  se 
află  următoarea  pisanie: 

„ ...  Acest  sfânt  lăcaş  românesc,  cu  patronul  Botezul 
Domnului  şi  Mântuitorului  nostru  Iisus  Hristos,  cu  viaţă 
chinovitică,  este  fondat  ca  azil  al  tuturor  românilor,  fără 
deosebirea  lor.  Piatra  fundamentală  s-a  pus  la  anul 
1857,  luna  lui  Martie,  cu  voia  Mănăstirii  Lavra;  s-a 
edificat  cu  contribuţia  tuturor  dreptcredincioşilor  români 
de  peste  Dunăre,  s-a  sfinţit  la  anul  1866,  Mai  21.  Această 
inscripţiune  s-a  aşezat  de  toată  comunitatea  monahilor 
români  a  acestui  dumnezeesc  locaş  ”. 

Biserica  este  pictată  în  întregime  între  anii  1862-1863, 
de  către  pictori  veniţi  din  România,  în  stilul  secolului  al 
XlX-lea,  de  inspiraţie  renascentistă.  Merită  să  fie  menţio¬ 

nată  pictura  de  pe  peretele  sudic  al  pridvorului,  o  repre¬ 
zentare  a  Muntelui  Athos  cu  mănăstirile  şi  sfinţii  care  au 
trăit  în  ele,  între  care  şi  un  număr  de  14  sfinţi  români, 
având  inscripţia:  „Aceşti  sfinţi  s-au  sfinţit  în  pământul 
Ţării  Moldoveneşti” . 

Tot  în  acest  timp  s-au  construit  şi  chiliile  dinspre 
nord  şi  dinspre  răsărit.  Corpul  dinspre  nord,  parter  şi  două 
etaje,  cu  chilii  pentru  monahi  şi  capătul  dinspre  răsărit, 
paraclisul  cu  hramul  Bunavestire,  iar  la  parter:  chelăria, 
spălătoria,  pivniţa  şi  diferite  magazii.  Corpul  dinspre  a- 
pus,  parter  şi  etaj,  este  străjuit  de  clopotniţa  înaltă  de  23 
m,  cu  paraclisul  Adormirea  Maicii  Domnului,  care  se 
înalţă  deasupra  intrării  principale  în  schit,  având  în  dreap¬ 
ta  arhondaricul  pentru  închinători,  în  stânga,  la  parter,  tra¬ 
peza  şi  bucătăria  obştii,  iar  la  etaj,  atelierul  de  pictură  şi 
chilii. 

După  o  stăreţie  atât  de  rodnică  şi  văzându-şi  dorinţa 
împlinită,  stareţul  Nifon  fiind  om  smerit  şi  mult  nevoi¬ 
tor,  în  anul  1870  se  retrage  din  stăreţie  şi,  cu  câţiva  uce¬ 
nici  mai  apropiaţi,  se  sălăşluieşte  într-o  chilie  aproape  de 
peştera  Sfântul  Atanasie  din  Vigla,  unde  vieţuieşte  până 
la  moarte,  care  s-a  produs  în  anul  1899,  fiind  pildă  de 
cuvioşenie  şi  viaţă  duhovnicească.  A  fost  îngropat  în  peş¬ 
tera  unde  s-a  nevoit,  iar  mai  apoi  părinţii  de  la  Prodromu 
i-au  dus  osemintele  şi  le-au  aşezat  în  locul  anume  pregătit 
sub  altarul  Bisericii  mari,  înaintea  căruia  o  candelă  este 
neîntrerupt  aprinsă. 

A  urmat  la  stăreţie  ieromonahul  Damian,  originar 
din  Bucureşti,  care  a  continuat  cu  vrednicie  buna  gospo- 

dărire  a  schitului.  în  timpul  stăreţiei  lui  s-au  făcut  multe 
îmbunătăţiri  în  obştea  schitului,  între  care:  s-a  lărgit  para¬ 
clisul  vechi  al  Sfântului  Ioan,  s-a  construit  arsanaua  de  la 
mare,  corpul  de  chilii  dinspre  răsărit,  unde  se  află  biblio¬ 
teca,  şi  corpul  mare  de  chilii  dinspre  sud,  parter  şi  trei 
etaje,  unde  se  găsesc:  la  parter,  spitalul  pentru  bolnavi  şi 
farmacia;  la  primul  etaj,  sectorul  administrativ  (cancela¬ 
rie,  casierie,  arhivă),  la  etajul  II,  chilii  pentru  monahi,  iar 
la  etajul  III,  camerele  oficiale  pentru  oaspeţi  şi  sala  mare 
de  recepţie,  toate  înzestrate  cu  inventarul  necesar  pentru 
bună  folosinţă.  Deasupra  intrării  principale  a  acestui  corp 
de  chilii  se  află  următoarea  inscripţie: 

„Acest  edificiu  s-a  fondat  în  zilele  Regelui  Româ¬ 
niei  Carol  1,  fiind  în  Constantinopole  Patriarh  S.  S.  Ioa- 
chim  al  3-lea,  prin  concursul  Românilor  Monahi  şi  con¬ 
tribuţiile  Naţiunei  Române  sub  administraţiunea  superio¬ 
rului  Damian,  Ieroshimonahul  Bucureştianu.  1882  . 

Schimbările  politice  care  au  avut  loc,  în  acest  timp, 
în  Ţările  Române,  au  avut  urmări  şi  în  viaţa  Schitului 
Prodromu. 

La  înfiinţare,  schitul  se  numea  Schitul  moldovenesc 
Prodromu,  fiind  populat  mai  mult  de  monahi  veniţi  din 
Moldova.  Mai  apoi  s-au  adunat  călugări  din  toate  pro¬ 
vinciile  locuite  de  români,  iar  la  anul  1859,  cele  două 
principate,  Moldova  şi  Muntenia,  unindu-se  într-un  sin¬ 
gur  Stat,  România,  şi  Schitul  Prodromu  şi-a  luat  numele 

de  Schitul  românesc  Prodromu. 

Ca  urmare,  în  anul  1889,  Marea  Lavră  încheie  un 
nou  act  cu  Schitul  Prodromu,  întărit  şi  de  sigiliul  Patriar¬ 

hului  Dionisie  al  Constantinopolului,  în  16  articole,  care 
modifică  în  parte  actele  anterioare,  din  1820  şi  1852,  sta- 
bilindu-se  modul  de  vieţuire  al  schitului  potrivit  cu  noua 
stare  de  lucruri. 

între  altele,  se  spune  că  Schitul  Prodromu  poartă 
supranumele  de  românesc,  că  are  viaţă  chinovială  şi  este 
supus  Marii  Lavra,  că  Biserica  mare  are  hramul  Botezul 
Domnului  şi  că  numărul  vieţuitorilor  din  obşte  se  stabi¬ 
leşte  la  60  de  monahi  şi  10  fraţi. 

în  anul  1890,  ieromonahul  Damian  se  retrage  din 
stăreţie  şi  îi  urmează  ieromonahul  Ghedeon,  originar  din 
judeţul  Prahova.  în  timpul  stăreţiei  lui  se  construieşte  cis¬ 
terna  cea  mare  subterană  din  incinta  schitului  (lucrare 
monumentală,  folosită  şi  în  prezent),  clădirea  mare  de  la 
metocul  din  Insula  Tasu  şi  Schitul  Bucium  de  la  Iaşi. 

Stareţul  Ghedeon  era  un  om  simplu,  smerit  şi  evla¬ 
vios,  slujea  zilnic  Sfânta  Liturghie.  Retrăgându-se  din  stă¬ 
reţie,  a  trăit  singur,  retras  într-o  chiliuţă,  până  la  sfârşitul 
vieţii. 

Urmaşul  său  la  stăreţia  Prodromului,  ieromonahul 
Aritipa  Dinescu,  originar  din  Slănic-Prahova,  organizea¬ 
ză  o  serie  întreagă  de  ateliere  pentru  vieţuitorii  din  obşte, 
precum:  atelier  de  pictură,  de  sculptură  în  lemn,  os  şi 
marmură,  extracţii  de  uleiuri  vegetale  şi  un  muzeu  de 
obiecte  antice,  şi  de  faună  şi  floră  maritimă.  în  timpul 
stăreţiei  lui  are  loc  cutremurul  cel  mare  din  1904,  care  a 
pricinuit  mari  stricăciuni  bisericii  şi  tuturor  clădirilor 
schitului,  şi  îndeosebi  paraclisului  Adormirii  Maicii  Dom¬ 
nului,  de  la  clopotniţă.  Se  fac  lucrări  urgente  de  reparaţii 

şi  se  reface  complet  paraclisul  Adormirii  Maicii  Domnu¬ 
lui,  din  marmură,  cum  se  vede  şi  în  prezent. 

în  timpul  acestor  patru  stareţi  -  Nifon,  Damian, 
Ghedeon  şi  Antipa  -  schitul  a  ajuns  la  o  deplină  dezvol¬ 
tare  duhovnicească.  Alături  de  îmbunătăţirile  gospodă¬ 
reşti  pomenite  mai  sus,  şi  viaţa  duhovnicească  era  înflori¬ 
toare.  Numărul  monahilor  din  obşte  trecea  de  o  sută,  între 
care  se  găseau  şi  părinţi  ajunşi  la  înaltă  viaţă  duhovni¬ 
cească.  în  primul  rând,  a  fost  stareţul  Nifon,  om  duhov¬ 
nicesc  şi  pildă  de  smerenie  şi  sfinţenie  pentru  obşte.  A 
dus  o  viaţă  în  post  şi  rugăciune.  Cu  prilejul  sfinţirii  bise¬ 
ricii  mari,  la  anul  1866,  când  arhiereul  Isaia  Vicol  a  voit 
să-i  acorde  cinstea  de  arhimandrit,  stareţul  Nifon  s-a 
împotrivit  cu  hotărâre,  trăind  în  smerenie  ca  simplu  iero- 
schimonah,  până  la  sfârşitul  vieţii.  Diata  -  Testamentul 
pe  care  cuviosul  Nifon  l-a  lăsat  fiilor  săi  duhovniceşti  este 
un  adevărat  îndreptar  duhovnicesc: 

„  Fiilor,  să  aveţi  grijă  de  sufletele  voastre,  ştiind  că 
aicea  este  vremea  nevoinţelor,  iar  dincolo  a  plăţilor  şi  a 
cununilor,  şi  că,  după  trecerea  acestei  vieţi,  nu  mai  fo¬ 
loseşte  nimic  pocăinţa.  Să  aveţi  dragoste  între  voi,  să  fiţi 
smeriţi,  buni  şi  ascultători  şi  lesne  iertători  unii  altora. 
Siliţi-vă  din  toate  puterile  să  păziţi  pacea  dintre  voi,  iar 
asupra  patimilor  şi  gândurilor  celor  spurcate,  să  ne  în- 
trarmăm  cu  postul,  cu  priveghierea  şi  mai  mult  decât 
toate  cu  aducerea  aminte  de  moarte,  gândindu-ne  în  tot 
ceasul  la  ieşirea  din  viaţa  aceasta  şi  spre  întâmpinarea 
Domnului  Hristos...  ”. 

Un  ostenitor  şi  apropiat  al  stareţului  Nifon  a  fost  ie¬ 
romonahul  Antipa  de  la  Calapodeşti-Bârlad,  duhovnic 
îmbunătăţit  şi  mult  căutat  de  credincioşi.  Fiind  trimis  de 
mai  multe  ori  în  Rusia  pentru  strângerea  de  ajutoare,  în 
cele  din  urmă  a  rămas  acolo  şi  s-a  stabilit  la  Mănăstirea 
Varlaam,  unde  a  dus  o  viaţă  de  aspră  nevoinţă  şi  sfin¬ 
ţenie.  După  moarte,  osemintele  sale  s-au  aflat  binemirosi- 
toare,  iar  Biserica  Rusă  l-a  trecut  în  rândul  Sfinţilor,  fapt 
recunoscut  apoi  şi  de  Patriarhia  Română,  cu  prilejul  cano¬ 
nizării  Sfinţilor  români.  în  luna  mai  1998,  stareţul  actual 
al  Mănăstirii  Varlaam,  arhimandritul  Pangratie,  făcând  un 
pelerinaj  la  Sfântul  Munte  Athos,  a  venit  şi  la  Prodromu 
şi  ne-a  adus  două  părticele  din  moaştele  Cuviosului  Anti¬ 
pa,  binecuvântare  pentru  obştea  de  unde  a  ieşit  acesta. 

Un  alt  părinte  îmbunătăţit  din  obştea  Prodromului  şi 
apropiat  al  stareţului  Nifon  a  fost  monahul  Nectarie  Psal- 
tul,  om  smerit  şi  cu  înaltă  viaţă  duhovnicească.  Vestit 
prin  talentul  şi  meşteşugul  său  muzical,  era  numit  “al  doi¬ 
lea  Cucuzel,  Privighetoarea  Sfanţului  Munte”.  Era  che¬ 
mat  anume  la  marile  praznice  şi  hramuri  ale  mănăstirilor 
athonite  şi  lumea  din  depărtări  venea  ca  să-l  asculte.  A 
tradus  din  greacă  şi  a  alcătuit  o  mulţime  de  cântări 
bisericeşti,  în  română  şi  greacă,  care  se  cântă  şi  astăzi  în 
Biserica  Ortodoxă. 

Au  fost  apoi  în  obştea  Prodromu  monahi  binecu- 
noscători  ai  limbii  greceşti,  care  au  tradus  în  limba  ro¬ 
mână  şi  au  alcătuit  cărţi  de  zidire  sufletească:  Hristoitia, 
Mântuirea  păcătoşilor  şi  multe  alcătuiri  proprii  în  limba 

română,  care  s-au  răspândit  în  ţară  şi  aveau  mare  căutare 
în  rândul  credincioşilor. 

Pentru  bunul  mers  al  vieţii  obşteşti,  schitul  a  do¬ 
bândit  o  serie  de  proprietăţi  în  ţară:  Schitul  Bucium  -  Iaşi, 
Schitul  Icoana  -  Bucureşti,  ca  şi  diferite  case  în  Bucu¬ 
reşti,  Constanţa,  Galaţi,  sau  terenuri  agricole  şi  vii.  In 
Grecia,  în  Insula  Taso,  la  Potamia,  un  metoc  bine  gos¬ 
podărit.  Veniturile  aduse  de  aceste  proprietăţi  asigurau 
cele  necesare  pentru  întreţinerea  personalului  monahal, 
pentru  buna  desfăşurare  a  Sfintelor  Slujbe,  pentru  primi¬ 
rea  închinătorilor  şi  buna  întreţinere  a  clădirilor. 

Secolul  XX  a  început  cu  cutremurul  catastrofal  din 
1 904,  care,  precum  am  amintit  mai  sus,  a  provocat  aşa  de 
mari  stricăciuni  tuturor  clădirilor  schitului,  şi  îndeosebi  la 
bisericii  mari,  încât  prodromiţii  se  gândeau  să  o  dărâme 
pentru  a  o  zidi  din  nou. 

Schimbarea  calendarului  din  1924  a  adus  şi  ea  mul¬ 
tă  tulburare  în  obştea  Schitului  Prodromu.  Apoi  războa¬ 
iele  balcanice  şi  cele  două  războaie  mondiale,  cu  urmări 
dezastruoase  asupra  tuturor  ţărilor  europene,  au  adus  mari 
prefaceri  şi  în  viaţa  Athosului,  care,  eliberat  de  stăpânirea 
otomană,  a  fost  pus  sub  tutela  statului  grec.  Acesta,  în 
1923,  naţionalizează  o  serie  de  metocuri  ale  mănăstirilor 
athonite,  între  care  şi  metocul  Prodromului  din  Taso,  iar 
regimul  comunist  din  România  naţionalizează,  fără  nici  o 
compensaţie,  toate  proprietăţile  pe  care  schitul  le  avea  în 
România,  astfel  încât  schitul  se  vede  lipsit  complet  de 
mijloacele  sale  economice  de  întreţinere.  Adăugând  la 
aceasta  imposibilitatea  aprovizionării  din  ţară,  din  cauza 

îngreunării  circulaţiei,  precum  şi  întârzierea  sosirii  de  noi 
monahi  din  ţară,  obştea  monahilor  din  Prodromu  s-a  mic¬ 
şorat  simţitor,  iar  clădirile,  nemaiavând  cine  să  le  între¬ 
ţină  cum  se  cuvine,  au  început  să  se  degradeze,  schitul  fi¬ 
ind  ameninţat  chiar  cu  desfiinţarea. 

Abia  după  serbarea  mileniului  Sfântului  Munte,  din 
1963,  când  s-au  întâlnit  pe  Athos  întâistătătorii  tuturor  Bi¬ 
sericilor  Ortodoxe,  starea  de  lucruri  a  început  să  se  mai 
îmbunătăţească.  Prodromu  a  început  să  primească  ajutoa¬ 
re  materiale  din  ţară  şi  s-a  îngăduit  venirea  de  noi  mo¬ 
nahi.  Primii  sosiţi,  în  1976,  au  găsit  la  Prodromu  vreo  zece 
călugări  bătrâni  şi  aproape  toţi  bolnavi.  între  timp  au  venit 
şi  alţi  părinţi,  dar  cu  totul  lipsiţi  de  mijloace  financiare. 

Părinţii  nou  sosiţi  au  pornit  cu  braţele  proprii  la  re¬ 
paraţiile  clădirilor,  care  se  impuneau  de  urgenţă,  lucrări 
care  s-au  continuat  neîntrerupt  din  anul  1980  şi  până  în 
prezent  [1998], 

S-au  făcut  apeluri  pentru  ajutor  în  Grecia,  în  ţară,  în 
străinătate,  s-au  primit  însemnate  ajutoare  de  la  statul  ro¬ 
mân  şi  statul  grec;  schitul  şi-a  organizat  ateliere  de  tâm- 
plărie  şi  mecanic  şi,  rând  pe  rând,  s-au  făcut  următoarele 
lucrări:  s-a  restaurat  în  exterior  biserica  mare,  sala  biblio¬ 
tecii  cu  întregul  mobilier,  brutăria,  sala  de  recepţii  -  Sino- 
diconul,  interior  şi  acoperiş,  corpul  de  chilii  sud  -  faţada 
de  incintă,  corpurile  de  chilii  la  nord,  în  întregime,  şi  cel 
de  apus  cu  clopotniţa  -  arhondaric,  bucătărie  şi  trapeză,  şi 
toate  clădirile  gospodăreşti  din  afara  incintei:  atelierul 
mecanic  cu  garajul,  atelierul  de  tâmplărie,  clădirea  de  la 
fosta  moară,  şi  s-a  îmbunătăţit  sistemul  de  aprovizionare 

cu  apă  a  schitului  cu  conducte  metalice  şi  construirea  a 
două  cisterne  de  apă  în  pădure  =  400  m  . 

începând  cu  anul  1998,  s-a  trecut  la  ultima  şi  cea 
mai  însemnată  lucrare:  restaurarea  picturii  din  biserica 
mare,  la  terminarea  căreia,  schitul,  în  linii  mari,  este  re¬ 
staurat  în  întregime. 

Pentru  a  se  putea  înfăptui  acest  program  de  lucru,  a 
fost  nevoie  să  se  deschidă  drum  carosabil  între  schit  şi 
Marea  Lavră  şi  de  aprovizionarea  cu  maşini,  unelte  şi  ma¬ 
terialele  necesare  pentru  construcţie. 

Astfel,  cu  ajutorul  Bunului  Dumnezeu,  al  Maicii 
Preacurate,  care  a  binevoit  să  înzestreze  schitul  cu  icoana 
sa  cea  nefăcută  de  mână  şi  cu  rugăciunile  Marelui  înain- 
temergător  Ioan;  cu  contribuţia  credincioşilor  şi  cu  munca 
asiduă,  depusă  timp  de  două  decenii,  a  monahilor  români 
din  obşte,  schitul  se  vede  îmbrăcat  în  haină  nouă,  potri¬ 
vită  pentru  lucrarea  duhovnicească  ce  se  cuvine  să  o  des¬ 
făşoare  prezenţa  Bisericii  Ortodoxe  Române  în  Grădina 
Maicii  Domnului  şi  Acropolea  Ortodoxiei. 

In  istoricul  schitului,  scris  de  monahul  Irinarh,  se 
relatează  următoarea  întâmplare: 

„Pe  la  anul  1337,  cuviosul  Marcu,  ucenicul  Sfân¬ 
tului  Grigorie  Sinaitul,  avându-şi  locuinţa  deasupra  Ma¬ 
rii  Lavre,  pe  dealul  ce  se  numeşte  Palama,  iată  că  într-o 
noapte,  ieşind  din  chilie  şi  stând  la  rugăciune,  văzu  în 
partea  dinspre  răsărit,  la  locul  ce  se  numeşte  Vigla,  o 
doamnă  şezând  pe  un  tron  ca  o  împărăteasă,  înconjurată 
de  îngeri  şi  sfinţi,  care  tămâiau  împrejur,  cântând  şi  în- 
chinăndu-se  împărătesei  a  toate.  Şi  întrebând  cuviosul 

Marcu  pe  Sfântul  Grigorie,  stareţul  său,  ce  va  fi  însem¬ 
nând  oare  aceasta,  i  s-a  tâlcuit  că  Maica  Domnului  vo¬ 
ieşte  ca  în  timpurile  mai  de  pe  urmă  să  ridice  în  acele 
părţi  un  locaş  dumnezeiesc,  spre  slava  Sfinţiei  sale 


Schitul  românesc  Prodromu 
(vedere  din  interior) 


Sfinte  moaşte  şi  icoane 


Deşi  nu  are  mare  vechime,  Schitul  Prodromu  nu 
este  lipsit  de  duhovnicească  zestre,  care  constituie  lauda 
mănăstirilor  athonite,  adică  de  Sfintele  Moaşte  şi  Sfintele 
Icoane.  în  biserica  Prodromului  simt  mai  multe  cutii  cu 
părticele  mai  mici  sau  mai  mari  din  Sfintele  Moaşte, 
dăruite  de  diferiţi  credincioşi  din  ţară,  între  care:  o  cutie 
cu  moaşte  de  la  Sfântul  Trifon;  o  cutie  cu  părticele  de  la 
Sfântul  Arhidiacon  Ştefan,  Sfântul  Evanghelist  Matei  şi 
Sfânta  Muceniţă  Varvara;  şi  o  cutie  cu  şase  părticele  de  la 
Sfinţii  Ioan  Hrisostom,  Grigore  Teologul,  Modest  al  Ieru¬ 
salimului,  Sfântul  Mucenic  Haralambie,  Sfinţii  Doctori  fă¬ 
ră  de  arginţi  Cosma  şi  Damian  şi  Sfântul  Mucenic  Trifon. 

De  asemenea,  Schitul  Prodromu  are  astăzi  un  nu¬ 
măr  de  icoane  ale  sfinţilor  de  peste  an,  care  se  pun  spre 
închinare  pe  iconostas,  la  pomenirea  sfântului  respectiv, 
trei  icoane  mari  făcătoare  de  minuni  ,  precum  şi  alte  do¬ 
uă  despre  care  pomenim  mai  jos  . 


*  Pentru  situaţia  de  acum  o  sută  de  ani,  a  se  vedea,  în  continuare,  a 
doua  secţiune  a  volumului  de  faţă.  (Nota  ed.) 

A  Maicii  Domnului  Prodromiţa  (nefăcută  de  mână),  a  Maicii  Dom¬ 
nului  Apărătoare  de  foc  şi  a  Sfântului  Ioan  Botezătorul,  despre  care 
scria  mai  pe  larg,  la  1906,  şi  Arhim.  Antipa  Dinescu.  (Nota  ed.) 

Icoana  Sfinţilor  Trei  Ierarhi  (descoperitorii  locului  de  săpat  fântâ¬ 
nă)  şi  icoana  Sfântului  Munte  (unde  sunt  pictaţi,  pe  registrele  laterale, 
şi  1 6  sfinţi  români),  care,  deşi  destul  de  vechi  şi  ele,  nu  se  regăsesc  în 
broşura  din  1 906.  (Nota  ed.) 

1)  ICOANA  MAICII  DOMNULUI  NEFĂCUTĂ  DE  MÂNĂ 


Este  zestrea  cea  mai  de  preţ  a  schitului  şi  binecu¬ 
vântarea  Maicii  Domnului,  pentru  că  icoane  nefacute  de 
mână  sunt  puţine  în  toată  lumea  ortodoxă.  Istoricul  aces¬ 
tei  icoane,  pe  scurt,  este  următorul. 

în  anul  1861,  ctitorul  schitului,  ieroschimonahul  Ni- 
fon,  dorind  să  aibă  în  ctitoria  lor  o  icoană  frumoasă,  cum 
au  toate  mănăstirile  din  Sfântul  Munte  Athos,  a  găsit  un 
pictor  priceput  şi  evlavios  din  oraşul  Iaşi,  pe  nume  Ior- 
dache  Nicolau,  căruia  i-a  cerut  să  picteze  o  icoană  a  Mai¬ 
cii  Domnului,  cu  înţelegerea  ca  icoana  să  fie  pictată  potri¬ 
vit  rânduielilor  Sfintei  Biserici  Ortodoxe,  „cu  rugăciune 
şi  post”,  adică  în  timpul  lucrului  să  citească  zilnic  Acatis¬ 
tul  Maicii  Domnului,  iar  masa  să  o  servească  după  înce¬ 
tarea  lucrului  din  acea  zi.  Cu  această  rânduială,  pictorul  s- 
a  apucat  de  lucru  său  cu  bun  rezultat,  dar  când  a  ajuns  să 
picteze  Sfintele  Feţe  ale  Domnului  Hristos  şi  ale  Maicii 
Domnului,  nu  izbutea  deloc  să  le  picteze  cum  se  cuvine. 
Mâhnit,  pictorul  a  întrerupt  lucrul,  a  acoperit  cu  o  pânză 
icoana,  a  încuiat  atelierul  şi  s-a  retras  în  odaia  sa,  unde  a 
căzut  cu  fierbinte  rugăciune  la  Maica  Domnului,  ca  să-l 
ajute  să  săvârşească  Sfânta  Icoană.  A  doua  zi  după  aceas¬ 
ta,  voind  să  înceapă  din  nou  lucrul,  pictorul  a  intrat  în 
atelier,  a  aprins  candela  la  Maica  Domnului,  făcând  me¬ 
tanii  dinaintea  icoanei,  a  dat  la  o  parte  pânza  şi  -  o, 
minunile  Tale,  Doamne!  -  icoana  era  terminată  şi  frumos 
pictată,  aşa  cum  se  vede  şi  astăzi.  în  urma  acestei  minuni, 
icoana  a  fost  dusă  cu  multă  cinste  la  Sfântul  Munte,  iar  în 

timpul  călătoriei  a  făcut  mai  multe  minuni.  Ajunsă  la  Pro- 
dromu,  a  continuat  să  săvârşească  minuni  -  şi  este  făcă¬ 
toare  de  minuni  până  în  ziua  de  astăzi.  Despre  această 
icoană,  un  închinător  scria:  „La  Prodromu,  m-am  închinat 
la  Icoana-nefacută-de-mână,  care  m-a  cucerit  aşa  de  mult 
că  nu  mă  mai  puteam  desprinde  de  faţa  ei”;  iar  un  credin¬ 
cios  din  Athena,  căruia  i-am  trimis  o  fotografie  a  acestei 
icoane,  scrie:  „De  când  ne-a  intrat  Panaghia  [Atotsfânta] 
în  casă,  s-a  schimbat  complet  viaţa  familiei  noastre”. 

2)  ICOANA  MAICII  DOMNULUI  APĂRĂTOARE  DE  FOC 

Această  icoană  a  aparţinut  unei  familii  de  credin¬ 
cioşi  din  Bârlad.  într-o  zi  s-a  întâmplat  că  a  ars  desăvârşit 
casa  de  lemn  în  care  se  afla  această  Sfântă  Icoană.  După  ce 
s-a  potolit  focul,  au  început  să  caute  printre  tăciunii 
rămaşi,  doar  vor  mai  găsi  ceva  din  vasele  de  argint  şi  ara¬ 
mă,  şi  astfel,  în  locul  celor  căutate,  au  găsit  fără  nădejde 
Icoana  Maicii  Domnului  în  mijlocul  cărbunilor  şi  cenuşii, 
neatinsă  cât  de  puţin  de  mistuitoarea  flacără,  ci  numai 
afumată  şi  înnegrită.  Plini  de  spaimă  şi  de  mirare,  au  scos 
icoana  din  jăratec,  au  spălat-o  şi  au  văzut  că  nici  zugră¬ 
veala  nu  era  deloc  stricată,  ci  numai  fumul  pătrunsese  şi  o 
înnegrise.  Mai  apoi,  icoana  a  fost  îmbrăcată  în  argint  şi 
dăruită  schitului  nostru,  pe  care  de  mai  multe  ori  l-a  apă¬ 
rat  de  foc  şi  de  grindină.  într-o  vreme,  când  pădurile  din 
Vigla  au  fost  mistuite  de  foc,  monahii  prodromiţi  au  făcut 
litanie  în  jurul  schitului  cu  această  icoană  şi  focul  nu  s-a 
apropiat  de  schit. 

3)  ICOANA  SFÂNTULUI  IOAN  BOTEZĂTORUL 


în  paraclisul  vechi  al  schitului  se  află  o  veche  icoa¬ 
nă  a  Sfântului  Ioan  Botezătorul  şi  înaintemergătorul  - 
Prodromu,  de  la  care  şi  schitul  şi-a  luat  numele,  aşezată  în 
rândul  icoanelor  împărăteşti.  A  fost  îmbrăcată  în  argint  de 
către  Domnitorul  Moldovei  Grigore  Ghica,  la  anul  1853, 
când  se  zidea  schitul.  Despre  această  icoană  se  istorisesc 
următoarele.  La  anul  1821,  în  timpul  revoluţiei  greceşti, 
când  armatele  turceşti  au  intrat  în  Sfântul  Munte  şi  au 
jefuit  mănăstirile,  o  unitate  militară  turcească  a  ajuns  şi  la 
Prodromu.  Intrând  în  paraclis,  pentru  jaf,  au  dat  de  icoana 
Sfântului  Ioan,  care  are  o  privire  severă  şi,  înspăimântân- 
du-se,  au  prins  a  trage  cu  pistoalele  asupra  icoanei,  dar 
gloanţele,  în  loc  să  o  vatăme,  se  întorceau  înapoi  şi  îi  lo¬ 
veau  pe  ei!  Aceştia  s-au  înfricoşat  şi  au  dat  bir  cu  fugiţii, 
lăsând  icoana  nevătămată.  în  timpul  construirii  schitului, 
această  icoană  a  făcut  multe  minuni,  iar  Sfântul  Pustnic 
este  ocrotitorul  tare  şi  neîntrerupt  al  obştii  Prodromului. 

4)  ICOANA  SFINŢILOR  TREI  IERARHI 

Această  Sfântă  Icoană  se  află,  de  asemenea,  în  Pa¬ 
raclisul  vechi  şi  de  ea  se  leagă  minunea  următoare.  Cu  un 
veac  mai  înainte  de  întemeierea  schitului,  sihaştrii  din  zo¬ 
na  Vigla  sufereau  mult  de  sete,  pentru  că  această  parte  a 
muntelui  este  cu  totul  lipsită  de  apă.  Cu  toate  stăruinţele 
şi  rugăciunile  lor,  multă  vreme  nu  au  putut  găsi  apa  dori¬ 
tă.  Prin  anii  1720,  Sfinţii  Trei  Ierarhi  s-au  arătat  unui 

pustnic  român  îmbunătăţit,  căruia  i-au  zis:  „Sapă  acolo 
lângă  măslini  şi  vei  găsi  apă!  Ceea  ce  s-a  şi  întâmplat. 
Au  găsit  apă  la  8  m  adâncime  şi  au  făcut  fântâna  care  se 
vede  şi  astăzi  şi  de  unde  părinţii  luau  apă  pentru  Sfânta 
Proscomidie.  Ca  mulţumire  şi  în  cinstea  celor  Trei  Sfinţi 
Ierarhi,  părinţii  au  pictat  icoana  lor,  cinstită  cu  evlavie 
până  azi  în  Paraclisul  Sf.  Ioan  Botezătorul. 

5)  ICOANA  SFÂNTULUI  MUNTE 

în  Paraclisul  Adormirii  Maicii  Domnului,  de  sub 
clopotniţă,  se  află  o  icoană  unică  în  felul  ei:  o  reprezenta¬ 
re  a  Athosului  cu  toate  mănăstirile  şi  cu  sfinţii  care  au  tră¬ 
it  în  ele,  iar  pe  cele  două  laturi  ale  icoanei,  în  medalioane, 
16  sfinţi  români.  După  această  icoană  socot  că  s-a  pictat 
aceeaşi  scenă  -  dar  de  dimensiuni  mai  mari  -  pe  peretele 
sudic  din  pridvorul  bisericii  mari,  de  care  s-a  pomenit.  în 
partea  de  jos  a  icoanei  sunt  scrise  următoarele  stihuri: 

Am  însemnat  lângă  Sfântul  Munte, 

Nu  cu  multe  cuvinte, 

Dumnezeieşti,  cereşti  mărgăritari. 

Rodiţi  în  pământul  Moldoromâniei  cei  nu  mari. 
Oameni  şi  aceştia  au  fost. 

Nu  precum  eu  în  fapte  prost. 

Iisuse,  Mântuitorul  meu, 

Cu  mijlocirile  lor,  iartă  pe  robul  Tău. 

1859.  Prin  grija  cuvioşiei  sale 
[numele  şters]  Moldovanu, 
din  Schitul  Cutlumuşiu. 


38 


Dacă  însă  citim  literele  cu  care  începe  fiecare  din 
stihurile  de  mai  sus,  dăm  de  numele  ANDRONIG,  care, 
desigur,  este  numele  cuviosului  care  s-a  îngrijit  de  picta¬ 
rea  acestei  frumoase  icoane.  Icoana  este  unică  în  tot  Mun¬ 
tele  Athos  şi  a  fost  dusă  şi  expusă  în  cadrul  expoziţiei 
athonite  din  Thessalonik,  în  1997-1998. 


Icoana  Sfinţilor  Trei  Ierarhi  şi  icoana  Sfântului  Munte 


Biblioteca 


Biblioteca  schitului  numără  peste  5000  de  volume, 
majoritatea  cărţi  de  slujbă  bisericească  -  Ceasloave,  Mi- 
nee,  Psaltiri  etc.  -  şi  cărţi  de  literatură  duhovnicească  a- 
duse  de  monahi  din  ţară,  pentru  trebuinţele  lor  sufleteşti. 
Există,  de  asemenea,  un  mare  număr  de  cărţi  de  muzică 
bisericească,  cărţi  liturgice  greceşti  şi  de  literatură  profa¬ 
nă.  Intre  acestea  se  află  şi  exemplare  de  cărţi  din  literatura 
veche  a  secolului  al  XVII-lea,  precum:  Cazania  lui  Varla- 
am  (1642),  Cele  7  Taine  (Iaşi,  16...),  Noul  Testament  de 
Bălgrad  [Alba  Iulia]  al  lui  Simion  Ştefan  (1648),  Pravila 
de  la  Govora  (1652),  Biblia  de  la  Bucureşti  a  lui  Şerban 
Cantacuzino  (1688),  Evangheliarul  Sfanţului  Antim  Ivi- 
reanul  (1697). 

Pe  lângă  cartea  tipărită,  biblioteca  conţine  şi  un  nu¬ 
măr  de  circa  200  de  manuscrise,  unele  provenind  din  ţară 
şi  din  biblioteci  mănăstireşti,  altele  scrise  sau  copiate  de 
monahii  de  la  Prodromu. 

Intre  acestea,  un  loc  deosebit  îl  ocupă  Istoria  Mănă¬ 
stirilor  Athonite,  scrisă  de  schimonahul  Irinarh  Sişman 
(1845-1920),  alcătuită  din  10  volume  (dintre  care  2  sunt 
astăzi  pierdute),  cuprinzând  o  istorie  a  Athosului  şi  a  tu¬ 
turor  Mănăstirilor  Athonite,  împodobită  cu  frumoase  che¬ 
nare  şi  icoane,  care  fac  din  această  lucrare  o  adevărată  şi 
inestimabilă  operă  de  artă.  Lucrarea  prezintă  un  interes 

deosebit  pentru  faptul  că  autorul  se  ocupă  şi  de  aşeză- 
mintele  româneşti  din  cuprinsul  fiecărei  mănăstiri  şi  con¬ 
semnează  fapte  mai  de  seamă  petrecute  în  vremea  sa,  atât 
în  Sfântul  MunteAthos,  cât  şi  în  lumea  largă. 


Stareţ  şi  învăţăcel 
în  biblioteca  de  la  Prodromu 


încheiere 


Schitul  Prodromu  s-a  întemeiat,  aşadar,  prin  stră¬ 
duinţa  unor  monahi  români  de  a  ridica  în  Sfântul  Munte  o 
ctitorie  românească,  spre  a  fi  şi  noi  în  rând  cu  celelalte 
popoare  ortodoxe:  „Să  aibă  şi  românii  -  ziceau  ei  -  un 
Sfânt  locaş  în  Grădina  Maicii  Domnului,  în  care  să  se 
slujească  în  frumoasa  limbă  românească  Documentele 
păstrate  sunt  mărturii  grăitoare,  care  pun  în  lumină  gândul 
şi  fapta  acestor  monahi,  împlinite  departe  de  hotarele  ţării 
lor,  la  îndemnul  conştiinţei  lor  ortodoxe  şi  totodată  la 
îndemnul  conştiinţei  lor  româneşti.  Sfinţii  români  pictaţi 
deasupra  uşii  de  intrare  în  biserica  mare,  precum  şi  pe 
peretele  sudic  al  pridvorului  bisericii  şi  în  icoana  minu¬ 
nată  a  Sfântului  Munte,  de  care  s-a  scris  deja  în  paginile 
anterioare,  ca  şi  tricolorul  românesc,  folosit  ca  element 
decorativ  în  pictura  bisericii,  mărturisesc  că  vieţuitorii 
Prodromului  se  află  necontenit  în  legătură  cu  patria  lor, 
cu  Biserica  Ortodoxă  Română.  Astfel,  Schitul  Prodromu, 
pe  lângă  prezenţă  a  monahismului  şi  spiritualităţii  româ¬ 
neşti  în  Centrul  Ortodoxiei,  care  este  Athosul,  reprezintă 
totodată  şi  o  înfăptuire  românească  prin  care  se  urmăreşte 
un  nume  şi  un  loc  de  cinste  Neamului  Românesc  şi  Bise¬ 
ricii  Ortodoxe  Române. 


MINUNILE  MAICII  DOMNI  LI : I  “PRODROM1ŢA” 
Şl  AUR  ALTOR  ICOANE  FĂCĂTOARE  DL  MINUNI 
DK  LA  SFÂNTA  MONASTIRE  PRODROMU 


de  Arhiin.  Antipa  Dinescu* 


Titlul  original  complet:  Minunile  Maicei  Domnului  „ Prodromiţa ” 
sau  Minunea  ce  s-a  făcut  cu  zugrăvirea  Sfintei  Icoane  a  Maicei  Dom¬ 
nului  de  la  Monastirea  română  „Prodromul"  din  S-tu  Munte  Athos şi 
alte  multe  minuni  ce  s-au  făcut  dupe  zugrăvire.  Istorisirea  minunilor 
şi  a  altor  Sfinte  Icoane  ce  se  află  in  Sfânta  Monastire,  adunate  şi  lu¬ 
crate  de  Arhimandritul  Antipa  Dinescu,  superiorul  Sfintei  Monastiri. 


Prefaţă 


Pentru  înlesnirea  onorabililor  cititori,  iubitori  de 
cele  duhovniceşti,  am  extras  din  cartea  slujbei  Sfintei 
Icoane  a  Maicii  Domnului  „Prodromiţa”  numai  istorisi¬ 
rea  minunatei  zugrăviri  şi  a  minunilor  pe  care  le-a  săvâr¬ 
şit  Prea  Sfânta  Născătoare  de  Dumnezeu  prin  Sfânta  sa 
Icoană;  mai  îndreptând  frazele  şi  expresiile,  şi  păzind  cu 
luare-aminte  sinceritatea  istorisirii. 

Am  mai  adăugat  istorisirea  şi  despre  alte  Sfinte 
Icoane  făcătoare  de  minuni  aflate  în  Sfânta  Monastire 
Românească  Prodromu  şi  care  până  acum  n-au  fost  date 
la  lumină. 

Acestea  le-am  publicat  întru  slava  lui  Dumnezeu  şi 
cinstea  Maicii  Domnului,  mulţumind  pe  onorabilii  citi¬ 
tori. 


Arhimandritul  Antipa  Dinescu, 
Superiorul  Sfintei  Monastiri 

Stareţul  Nifon, 

întemeietor  al  Schitului  Prodromu 


Rugăciune  foarte  folositoare 
a  Sfântului  Toma  [în  original:  Thoma] 
către  Născătoarea  de  Dumnezeu 

Născătoare  de  Dumnezeu  Fecioară,  bucură-te  ceea 
ce  eşti  cu  bun  dar  dăruită,  Mărie,  că  ai  zămislit  cu  trup 
pre  Fiul  lui  Dumnezeu. 

Bucură-te  că  pre  El  în  pântecele  tău  L-ai  purtat; 

Bucură-te  că  pre  El  L-ai  născut; 

Bucură-te  că  pre  El  cu  lapte  L-ai  nutrit; 

Bucură-te  că  Lui  filosofii  I  s-au  închinat; 

Bucură-te  că  pre  Hristos  în  biserică  după  trei  zile 
L-ai  aflat; 

Bucură-te  că  Hristos  a  înviat  din  morţi  şi  S-a  înăl¬ 
ţat  la  cer; 

Bucură-te  că  şi  tu  singură  la  cer  luată  eşti; 

Bucură-te  că  tu  cu  fecioria  pre  îngeri  şi  cu  mărirea 
pre  toţi  Sfinţii  i-ai  întrecut; 

Bucură-te  că  tu  pre  pământ  faci  pace; 

Bucură-te  că  ţie  vieţuitorii  cereşti  îţi  sunt  toţi  ascul¬ 
tători; 

Bucură-te  că  tu  poţi  cere  ce  voieşti  de  la  Fiul  tău, 
Hristos,  Dumnezeul  nostru; 

Bucură-te  că  te-ai  învrednicit  a  şedea  aproape  de 
Prea  Sfânta  Treime; 

Bucură-te  că  tu  eşti  Maica  oamenilor  necăjiţi,  care 
aleargă  la  tine  cu  credinţă; 

Bucură-te  că  a  ta  bucurie  în  veci  nu  se  sfârşeşte; 
Bucură-te  ceea  ce  eşti  cu  bun  dar  dăruită,  Mărie, 
Domnul  este  cu  tine. 


Prodromiţa  (detaliu) 


Icoana  Maicii  Domnului  “Prodromiţa” 


între  anii  1852  şi  1866,  s-a  întemeiat  din  nou  Sfânta 
Monastire  Românească  Prodromu,  în  Sfântul  Munte  A- 
thos,  unde  s-au  făcut  multe  cheltuieli,  cu  iniţiativa  primului 
Stareţ,  a  Prea  Cuvioşiei  Sale  Părintelui  Nifon  Ieroschimo- 
nahul,  însoţit  de  primii  săi  ucenici,  Nectarie  Ieroschi- 
monahul  şi  ceilalţi  ostenitori,  vrednici  de  toată  pomenirea 
şi  lauda,  şi  cu  ajutorul  cheltuielilor  principalilor  fondatori, 
Măria  Sa  Grigorie  Ghica  Voievod,  Domnitorul  Moldovei, 
şi  al  Măriei  Sale  Alexandru  Ghica,  Caimacamul  Munte¬ 
niei,  şi  al  Mitropoliţilor  Soffonie  al  Moldovei  şi  Nifon  al 
Munteniei,  precum  şi  cu  concursul  întregii  naţiuni  române, 
după  cum  se  vede  lămurit  în  istoricul  acestei  Sfinte  Mo- 
nastiri,  intitulat  Istoria  Sfintei  Monastiri  Române  Prodro¬ 
mu  din  Sfântul  Munte  Athos. 

în  cursul  zidirii  acestui  Sfinte  Chinovii,  Părintele 
Stareţ  Nifon,  plin  de  râvnă  duhovnicească  şi  dragoste  că¬ 
tre  Maica  Domnului,  întotdeauna  se  gândea  în  ce  chip  ar 
putea  dobândi  o  sfântă  icoană  a  Maicii  Domnului  făcă¬ 
toare  de  minuni,  care  să  fie  spre  mângâiere  confrăţimii  şi 


în  ediţia  originală:  Luna  Iulie,  ,2  zile  u,orisire  pentru  minunata 
zugrăvire  a  Sfintei  Făcătoare  de  minuni  ne  a  Prea  Sfintei,  Prea 
Curatei,  binecuvântatei,  slăvitei  Stăpânei  noastre,  de  Dumnezeu  Năs¬ 
cătoarei  şi  pururea  Fecioarei  Maria,  care  s-a  săvârşit  cu  dumneze¬ 
iască  minune,  pronumită  „Prodromiţa”.  Se  află  in  Sfânta  Monastire 
Românească  Prodromul  din  Sfântul  Munte  Athos. 

a  vizitatorilor,  şi  totodată  protectoare  şi  de  grijă  purtă¬ 
toare  acestei  sfinte  noi  monastiri,  precum  se  află  şi  la 
celelalte  sfinte  mari  locaşuri  din  Sfântul  Munte. 

Şi  fiindcă  alt  mijloc  nu  era,  ca  să  poată  din  altă  par¬ 
te  a-şi  satisface  dorinţa,  a  alergat  cu  fierbinţi  lacrimi  către 
însăşi  Maica  Domnului  şi  prea  iubitul  ei  Fiu,  dulcele  Ii  sus 
Hristos,  adevăratul  Dumnezeul  nostru,  cerând  mila  şi  aju¬ 
torul  Său,  ca  zugrăvind  o  icoană  nouă  a  Maicii  Domnului, 
să  o  proslăvească  cu  faceri  de  minuni. 

Aşa  arzând  cu  inima,  neliniştit  zi  şi  noapte,  împins 
fiind  de  o  putere  nevăzută,  îşi  făcea  feluri  de  idei,  cum  ar 
putea  pune  în  lucrare  o  aşa  sfântă  hotărâre.  în  cele  din 
urmă,  vorbind  cu  mai  mulţi  zugravi  [pictori  de  icoane] 
din  cei  de  la  Sfântul  Munte,  le  propuse  să  zugrăvească  pe 
scândură  de  chiparos  icoana  Maicii  Domnului  cu  Pruncul 
în  braţe  pe  stânga,  punându-le  şi  oarecare  condiţii,  să  le 
păzească  în  timpul  cât  vor  lucra  la  zugrăvirea  icoanei;  dar 
fiindcă  nu  prea  erau  nici  meşteri  buni,  deoarece  în  timpu¬ 
rile  acelea  nu  se  găseau  zugravi  iscusiţi  în  Sfântul  Munte, 
şi  părându-li-se  că  nu  o  să  poată  păzi  condiţiile  propuse, 
nu  se  învoi  cu  nici  unul,  şi  astfel  rămase  iar  în  nelinişte. 

în  anul  1863,  pentru  neapăratele  necesităţi  ale  Sfin¬ 
tei  Monastiri,  mergând  în  România  Părintele  Nifon,  înso¬ 
ţit  de  Părintele  Nectarie  Ieroschimonahul,  tovarăşul  său  şi 
împreună-ostenitor  la  noua  fundaţie,  şi  ajungând  în  Iaşi, 
unde  a  stat  mai  mult  timp,  nu  încetă  cercetând  vreun  bun 
zugrav,  care  ar  fi  primit  să  zugrăvească  icoana  Maicii 
Domnului,  în  condiţiile  ce-şi  închipuise  a-1  obliga  să  le 
păzească  în  timpul  zugrăvirii. 

în  sfârşit,  din  Pronia  lui  Dumnezeu,  Care  hotărâse  ca 
sfântul  nou  locaş  românesc  să  fie  înzestrat  cu  un  nepreţuit 
odor  sfânt,  cu  această  sfântă,  preastrălucită  şi  neasemă¬ 
nată  icoană  a  Maicii  Domnului,  făcătoare  de  minuni,  pli¬ 
nă  de  dar  şi  de  toată  frumuseţea,  Protectoarea  şi  de  grijă 
purtătoarea  noastră,  iconomisi  a  afla  de  un  bătrân  şi  bun 
zugrav  român,  anume  Iordache  Nicolau,  proprietar  în  ora¬ 
şul  Iaşi,  cu  care  intră  în  vorbă  pentru  zugrăvirea  icoanei 
Maicii  Domnului,  arătându-i  şi  condiţiile  următoare:  să 
zugrăvească  Icoana  Maicii  Domnului,  cu  Domnul  Iisus 
Hristos  prunc  în  braţe  pe  stânga,  cât  va  putea  mai  bine  şi 
mai  frumos,  în  mărime  de  1  m  şi  10  cm,  pe  scândură  de 
lemn  de  tei;  şi  în  tot  timpul  cât  va  lucra,  să  facă  rugăciune 
către  Maica  Domnului,  citind  Acatistul  sau  Paraclisul  în 
toate  zilele,  şi  să  nu  mănânce,  nici  să  bea  mai  înainte  de  lu¬ 
cru,  iar  după  mâncare  să  nu  mai  lucreze,  şi  să  se  păzească 
în  curăţenie  trupească  până  la  terminare,  să  fie  mărturisit  la 
duhovnic  şi  să  nu  aibă  ceartă  şi  urâciune  cu  nimeni. 

Evlaviosul  zugrav  primi  cu  bucurie  zisele  condiţii, 
dar  se  umilea,  zicând  că-i  tremură  mâinile  de  bătrâneţe  şi 
că  nu  mai  poate  zugrăvi  aşa  bine  şi  curat  ca  altădată; 
Părinţii  îl  încurajau  însă  să  aibă  credinţă  şi  să  se  silească, 
că-i  va  ajuta  Maica  Domnului.  Şi  aşa,  bunul  şi  cucernicul 
bătrân  zugrav  a  început  cu  multă  evlavie  a  lucra  frumos  şi 
cu  bună  sporire,  astfel  că  în  câtva  timp  a  terminat  veşmin¬ 
tele  şi  celelalte  părţi  ale  icoanei,  lăsând  ca  Sfintele  Feţe  să 
le  facă  pe  urmă,  după  cum  este  sistemul  artei  zugrăvirii. 
După  ce  a  terminat  de  zugrăvit,  cum  s-a  priceput  mai  bi¬ 
ne,  veşmintele  şi  câmpul,  a  început  a  lucra  la  Sfintele  Feţe, 

a  Maicii  Domnului  şi  a  lui  Dumnezeu  Pruncul,  Domnul 
Iisus  Hristos,  silindu-se  cu  toată  punerea  ca  să  le  facă  pe 
cât  va  putea  mai  bine;  însă  în  ziua  aceea,  după  multă  oste¬ 
neală,  îl  apucă  seara  fără  vreun  rezultat,  şi  astfel  lăsă  lu¬ 
crul  cam  mâhnit. 

A  doua  zi,  plin  de  zel,  se  apucă  de  dimineaţă  a  lucra 
cu  toată  silinţa,  că  doar  ar  putea  reuşi  să  îndrepte  Sfintele 
Feţe  şi  să  le  termine;  căci  ardea  cu  sufletul  de  dragostea 
duhovnicească  pe  care  avea  să  vadă  Sfânta  Icoană  făcută 
aşa  precum  doreau  şi  Părinţii.  Cu  toată  punerea  lui  şi  cu 
tot  zelul  ce  avea,  lucrul  ieşea  din  contra;  că  nu  numai  că 
n-a  putut  să  le  îndrepte,  ci  şi  mai  rău  le-a  schimonosit, 
încât  au  rămas  cu  totul  fără  de  chip,  strâmbe  şi  urâte, 
ieşite  din  cuviincioasele  măsuri,  având  o  înfăţişare  întru 
totul  neplăcută. 

Văzând  bietul  zugrav  că  după  atâta  osteneală,  tre- 
cându-i  mai  toată  ziua,  nu  putu  face  nimic,  se  mâhni  din 
adâncul  inimii  şi,  nepricepându-se  ce  să  mai  facă,  încetă 
de  a  mai  lucra,  văitându-se  în  sine  şi  zicând:  „Păcat  de 
osteneala  mea  şi  de  postul  pe  care  l-am  suferit  atâtea  zile, 
în  zadar  lucrând  fără  nici  un  folos  duhovnicesc  la  această 
icoană!  Dumnezeu  să  mă  ierte,  nu  ştiu,  poate  nu  este  vo¬ 
inţa  Maicii  Domnului  să  fac  eu  icoana  aceasta,  pe  care  cu 
atâta  evlavie  o  cere  Părintele  Nifon;  nu  ştiu  ce  să  zic!  Că 
eu  cu  rugăciuni  şi  post,  cu  toată  punerea  şi  dragostea,  de 
atâta  timp  mă  muncesc  şi  nu  pot  face  nimic!  De  atâta  vre¬ 
me  mă  ostenesc  să  îndrept  Sfintele  Feţe,  şi  parcă  mi-am 
ieşit  din  minte,  căci  mai  rău  le-am  mâzgălit;  ori  că  mi-am 
uitat  meşteşugul ...” 

Pe  de  altă  parte,  Părintele  Nifon,  arzând  cu  dorul  să 
vadă  Sfânta  Icoană  terminată,  se  duse  în  ziua  aceea,  împre¬ 
ună  cu  Părintele  Nectarie,  să  vadă  cum  lucrează  zugravul 
la  icoană,  dacă  o  face  bine  şi  frumoasă,  şi  găsi  pe  zugrav 
mâhnit,  că  nu  putea  isprăvi  nimic;  şi  văzând  icoana,  răma¬ 
seră  întristaţi  şi  în  mirare,  socotind  în  sine,  ca  nişte  oameni, 
că  nu  este  voia  lui  Dumnezeu  şi  a  Maicii  Domnului  ca 
Sfântul  nou  Locaş  Românesc  Prodromu  să  se  întărească 
prin  această  Sfântă  Icoană  şi  să  aibă  un  dar  şi  mângâiere 
duhovnicească  şi  ocrotire  pentru  cei  ce  cu  frica  lui 
Dumnezeu  şi  cu  dragoste  se  vor  nevoi  într-însul,  precum  şi 
ajutor  şi  răsplătire  binefăcătorilor  şi  miluitorilor  Sfintei 
Monastiri.  însă  nu  fu  după  mica  lor  părere,  ci  Maica 
Domnului  pregătea  un  mai  mare  dar  şi  mângâiere  decât 
socoteau  ei;  căci  cerea  cu  umilinţă  mila  lui  Dumnezeu. 

Apoi  le  povesti  şi  bătrânul  zugrav  ce  a  suferit  şi  câtă 
osteneală  şi-a  dat,  ca  să  poată  face  o  lucrare  bună  şi  plă¬ 
cută,  şi  cum  n-a  putut  reuşi  întru  nimic.  Părinţii  îl  mai 
încurajară  însă  cu  cuvinte  duhovniceşti,  ca  să  nu-şi  piardă 
evlavia,  ci  să  mai  încerce  o  dată  a  îndrepta  şi  săvârşi  Sfin¬ 
tele  Feţe;  şi  de  nu  va  putea  face  nimic,  să  o  lase  aşa  pre¬ 
cum  va  ieşi,  că  noi,  zice,  îţi  vom  plăti  osteneala  şi  o  vom 
lua;  mai  roagă-te  şi  dumneata  cu  fierbinţeală,  ca  să-ţi  ajute 
Maica  Domnului  să  isprăveşti  bine  şi  frumos. 

Se  întâmplase  să  vină  acolo  şi  Părintele  Grigorie  Ie¬ 
romonahul,  ucenicul  Prea  Sfinţitului  Arhiereu  Nil  Pentapo- 
leos  din  Sfântul  Munte,  şi  văzând  icoana  în  aşa  stare,  zise: 
„Păcat  de  osteneala  şi  cheltuiala  ce  faceţi  cu  această  icoa¬ 
nă.  Ce,  voiţi  să  o  duceţi  la  Sfântul  Munte?  Dar  nu  găsiţi 

acolo  zugravi  mai  buni,  să  faceţi  o  icoană  frumoasă,  cum 
se  cuvine  şi  după  cum  doriţi?!”. 

Părinţii  îi  răspunseră  că  nu  pot  lăsa  pe  zugrav  în  pa¬ 
gubă,  ci  că,  plătindu-i  acestuia  ce  se  înţeleseseră,  o  vor 
dărui  la  vreo  biserică  săracă  din  Iaşi. 

După  aceea.  Părinţii  au  plecat  la  Metoc,  iar  zugra¬ 
vul  a  acoperit  icoana  cu  o  pânză  curată  şi,  încuind  cu  che¬ 
ia  uşa  camerei  unde  lucra,  s-a  retras  foarte  scârbit,  ne- 
mâncând  nimic  în  ziua  aceea,  ci  tot  închinându-se  să-i  lu¬ 
mineze  Dumnezeu  mintea  şi  rugându-se  să-i  ajute  a  ter¬ 
mina  frumos  Feţele  Sfintei  Icoane. 

A  doua  zi,  sculându-se  mai  de  dimineaţă  şi  luând 
cheia,  a  deschis  uşa  camerei  unde  lucra  Sfânta  Icoană  şi  a 
început  a  găti  cele  trebuincioase  pentru  zugrăvit,  având 
multă  dorinţă  şi  râvnă  să  se  apuce  de  lucru;  şi,  făcând  câ¬ 
teva  metanii,  se  închină  şi  se  rugă  Maicii  Domnului  să-i 
ajute  ca  să  nu  pătimească  precum  ieri. 

Şi  aşa,  mergând  să  înceapă  lucrul,  a  ridicat  pânza  de 
pe  Sfânta  Icoană;  şi  -  o,  minunile  Maicii  lui  Dumnezeu!  - 
văzu,  înspăimântat,  că  Sfintele  Feţe  sunt  cu  desăvârşire  în¬ 
dreptate  şi  bine  încuviinţate,  pline  de  dumnezeiesc  har  şi 
veselie,  după  cum  se  vede  şi  până  acum  la  această  Sfântă 
Icoană  a  Prea  Curatei  Maici  a  lui  Dumnezeu,  care  nu  altfel, 
ci  în  adevăr  cu  dumnezeiască  minune  sunt  săvârşite! 

Această  preaslăvită  minune  văzând-o  bătrânul  zu¬ 
grav  şi  ucenicii  săi,  foarte  se  minunară  şi  proslăviră  pe 
Maica  Domnului,  că  Sfinţia  sa  singură  cu  minune  dumne¬ 
zeiască  şi-a  proslăvit  Sfânta  sa  Icoană,  în  Prea  Curata  şi 
Sfânta  sa  Faţă  şi  a  Prea  Iubitului  său  Fiu. 

Această  minune,  spre  mai  bună  încredinţare,  a  întă¬ 
rit-o  [zugravul]  prin  act  sigilat  şi  iscălit  cu  propria  sa  mâ¬ 
nă,  pe  care  l-a  dat  Părinţilor  şi  care  se  păstrează  în  arhiva 
Monastirii  Prodromu  din  Sfântul  Munte,  unde  se  află  şi 
Sfânta  Icoană;  iar  cuprinsul  lui  este  acesta: 

„  Eu,  Iordache  Nicolau,  zugrav  din  oraşul  Iaşi,  am  zu¬ 
grăvit  această  Sfântă  Icoană  a  Maicii  lui  Dumnezeu,  cu  în¬ 
săşi  mâna  mea,  la  care  a  urmat  o  minune  preaslăvită,  în 
modul  următor:  după  ce  am  isprăvit  veşmintele,  după  meş¬ 
teşugul  zugrăvirei  mele,  m-am  apucat  să  lucrez  Feţele 
Maicii  Domnului  şi  a  Domnului  nostru  Iisus  Christos;  du¬ 
pă  ce  am  dat  mâna  întâia  şi  a  doua,  de  noapte  apucându- 
mă  ca  să  o  zugrăvesc  desăvârşit,  privind  eu  la  chipuri,  cu 
totul  a  eşit  dimpotrivă,  pentru  care  foarte  mult  m-am  mâh¬ 
nit,  socotind  că  mi-am  uitat  meşteşugul;  şi  aşa,  fiind  seară, 
m-am  culcat  scârbit,  nemâncănd  nimic  în  ziua  aceea,  so¬ 
cotind  că  a  doua  zi,  sculăndu-mă,  să  mă  apuc  mai  cu 
dinadinsul. 

După  ce  m-am  sculat  a  doua  zi,  mai  întâi  am  făcut 
trei  metanii  Maicii  lui  Dumnezeu,  rugându-mă  ca  să-mi 
lumineze  mintea,  să  pot  isprăvi  Sfânta  ei  Icoană,  şi  când 
m-am  dus  să  mă  apuc  de  lucru  -  o,  preaslăvite  minunile 
Maicii  lui  Dumnezeu!  —  s-au  aflat  chipurile  drese  desăvâr¬ 
şit  precum  se  vede;  şi  eu  văzând  această  minune,  n-am  mai 
adaos  a-mi  mai  pune  condeiul,  fără  numai  am  dat  lustrul 
cuviincios,  deşi  cu  greşeală  am  făcut  aceasta,  ca  să  dau 
lustru  la  o  asemenea  minune.  Aceasta  este  povestirea  aces¬ 
tei  Sfinte  Icoane. 

Iordache  Nicolau,  1863,  Iunie  29,  Iaşi” 

Minunea  aceasta  s-a  întâmplat  noaptea,  spre  28  Iu¬ 
nie;  iară  pomenirea  minunatei  zugrăviri  a  acestei  Sfinte 
Icoane  s-a  pus  la  12  Iulie,  fiindcă  la  13  avem  Soborul  Ar¬ 
hanghelului  Gavriil,  care,  ca  unul  ce  întotdeauna  este  sluji¬ 
tor  de  aproape  al  Maicii  Domnului,  credem  că  tot  prin  el  s- 
a  săvârşit  şi  această  minune.  Pe  lângă  aceasta,  era  cu  greu 
să  se  pună  două  praznice  cu  privegheri  de  toată  noaptea 
unul  după  altul,  adică  la  28  şi  29  Iunie,  când  se  prăznuiesc 
şi  Sfinţii  Apostoli  Petru  şi  Pavel.  Şi  s-a  aşezat  să  se  facă 
praznic  mare,  cu  privegheri  de  toată  noaptea,  care  se  nu¬ 
meşte  şi  cel  de-al  doilea  praznic  al  Monastirii  Române 
Prodromu,  adică  al  Sfintei  Icoane  a  Maicii  Domnului 
„Prodromiţa”. 

Minunea  aceasta,  după  cum  am  zis,  văzând-o  zugra¬ 
vul,  s-a  minunat  şi,  cu  spaimă  privind,  nu  se  pricepea  cum 
s-a  făcut  aceasta.  Asemenea  şi  ucenicii  lui,  văzând,  i-a  cu¬ 
prins  mirarea  şi  au  început  a  chema  prietenii  şi  vecinii  de 
prin  preajmă  ca  să  vadă,  şi  îndată  s-a  umplut  casa  zugravu¬ 
lui  de  lume  multă,  care  se  minuna  de  proslăvirea  Sfintei 
Icoane,  şi  toţi  se  închinau,  aprinzând  lumânări,  îndulcindu- 
se  duhovniceşte  de  privirea  Sfintelor  Feţe,  aşa  de  bine  în¬ 
cuviinţate  şi  minunate,  pline  de  har  şi  o  frumuseţe  nease¬ 
mănată,  care  deodată  impune  evlavie  şi  respect  oricărui 
privitor. 

Părinţii  Nifon  şi  Nectarie  cu  ceilalţi,  fiind  la  Metocul 
Monastirii  din  oraşul  Iaşi,  îngrijoraţi  şi  întristaţi,  neştiind 
nimic  de  această  minune,  fără  de  veste  văd  că  vine  unul 
din  ucenicii  zugravului  foarte  repede,  zicând  în  gura  mare: 
„Să  trimiteţi  curând  să  ia  Sfânta  Icoană,  fiindcă  în  noaptea 


aceasta  singură  s-a  zugrăvit,  şi  s-a  adunat  lume  multă,  încât 
nu  mai  încape,  privind  la  minunea  Sfintei  Icoane!”.  Deo¬ 
camdată  Părinţii  nu  credeau  cele  zise  de  vestitor,  şi  cu  gân¬ 
dul  acesta  au  trimis  pe  Părintele  Dositei  Schimonahul,  în¬ 
grijitorul  Metocului,  şi  ajungând  ei  la  casa  zugravului,  nu 
puteau  intra  să  vadă  Sfânta  Icoană  de  îmbulzeala  popo¬ 
rului;  deci  îndată,  luând  o  trăsură  şi  învelind  Sfânta  Icoană 
cu  o  pânză  curată,  au  adus-o  la  Metoc,  urmând  şi  poporul. 
Iar  în  Metoc  venind,  au  închis  porţile  curţii  şi  n-au  mai  lă¬ 
sat  pe  nimeni  să  intre,  până  se  vor  sfătui  ce  este  de  făcut. 

Apoi  grabnic  au  făcut  cunoscut  Sfintei  Mitropolii 
de  această  minune;  şi  venind  însuşi  Prea  Sfinţitul  Mitro¬ 
polit  Calinic  Miclescu,  cu  câţiva  clerici,  fiind  aproape  Me¬ 
tocul  de  Sfânta  Mitropolie,  au  văzut  cu  toţii  Sfânta  Icoană 
şi,  crezând,  s-au  închinat  cu  toată  evlavia,  minunându-se  şi 
zicând:  „Cu  adevărat  mare  dar  ne-a  dăruit  Maica  Dom¬ 
nului  prin  această  minunată  şi  proslăvită  Icoană  a  Sa!”. 
Apoi  [Mitropolitul]  a  dat  binecuvântare  ca  să  se  sfinţească 
apa;  şi  îndată  a  năvălit  lume  multă  la  Metoc,  spre  închi¬ 
narea  Sfintei  Icoane,  cerând  a  se  citi  acatiste  şi  a  se  face 
aghesmuire,  stropindu-se  şi  bând  cu  credinţă  şi  evlavie. 

Şi  îndată  a  început  darul  Maicii  lui  Dumnezeu  a  lu¬ 
cra  prin  Sfânta  Icoană  şi  a  face  minuni  pe  care,  din  cele 
multe,  puţine  le  vom  spune  aici,  câte  s-au  putut  ţine  minte 
cu  de-amănuntul,  spre  slava  lui  Dumnezeu  şi  a  Prea  Cu¬ 
ratei  Maicii  Sale,  şi  pentru  ca  să  nu  mâniem  pe  Dumnezeu, 
tăcând  adevărul;  că  pe  unele  le-au  văzut  cu  ochii  lor  Pă¬ 
rinţii  Nifon  şi  Nectarie,  împreună  cu  alţi  fraţi  ai  noştri,  cât 
timp  au  stat  cu  Sfânta  Icoană  în  ţară,  iar  altele  s-au  văzut 

de  toţi  Părinţii,  când  s-a  dus  Sfânta  Icoană  la  Monastire, 
în  Sfântul  Munte,  şi  s-a  pus  în  biserica  mare. 

Un  om  avea  albeaţă  pe  amândoi  ochii,  încât  se  ve¬ 
deau  luminile  ochilor  lui  ca  laptele  de  albe;  şi  aducându-1, 
s-a  închinat  la  Sfânta  Icoană;  şi  stropindu-1  şi  spălându-i 
ochii  cu  agheasmă,  i-au  dat  de  a  şi  băut,  luând  şi  acasă  ca 
să  bea  şi  să  se  mai  spele,  spunându-i  să  aibă  credinţă  la 
Maica  Domnului;  şi  aşa  făcând,  peste  trei  zile  a  venit  ca 
să  mulţumească  Maicii  lui  Dumnezeu,  arătându-şi  ochii 
că  s-au  curăţit  şi  vedeau  luminat. 

Un  alt  om  avea  lepră  peste  tot  trupul,  încât  era  nu¬ 
mai  bube;  şi  închinându-se  cu  credinţă,  bând  şi  stropindu- 
se  cu  agheasmă,  a  căzut  lepra  de  pe  trupul  său  ca  nişte 
solzi  şi  s-a  curăţit. 

Un  boier  a  venit  şi  a  spus  că  fiul  său,  acum  de  trei 
zile,  numai  pentru  că  suflă  se  mai  cunoaşte  cum  că  este 
viu,  şi  zace  în  pat  cu  totul  mort.  Deci  rugându-se  Maicii 
Domnului  la  Sfânta  Icoană,  cu  credinţă,  cu  lacrimi  şi  cu 
evlavie,  a  luat  agheasmă  şi,  stropind  copilul,  dându-i  şi  în 
gură  puţină  ca  să  bea,  îndată  s-a  deşteptat  şi  s-a  sculat  cu 
totul  sănătos.  Apoi,  de  bucurie,  l-a  adus  tatăl  său  de  s-a 
închinat  la  Sfânta  Icoană  şi  a  mulţumit  Maicii  lui  Dumne¬ 
zeu  cu  lacrimi  şi  cu  daruri. 

Acestea  şi  altele  multe:  bolnavi  de  friguri,  surzi,  cu 
dureri  de  cap  şi  de  măsele,  de  ochi,  de  vătămături,  îndră¬ 
ciţi,  care  suferă  de  boala  copiilor  şi  alte  multe  feluri  de 
boli  s-au  tămăduit  prin  această  Sfântă  Icoană,  pe  care  mi¬ 
nuni  Părinţii  de  la  Metoc  nu  le-au  mai  însemnat,  fiind 
prea  ocupaţi  şi  obosiţi  de  îmbulzeala  poporului,  care  ce¬ 


rea  neîncetat  a  le  citi  paraclise,  acatiste  şi  agheasme,  încât 
nu  puteau  să  ţină  cont  de  cine  cu  ce  se  foloseşte,  şi  mai  a- 
les  că  erau  ameninţaţi  de  orăşeni  a  le  opri  Icoana  acolo, 
zicând  că  lor  li  se  cuvine,  fiindcă  în  Iaşi  s-a  făcut  minu¬ 
nea  cu  zugrăvirea  Dumnezeieştilor  Feţe.  Acestea  înţele¬ 
gând  Părinţii  Nifon  şi  Nectarie,  şi  văzând  că  se  înmulţeşte 
poporul,  venind  neîncetat,  s-au  temut  să  nu  se  facă  prea 
mare  zvon,  să  se  intereseze  autorităţile  şi  să  le  oprească 
Sfânta  Icoană,  astfel  că,  luând-o  cu  grăbire,  au  plecat  spre 
Sfântul  Munte. 

Plecând  din  Iaşi,  au  venit  cu  Sfânta  Icoană  în  oraşul 
Huşi.  Dar  şi  acolo,  mare  minune!  Cum  a  simţit  poporul? 
Căci  seara  târziu  au  sosit  la  Episcopie,  şi  a  doua  zi,  când 
s-a  luminat,  tot  oraşul  a  prins  de  veste,  ca  şi  cum  le-ar  fi 
vestit  cineva,  şi  îndată  s-a  umplut  Episcopia  de  popor.  în¬ 
să  Părinţii  şi  de  aci  îndată  au  plecat,  temându-se  ca  nu 
cumva  să-i  urmărească  de  la  Mitropolie,  că  acum  se  înşti¬ 
inţase  şi  Domnitorul  Ioan  Cuza  şi  zicea:  „Să  se  oprească 
Sfânta  Icoană,  fiindcă  s-a  făcut  minunea  în  ţară!”. 

De  acolo  au  mers  în  oraşul  Bârlad,  şi  au  dus  Sfânta 
Icoană  în  casa  Doamnei  Ecaterina  Şuţu,  care  cu  multă 
dragoste  şi  cucernicie  a  primit-o.  Aci,  aflând  Protoiereul, 
a  poftit  pre  Părinţi  să  aducă  Sfânta  Icoană  în  catedrala 
oraşului,  ca  să  se  închine  lumea  mai  cu  înlesnire.  Mer¬ 
gând  cu  Sfânta  Icoană  în  biserică,  şi  începând  a  se  închina 
mulţimea  din  acel  oraş,  iarăşi  a  săvârşit  şi  acolo  multe 
minuni,  dintre  care  vom  spune  pe  una  mai  însemnată. 

Era  în  oraş  un  învăţător  şi  înţelept  bine  pregătit  în 
ştiinţele  profane,  care  avea  la  şcoala  lui  pe  fiii  celor  mai 

însemnate  persoane  de  acolo,  şi  spuneau  despre  dânsul 
bârlădenii  că  este  foarte  de  treabă  şi  cinstit,  însă  nu  are 
evlavie  la  cele  sfinte,  şi  la  biserică  nu  merge,  fără  numai 
la  Sfintele  Paşti.  Acela,  auzind  de  venirea  Sfintei  Icoane, 
a  trimis  trăsura  sa,  rugând  pe  Părinţi  să  facă  osteneală  să 
meargă  cu  Sfânta  Icoană  la  casa  lui;  dar  Părinţii  nu  au 
voit,  trimiţându-i  răspuns  că  mai  cuviincios  este  să  vie  el 
la  Sfânta  Icoană.  Astfel,  a  trimis  trăsura  în  trei  rânduri,  ca 
să  meargă  părinţii  cu  Icoana  la  el;  şi  mai  rugându-i  pe  Pă¬ 
rinţi  şi  alte  persoane  de  vază,  s-au  îndemnat  aceştia  a 
merge  cu  Icoana  la  dânsul,  pentru  folosul  sufletului  lui. 
Deci,  când  au  voit  să  ia  Părinţii  Sfânta  Icoană  şi  să  o  pună 
în  trăsură,  aşa  de  grea  s-a  făcut  încât  abia  patru  oameni  cu 
mare  greutate  au  dus-o  până  la  trăsură,  iar  când  au  voit  să 
o  pună  în  trăsură,  a  trosnit  aşa  de  tare  tocul  în  care  era 
Sfânta  Icoană  încât  toţi  s-au  spăimântat,  şi  caii  de  la  tră¬ 
sură  au  tresărit,  iar  tocul  Icoanei  s-a  desfăcut  din  toate  în¬ 
cheieturile  lui.  Atunci  au  cunoscut  toţi  că  nu  voieşte  Mai¬ 
ca  lui  Dumnezeu  să  meargă  acolo  unde  nu  era  evlavie  şi 
credinţă,  ci  numai  o  iscodire  şi  defăimare;  iară  înapoi  în- 
torcând-o,  doi  oameni  au  adus-o  prea  uşor. 

Asemenea,  o  cucoană  evlavioasă  greu  bolnavă,  fiind 
afară  la  moşie,  auzind  de  Sfânta  Icoană  şi  de  minunile  pe 
care  le  face,  voia  să  meargă  în  oraş  ca  să  i  se  închine  şi  să 
ceară  sănătate  la  Maica  Domnului,  dar  se  temea  să  se  suie 
în  trăsură,  ca  să  nu  moară  pe  drum,  până  în  oraş.  I  s-a 
arătat  Maica  Domnului  în  chipul  acestei  Sfinte  Icoane  în 
vis,  poruncindu-i  să  se  scoale  curând  şi  să  vie  la  Bârlad, 
ca  să  se  închine  Maicii  Domnului  şi  să  se  binecuvânteze 

de  la  Sfânta  Icoană;  şi  cum  s-a  suit  în  trăsură,  îndată  s-a 
simţit  sănătoasă,  şi  venind  la  Părinţi,  a  mărturisii^  zicând: 
„Cu  adevărat,  pe  această  Sfântă  Icoană  o  am  văzut  astă- 
noapte  în  vis,  care  mi-a  zis  să  viu  cât  mai  degrabă  la  Bâr¬ 
lad,  să  apuc  închinarea  ei,  şi  acum  iată-mă  cât  sunt  de  să¬ 
nătoasă!”.  Şi  ea  dădu  slavă  Maicii  Domnului. 

De  acolo  au  venit  Părinţii  cu  Sfânta  Icoană  la  Galaţi 
şi  au  pus-o  în  Biserica  Sfinţilor  împăraţi.  La  această  bi¬ 
serică,  un  zugrav  lucra  meşteşugul  său  şi,  văzând  el  îmbul¬ 
zeala  poporului  care  se  închina  şi  admira  Sfânta  Icoană,  i 
s-a  părut  ceva  străin  şi  a  început  a-i  ocărî  pe  oameni,  facân- 
du-i  înşelaţi  şi  proşti,  care  nu  cunosc  nimic.  „Au  doară  nu 
credeţi  voi  basmelor  călugăreşti!  Nu  vă  amăgiţi,  că  greşiţi; 
un  bun  pictor  poate  să  zugrăvească  o  icoană  mult  mai  fru¬ 
moasă  ca  aceasta”  -  şi  altele  mai  multe  zicea. 

Acestea  bârfind,  însuşi  se  uita  cu  obrăznicie  la  faţa 
Sfintei  Icoane,  ocărând  poporul  în  gura  mare.  Şi  iată  că, 
deodată.  Maica  lui  Dumnezeu,  prin  schimbarea  feţei  sale 
atât  l-a  îngrozit,  încât  s-a  înfricoşat  cu  totul,  şi  apoi  el  sin¬ 
gur  s-a  făcut  propovăduitor  poporului,  zicându-le  să  creadă 
că  într-adevăr  că  Sfânta  Icoană  cu  minune  dumnezeiască 
este  zugrăvită,  că  face  semne  mai  presus  de  fire  şi  este  fă¬ 
cătoare  de  minuni. 

După  plecarea  Sfintei  Icoane  din  Iaşi,  în  urmă  a  ur¬ 
mat  o  preaslăvită  minune,  de  mare  mirare  în  acel  ţinut. 

Un  evreu  cu  soţia  şi  copiii  ţinea  un  han  la  drum; 
acel  evreu,  ducându-se  după  negoţul  său,  a  lăsat  în  han  pe 
soţia  sa  cu  copiii  şi  o  slugă.  S-a  întâmplat  însă  şi  a  murit 
evreul  acolo  unde  s-a  dus,  şi  un  alt  prieten  al  lui,  aseme- 

nea  evreu,  îngropându-1,  a  luat  marfa  şi  banii  rămaşi,  adu- 
cându-le  evreicei,  soţiei  mortului,  spunându-i  de  întâm¬ 
plarea  morţii  bărbatului  ei.  Iară  după  ce  s-a  dus  acel  evreu 
străin,  vrăjmaşul  a  pus  în  mintea  slugii  ca  să  omoare  pe 
evreică  şi,  luându-i  averea,  să  se  ducă  de  acolo.  Deci  pân¬ 
dind  o  noapte  când  evreica  era  singură  numai  cu  copiii,  a 
intrat  la  dânsa  pe  când  dormea  şi  a  început  a  o  ameninţa  că 
o  va  omorî  de  nu-i  va  da  banii  pe  care-i  are;  ea,  văzând  pri¬ 
mejdia,  şi  după  toate  rugăminţile  nefolosind  nimica,  a  scos 
tot  ce  avea  şi  i-a  dat,  numai  să-şi  scape  viaţa.  Luând  sluga 
aceea  banii  şi  lucrurile  date,  a  intrat  în  altă  grijă,  socotind 
că  evreica  are  să  spună  oricui  va  veni  în  han,  şi  va  fi  vă¬ 
dit.  Deci,  ca  să  fie  fără  de  grijă,  a  socotit  în  gândul  său  să  o 
spânzure;  şi,  gătind  acela  spânzurătoarea,  evreica  se  ruga 
către  dânsul  ca  să  o  lase  cu  viaţă;  el  însă  îşi  căuta  de  planul 
său.  între  acestea  şi-a  adus  aminte  evreica  de  această  Sfân¬ 
tă  Icoană  şi  de  minunile  ei,  precum  auzise  de  pe  la  tre¬ 
cători,  fiindcă  străbătuse  această  veste  pretutindeni,  şi  la 
acea  nevoie  a  început  cu  lacrimi  a  se  ruga  ca  o  creştină, 
zicând:  „Maica  Domnului,  dacă  Chipul  Tău  cu  adevărat  s- 
a  zugrăvit  cu  dumnezeiască  minune,  precum  am  auzit,  şi  tu 
eşti  adevărată  Născătoare  de  Dumnezeu,  izbăveşte-mă  de 
această  primejdie,  şi  atunci  voi  crede  şi  mă  voi  boteza  cu 
toată  casa  mea!”.  Acestea  şi  alte  mai  multe  zicându-le  fe¬ 
meia,  cu  mare  plângere,  sluga  s-a  apropiat  de  ea,  gata  să-i 
pună  laţul  de  gât,  dar,  socotind  el  că  este  prea  sus  şi  nu  o 
va  putea  ridica,  l-a  lăsat  puţin  mai  jos  şi  apoi,  suindu-se 
pe  scaun,  a  pus  laţul  în  gâtul  său,  să  vadă  de  este  potrivit; 
şi,  cu  slobozirea  lui  Dumnezeu,  a  călcat  strâmb  pe  scaun 

şi  îndată  a  sărit  [scaunul]  de  sub  picioarele  lui,  rămânând 
singur  spânzurat.  Văzând  evreica  această  minune,  a  rămas 
încremenită  de  frică  şi,  socotind  minunea,  a  crezut  cu  toa¬ 
tă  casa  ei  şi  s-a  botezat  după  cum  făgăduise. 

La  plecarea  Părinţilor  Nifon  şi  Nectarie  din  Galaţi 
cu  Sfânta  Icoană,  aproape  de  pornire  fiind,  s-a  făcut  chi¬ 
pul  Sfintei  Icoane  „ca  ghermesit”,  adică  valuri  de-a  cur¬ 
mezişul  obrazului,  ca  asudată;  apoi,  intrând  într-un  vapor 
austriac,  „Loid”,  se  mirau  toţi  cei  de  acolo  de  chipul  cel 
minunat  al  Maicii  Domnului,  nu  numai  pasagerii  creştini 
ortodocşi,  dar  şi  matrozii,  cinstindu-1  şi  închinându-i-se. 

Ajungând  Părinţii  cu  Sfânta  Icoană  în  Sfântul  Mun¬ 
te,  la  schela  Monastirii  româneşti,  au  trimis  veste  sus,  la 
Monastire,  ca  să  se  pogoare  preoţii  îmbrăcaţi  în  sfintele 
veşminte,  cu  cântări  şi  tămâieri,  spre  întâmpinarea  Sfintei 
Icoane;  şi  aşa,  ducând-o  cu  mare  pompă  în  sunetul  clopo¬ 
telor,  au  aşezat-o  în  Sfânta  Biserică  Catedrală,  unde  se 
vede  până  azi  şi  toţi  câţi  intră  i  se  închină  cu  multă  evla¬ 
vie  şi  o  sărută.  După  aceasta,  cu  sfatul  de  obşte,  s-a  făcut 
rânduială  şi  s-a  întocmit  slujbă,  ca  să  i  se  facă  pomenire 
în  fiecare  an  cu  multă  pompă  şi  milostenii,  la  toţi  câţi  se 
vor  aduna  din  toate  părţile. 

Se  afla  pe  atunci  în  Monastire  un  monah  topit  de 
boală,  cu  numele  Inochentie,  care  numai  prin  suflare  se 
cunoştea  că  este  viu,  de  trei  săptămâni  nemâncat,  şi  nu 
mai  putea  vorbi  nicidecum;  cum  a  intrat  Sfânta  Icoană  în 
Monastire,  ca  dintr-un  somn  s-a  trezit  şi  a  cunoscut  că  a 
venit  Icoana  Maicii  Domnului,  cu  care  împreună  darul  şi 
îndurările  sale.  Deci  a  cerut  ca  să-l  ducă  în  biserică  şi, 

închinându-se,  acestea  a  grăit  către  Sfânta  Icoană:  „Maica 
lui  Dumnezeu,  de-mi  este  de  folos  să  mai  trăiesc,  însănăto- 
şeşte-mă,  căci  cred  că  poţi,  iar  de  nu,  fie  voia  ta;  cum  vo- 
ieşti,  Stăpâna  mea,  şi  cum  cunoşti,  aşa  fă  cu  mine!”.  A- 
cestea  zicându-le,  s-a  întors  la  chilia  sa,  vesel  şi  plin  de 
duhovnicească  bucurie;  însă  nu  a  spus  nimic,  ci  îndată  a 
cerut  cămaşă  curată,  ca  să  se  schimbe,  apoi  a  cerut  să  se 
îmbrace  în  toată  rânduiala  monahicească,  că  era  schimnic, 
şi  să  se  împărtăşească  du  preacuratele  Taine.  După  aceea, 
trecând  ca  un  ceas  de  când  se  închinase  la  Sfânta  Icoană, 
şi-a  dat  duhul  şi  s-a  dus  să  stea  înaintea  înfricoşatului  Ju¬ 
decător,  având  drept  protectoare  pe  însăşi  Mama  lui  Hris- 
tos  Dumnezeu,  spre  a-i  mijloci  fericirea  veşnicei  împărăţii 
Cereşti. 

Un  alt  monah  din  Monastire,  anume  Serghie,  cre- 
zându-şi  minţii  sale  şi  bizuindu-se  în  sineşi,  a  ieşit  din 
Monastire,  nespunând  nimănui,  şi  a  intrat  într-o  peşteră 
pustie,  cu  socoteală  ca  să  se  apuce  de  o  nevoinţă  călugă¬ 
rească  mai  mare.  Odată,  rugându-se  el  după  obicei,  s-a 
pogorât  deasupra  capului  său  un  luceafăr;  şi  sta  aşa  în  ve¬ 
derea  ochilor  lui,  însă  el  îşi  făcea  canonul  său,  încurajân- 
du-se;  apoi  acel  luceafăr  atât  de  tare  a  trăsnit  încât  mona¬ 
hul,  plin  de  spaimă,  a  căzut  la  pământ  ca  un  mort;  şi  toc¬ 
mai  după  trei  zile  s-a  deşteptat,  însă  surd  cu  desăvârşire  şi 
de  tot  slăbit;  şi  cum  a  putut,  a  venit  la  Monastire  şi  a  măr¬ 
turisit  întâmplarea  ispitei  drăceşti,  dar  nu  auzea  nicide¬ 
cum,  ci  numai  prin  scrisoare  se  înţelegea  cu  ceilalţi.  Vă- 
zându-1  părinţii  şi  fâcându-li-se  milă  de  el,  l-au  dus  în  bi¬ 
serică,  la  Sfânta  Icoană  a  Maicii  Domnului,  şi  înălţând  cu 

dinadinsul  rugăciuni  de  umilinţă  pentru  el,  l-a  vindecat 
Maica  lui  Dumnezeu,  redându-i  auzul  ca  şi  dintâi. 

Altădată,  [pe]  un  meşter  dintre  cei  ce  lucrau  în  Mo¬ 
nastire,  după  neîncercate  judecăţile  lui  Dumnezeu,  l-a  a- 
pucat  un  duh  necurat,  care  foarte  rău  îl  muncea;  şi  adu- 
cându-1  fraţii  dinaintea  Sfintei  Icoane,  citindu-i  Acatistul 
şi  Paraclisul,  grabnic  s-a  izbăvit  omul  de  acea  bântuială 
drăcească. 

în  Moldova  s-au  făcut  multe  minuni  de  la  Maica 
Domnului  prin  această  Sfântă  Icoană,  [pe]  care,  precum 
am  zis  mai  sus,  Părinţii  nu  s-au  gândit  să  le  însemneze  cu 
de-amănuntul,  fiind  cuprinşi  de  mare  bucurie  şi  îndestu¬ 
laţi  că  au  câştigat  un  asemenea  nepreţuit  şi  scump  odor 
pentru  Sfânta  Monastire  din  nou  întemeiată,  care  nu  avea 
cu  ce  să  se  proslăvească;  iar  cele  spuse  sunt  numai  care  s- 
au  văzut  cu  ochii  de  Părinţii  noştri  şi  le-au  ţinut  minte,  iar 
altele  ni  le-au  spus  cei  care  s-au  folosit  de  la  această  Sfân¬ 
tă  Icoană. 

Am  dat  scrierii  aceste  puţine,  întru  slava  Maicii  lui 
Dumnezeu  şi  spre  folosul  celor  care  nu  cunosc  minunea 
zugrăvirii  acestei  Sfinte  Icoane,  împlinind  din  parte  datoria 
pe  cât  am  putut.  Şi  mărturisim  şi  credem  cu  toată  inima  că 
Maica  lui  Dumnezeu,  pentru  bunătatea  sa,  spre  folosul  ce¬ 
lor  ce  cred  şi  o  cinstesc  cu  credinţă  şi  cu  dragoste,  pururea 
a  săvârşit  şi  săvârşeşte  minuni,  până  la  sfârşitul  veacului. 

într-un  an,  la  10  Iulie,  călugării  Monastirii  rânduiţi 
a  pescui  pentru  a  întâmpina  pe  musafirii  ce  vin  în  ziua  de 
12  Iulie,  la  serbarea  Sfintei  Icoane  a  Maicii  Domnului,  s- 
au  pogorât  la  mare,  unde  au  schela  (arsanaua),  ca  să  pună 


65 


mrejele  în  mare  pentru  pescuit,  deşi  în  timpul  veni  ni¬ 
meni  dintre  pescari  nu  pune  mreje  în  mare,  fiindcă  apa  es¬ 
te  caldă  şi  peştele  umblă  prin  apă  pe  deasupra,  iar  mrejele 
se  depun  pe  fundul  mării,  şi  de  aceea  nu  se  prinde;  însă 
călugării,  fiind  trei  la  număr,  au  zis:  „Noi  să  cercăm  şi  să 
punem  mrejele,  şi  Maica  Domnului  puternică  este  a-şi 
procura  peşte  la  sărbătoarea  Icoanei  Sfinţiei  sale  .  Iar  u- 
nul  dintre  aceşti  trei  monahi,  fiind  cam  cu  îndoială,  a  în¬ 
drăznit  a  zice  în  sinea  sa:  „Dacă  icoana  aceasta  a  Maicii 
Domnului  s-a  zugrăvit  cu  minune,  după  cum  spun  Părin¬ 
ţii,  apoi  să  facă  să  se  prindă  peşte  la  sărbătoarea  ei,  în 
timpul  acesta  de  vara : \  Şi  aşa  au  pus  în  mare  cinci  bucăţi 
de  mreji,  câte  şaizeci  de  stânjeni  bucata,  şi  le-au  lăsat  nu 
trei  ceasuri,  după  obicei,  ci  cinci,  ca  să  pescuiască  bine; 
apoi  începură  a  le  scoate,  şi  nu  găseau  într-o  bucată  de 
mreajă  decât  patru  sau  cinci  peştişori  mici;  aşa  au  urmat 
la  toate  bucăţile  de  mreji;  atunci  au  scos  bucata  cea  mai 
de  pe  urmă  şi,  văzând  că  nu  scoseseră  peştele  trebuincios 
în  celelalte,  se  mâhniră  că  Maica  Domnului  nu  a  voit  să  le 
ajute  a  prinde  peşte  la  sărbătoarea  sa;  iar  când  scoaseră 
acum  mreaja  mai  mult  de  jumătate,  iată  că  Maica  Dom¬ 
nului,  deşi  îşi  pierduseră  orice  nădejde,  nu  i-a  lăsat  împu¬ 
ţinaţi,  ci  le  arătă  minunile  Sfinţiei  sale  spre  bucuria  lor  şi 
întărirea  în  credinţă,  că  dintr-un  capăt  de  mreajă  au  scos 
30  oca  de  peşte!  Şi  văzând  aceasta,  s-au  bucurat  şi  au 
slăvit  pe  Maica  Domnului,  cerându-şi  iertare  de  îndoiala 
şi  încercarea  lor. 

Mărimea  acestei  Sfinte  Icoane  este  de  1  m  şi  10  cm 
în  lungimi,  iar  lăţimea  după  proporţie.  Nu  este  făcută  du¬ 

pă  asemănarea  vreuneia  dintre  icoanele  făcătoare  de  mi¬ 
nuni,  ci  după  un  nou  model  al  zugravului,  precum  l-a  in¬ 
spirat  Dumnezeu.  Faţa  Maicii  Domnului  şi  [cea]  a  Dom¬ 
nului  sunt  în  culoarea  grâului,  nasul,  gura  şi  bărbia  sunt 
foarte  potrivite  la  măsuri,  iar  ochii  atâta  dar  au,  ca  [şi} 
cum  ar  sorbi  inima  privitorilor;  cu  toate  acestea,  căutătura 
este  cu  stăpânire.  Privind  cu  înţelepciune  şi  cu  luare- 
aminte  la  această  Sfântă  Icoană,  se  va  vedea  caracter  îm¬ 
părătesc  de  mare  neam,  amestecat  cu  stăpânire  şi  cu 
blândeţe,  de  unde  se  arată  că  este  închipuită  prea  după 
asemănare  Maica  lui  Dumnezeu,  şi  plină  de  dar  dumne¬ 
zeiesc,  la  care  nimeni  nu  poate  privi  fără  să  simtă  în  ini¬ 
ma  sa  dulceaţă  duhovnicească,  bucurie  şi  umilinţă,  fără 
numai  de  nu  va  fi  vreun  om  prea  împietrit  la  inimă  şi 
întunecat  la  minte,  ca  să  nu  simtă  nimica  dintru  acestea; 
că  numai  din  privirea  ei  se  încredinţează  fiecare  cum  că 
nu  este  săvârşită  de  mână  omenească,  precum  mărturisesc 
şi  străinii  care  vin  de  o  văd.  Şi  nu  stă  numai  într-un  chip 
Sfânta  ei  Faţă,  ci  uneori  se  cam  smoleşte,  iar  alteori  se 
cam  îngălbeneşte,  luminând;  iar  la  sărbătorile  cele  împă¬ 
răteşti,  când  se  face  priveghere  de  toată  noaptea,  şi  mai 
ales  la  serbarea  Sfintei  Icoane,  atât  este  de  veselă  şi 
strălucită  încât  privitorilor  nu  li  se  pare  că  văd  chip,  ci  ca 
[şi]  cum  ar  privi  pe  însăşi  adevărata  Maica  lui  Dumnezeu. 

Este  aşezată  în  strană  mare,  bine  şi  împodobit  lucra¬ 
tă,  pusă  lângă  sfeşnicul  împărătesc  din  partea  stângă,  bine 
şi  frumos  gătită,  cu  salbă  de  galbeni  mari  şi  alte  monede, 
cruci  şi  ace  de  aur  cu  diamante  şi  mărgăritare,  şi  alte  multe 
feluri  de  podoabe,  date  de  evlavioşi  şi  de  bunii  creştini, 

care  aşteaptă  de  la  Maica  Domnului  mare  dar  şi  plată,  atât 
în  lumea  aceasta,  cât  şi  în  cea  viitoare.  Stă  maiestuos  şi 
veselă  privirilor  tuturor,  atrăgându-i  cu  nesaţ,  precum  odi¬ 
nioară  a  văzut-o  Sfântul  Dionisie  Areopagitul  în  Sfântul 
Sion;  asemenea  şi  aci,  în  Sfântul  Munte,  a  văzut-o,  deştept 
[treaz]  fiind,  în  dumnezeiască  vedenie,  cuviosul  Marcu, 
ucenicul  Sfântului  Grigorie  Sinaitul,  şezând  pe  scaun  ca  o 
împărăteasă,  înconjurată  de  îngeri  şi  de  arhangheli  şi  de 
toţi  cuvioşii  Sfântului  Munte,  slăvind-o  şi  închinându-i- 
se,  care  avea  palate  de  aur  înalte,  către  partea  ce  se  zice 
Vigla,  în  care  loc  acum,  cu  ajutorul  său,  s-a  făcut  Sfânta 
Monastire  Românească  din  temelie,  întru  slava  Fiului 
Său,  pentru  mântuirea  monahilor  români  şi  a  tuturor  cre¬ 
dincioşilor  ortodocşi  creştini  ce  vieţuiesc  într-însa  cu  frica 
lui  Dumnezeu  şi  dragoste  creştinească. 

Binecuvântaţi  creştini,  fii  ai  Sfintei  Biserici  a  Răsă¬ 
ritului,  de  voiţi  a  vă  încredinţa  despre  neisprăvitele  de  mâ¬ 
nă  omenească  chipuri  ale  Maicii  Domnului  nostru  Iisus 
Hristos,  vă  veţi  încredinţa  din  înseşi  adeveririle  şi  vredni¬ 
cele  de  credinţă  dovezi  desluşite  şi  întărite  de  cele  mai  în¬ 
semnate  şi  de  bun  neam  persoane  ale  locului.  Nu  este  cu 
putinţă  de  a  mărgini  pe  Cel  nemărginit  şi  a  cuprinde  pe 
Cel  ce  toate  le  cuprinde;  noi  numai  aceasta  putem  cu¬ 
noaşte  şi  înţelege,  că  dreapta  Domnului  nu  încetează  de  a 
revărsa  darurile  Sale  cele  dumnezeieşti  şi  preţioase  asupra 
noastră,  a  românilor,  spre  adeverirea  şi  întărirea  credinţei. 
Să  vină  înţelepţii  lumii,  care  cu  agerimea  cea  ascuţită  a 
minţii  lor  au  descoperit  adâncurile  firii.  Să  vină  teologii 

Bisericii,  care,  cu  povăţuirea  Duhului  Sfânt,  urmăresc  a- 
dâncimile  dumnezeieştilor  Scripturi.  Veniţi  toţi  împotriva 
grăitorilor  de  rău  şi  vedeţi  că,  pe  câte  sunt  razele  soarelui, 
pe  atâtea  sunt  şi  nenumăratele  dovezi  ce  adeveresc  cum 
că  această  Sfântă  şi  de  minuni  făcătoare  Icoană  este  cu 
adevărat  neisprăvită  de  mână  omenească;  şi  oricum  ar  fi 
făcut  Dumnezeu  această  minune,  sau  ori  în  ce  scop,  nu 
este  omului  slobod  a  ispiti,  ca  nu  cumva  să  se  mânie  pe  el 
Domnul  şi  să  piară  din  calea  cea  dreaptă.  De  este  întru 
acest  chip,  sau  într-un  alt  chip  minunea  aceasta,  este  a  lui 
Dumnezeu  faptă. 

„Dreapta  Domnului  a  făcut  putere.” 

Nu  vă  minunaţi,  iubiţi  ascultători,  că  dovezile,  pe  cât 
încape  mintea  omului,  se  înfăţişează  celor  ce  voiţi  a  lua  o 
mică  desluşire;  iar  dacă  cineva  va  fi  mai  mult  iscoditor, 
acela  să  ia  aminte  ce  se  zice  prin  gura  proorocului:  „A  Mea 
este  izbânda,  zice  Domnul”.  Credeţi  şi  nu  ispitiţi,  că  Dum¬ 
nezeu  e  Cel  ce  a  făcut  de  a  înfrunzit  toiagul  lui  Aaron;  Cel 
ce  a  făcut  de  a  izvorât  apa  răcoroasă  din  piatra  seacă  în 
pustie,  şi  a  făcut  de  s-au  aflat  scrise  fără  mână  de  om  ta¬ 
blele  Legii;  tot  Acela  a  isprăvit  şi  chipul  Prea  Curatei  Mai¬ 
cii  Lui  şi  al  Său.  Chiar  însuşi  preaiscusitul  zugrav  nu  se 
putea  dumiri,  că  ar  fi  avut  oarecare  prevestire,  că  această 
sfinţită  Icoană  are  a  se  săvârşi  nevăzut  de  dumnezeiască 
putere,  iar  nu  de  stricăcioasele  mâini  ale  omului  muritor. 
Şi  dacă  prin  umbrele  Apostolilor  se  făceau  multe  minuni  în 
popoare,  mai  presus  de  firea  omenească,  cu  atât  mai  mult  se 
cuvine  a  crede  că  Icoanele  Prea  Curatei  Fecioare,  Maica  lui 
Dumnezeu,  fac  şi  mai  presus  de  fire  minunate  minuni.  Că 

de  multe  ori  mir  îndestulat  izvorăşte  din  ele,  iar  uneori  la¬ 
crimi  curg  din  ochii  lor,  şi  de  multe  ori  pe  mări  călătoresc, 
după  cum  şi  Sfântul  Munte  Athos  are  nu  puţine  Sfinte 
Icoane  de  astfel  de  minuni  făcătoare,  nu  numai  a  Prea  Cu¬ 
ratei  Maici  a  lui  Dumnezeu,  ci  şi  ale  plăcuţilor  lui  Dumne¬ 
zeu  Sfinţi,  ce  stau  ca  nişte  turnuri  şi  slăvite  monumente, 
spre  apărarea  acestui  de  Dumnezeu  păzit  loc.  Şi  cine  poa¬ 
te  spune  nenumăratele  minuni  ale  Sfintelor  Icoane  în  toa¬ 
tă  lumea,  nu  numai  la  creştini,  ci  şi  chiar  la  păgâni? 
Acestea  n-au  încetat  a  da  să  înţeleagă  că  Biserica  Răsă¬ 
ritului  învaţă  drept  cuvântul  adevărului.  Şi  precum  nenu¬ 
măratele  minuni  ale  Sfintelor  Icoane  sunt  scrise,  aşijderea 
înmiite  sunt  cele  care  n-au  fost  însemnate  de  condeiul  ome¬ 
nesc.  Că  precum  soarele  nu  poate  împrăştia  razele  sale  în  tot 
locul,  de  asemenea  nici  omul  nu  poate  aşa  lesne  a  afla  de¬ 
spre  toate  minunile  făcute  de  Dumnezeu  pe  pământ.  Numai 
cei  ce  cunosc  şi  se  îndeletnicesc  cu  citirea  şi  cercetarea  Sfin¬ 
tei  şi  Dumnezeieştii  Scripturi  le  pot  afla  din  parte. 

Citim  că-n  zilele  dreptslăvitorilor  împăraţi  greci  [bi¬ 
zantini]  Leon  [VI]  înţeleptul  şi  Alexandru,  fratele  lui,  fiii 
împăratului  Machedon  [Vasile  Macedoneanul],  era  o  ase¬ 
menea  Sfântă  Icoană  la  una  dintre  monastirile  Constanti- 
nopolului. 

în  vremea  domniei  Iaroslavului,  în  zilele  lui  Petru 
Movilă,  Mitropolitul  Kievului  [sec.  XVII],  s-a  aflat  o  ase¬ 
menea  Sfântă  Icoană  la  Volga,  iar  până  astăzi  se  vede  la 
Tolga,  în  vechea  catedrală. 

Vedem,  în  Lavra  Pecerska,  că  şapte  icoane  cu  ase¬ 
menea  dar  şi  nevăzută  mână  s-au  zugrăvit,  pe  care  văzân- 

du-le  egumenul  că  pentru  rugăciunile  Sfântului  Alipie 
(zugravul  din  a  lor  monastire)  s-au  făcut,  a  dat  laudă  lui 
Dumnezeu,  închinându-se  toţi  acelor  Sfinte  Icoane  nefă- 
cute  de  mână,  a  Domnului  şi  a  Prea  Curatei  Maicii  Lui,  şi 
ale  Sfinţilor  din  vechime;  iar  dintre  aceste  şapte  Sfinte 
Icoane,  pe  aceea  a  Prea  Curatei  Maici  a  lui  Dumnezeu  â 
luat-o  Voievodul  Vladimir  şi  o  a  trimis  la  Rostov,  şi  stă 
acolo  până  astăzi. 

La  acelaşi  Sfânt  Alipie  vedem  că  a  venit  îngerul 
Domnului,  întru  a  sa  casă,  şi  a  zugrăvit  icoana  Adormirii 
Maicii  lui  Dumnezeu;  şi  întrebând  îngerul  pe  Sfântul  Ali¬ 
pie  de  mai  lipseşte  ceva  icoanei,  el  i-a  răspuns  că  este  de¬ 
săvârşită,  ca  una  ce  s-a  făcut  cu  minune  dumnezeiască. 

De  asemenea,  şi  cuvântătorul  de  Dumnezeu  Ioan  a 
zugrăvit  o  icoană  a  sa,  învăţând  pe  un  copil,  anume  Gusar, 
care  zugrăvea  în  palatul  împărătesc  din  Constantinopol,  şi 
s-a  mirat  împăratul  şi  toţi  ai  săi  de  meşteşugul  cel  iscusit. 

în  Lida,  satul  ce  este  ca  la  18  mile  de  Ierusalim,  au 
făcut  o  biserică  Apostolii  lui  Hristos  Petru  şi  Ioan;  acolo 
s-a  aflat  o  icoană  a  Prea  Curatei  Fecioare  ţinând  în  braţe 
pe'Iisus,  făcută  din  darul  Sfântului  Duh,  în  viaţă  fiind  Prea 
Sfânta  Stăpână,  şi  pe  care  văzând-o  aceasta,  a  binecuvân- 
tat-o,  ca  să  fie  darul  Fiului  său  cu  acea  Sfântă  Icoană,  ca¬ 
re,  până  în  zilele  lui  Iulian  Paravatul  [Apostatul?  -  sec. 
IV],  a  făcut  nenumărate  minuni. 

Iarăşi  la  Lida,  în  biserica  făcută  de  Eneia  şi  de  cei 
şaptezeci  de  apostoli,  care  s-a  ridicat  în  numele  Născătoa¬ 
rei  de  Dumnezeu,  încă  în  viaţă  fiind  Stăpâna,  şi  pe  care, 
din  pizmă,  evreii  voiau  să  o  risipească,  iar  împreună  cu  ei 

şi  închinătorii  de  idoli.  Dar,  după  porunca  stăpânitorului 
cetăţii  aceleia,  s-a  pecetluit  uşa  bisericii;  şi  după  trei  zile 
deschizând-o,  au  aflat  zugrăvită  -  dar  nefacută  de  mână  - 
icoana  Maicii  lui  Dumnezeu,  de  trei  coţi  înaltă,  haina  a- 
vând-o  albastră,  iar  deasupra  acelei  haine,  alta  de  porfiră; 
fiind  scrise  deasupra  ei  aceste  vorbe:  „Maria,  Maica  îm¬ 
păratului  Hristos  din  Nazaret”.  Şi  nenumărate  minuni  s- 
au  săvârşit  de  această  Sfântă  Icoană. 

în  zilele  împăratului  Tiberie  şi  ale  Patriarhului  Ser- 
ghie  [sec.  VII],  s-a  zugrăvit  nevăzut  pe  pânză  chipul  lui 
Iisus  Hristos,  în  casa  unei  văduve,  Maria  din  Meletin, 
unde  şi  nenumărate  minuni  s-au  făcut  de  la  această  Sfântă 
Icoană. 

în  zilele  vieţuirii  Sale  pe  pământ,  împăratul  împăra¬ 
ţilor,  Domnul  nostru  Iisus  Hristos,  rugându-Se  în  Muntele 
Măslinilor,  a  asudat  cinstită  Faţa  Lui;  şi  luând  o  basma  de 
la  unul  dintre  ucenicii  Săi  şi  ştergându-Se,  îndată  nevăzut 
s-a  întipărit  cinstită  Faţa  Lui  pe  acea  basma;  şi  cine  poate 
spune  cu  amănuntul  minunile  câte  le-a  săvârşit  acel  chip 
dumnezeiesc? 

Şi  ca  să  nu  vă  îngreunez,  nu  am  adus  mărturii  cu 
de-amănuntul;  dar  văzând  că,  faţă  de  cele  pomenite  mai 
sus,  mulţi  stau  nedumerindu-se  şi  zic  că  nu  s-a  mai  auzit 
de  icoane  nezugrăvite  de  mâini  omeneşti,  de  aceea  am 
fost  silit  să  mai  aduc  o  mică  încredinţare;  iar  voind  cineva 
mai  mult  a  cerceta,  gata  sunt  mii  de  dovezi  despre  Sfin¬ 
tele  Icoane,  şi  lesne  a  le  aduce  înainte.  însă  nouă  ni  se 
cuvine  a  zice,  cu  Sfânta  lui  Hristos  Biserică:  „Mută  să  fie 
gura  păgânilor,  care  nu  se  închină  cinstitei  Icoanei  Tale, 

celei  zugrăvite  şi  săvârşite  cu  darul  Duhului  Sfânt,  dat 
Prea  Curatei  Fecioare,  Maicii  lui  Dumnezeu!”. 

Să  se  minuneze  tot  auzul  omenirii,  şi  glasuri  de  bu¬ 
curie  şi  de  mulţămire  cu  dorire  să  se  înalţe  preadulcelui 
nostru  Ziditor,  Care  ne-a  dăruit  astfel  de  mijlocitori  şi  veş¬ 
nice  monumente  pe  pământ.  Pentru  aceea  şi  noi  toţi  îm¬ 
preună,  popoare,  seminţii  şi  limbi,  laudă  împărătesei  Ce¬ 
rului  să-i  aducem,  în  ziua  aceasta  preavestită  a  praznicului 
nostru;  că  astăzi  puterile  cele  nevăzute  ale  cerurilor  din 
cer  au  căutat  şi  cu  noi  nevăzut  prăznuiesc.  Astăzi  s-a  îm¬ 
plinit  proorocia  lui  David,  care  zice:  „Să  se  veselească  ce¬ 
rurile  şi  pământul  să  se  bucure”,  că  iată,  pe  amândouă  le- 
a  primit  cea  cu  dar  dăruită,  şi  spre  cântarea  acestei  Sfinte 
Icoane  poftesc  astăzi  ochii  evlaviosului  vostru  cuget,  o, 
preaiubitoare  de  serbare  adunare. 

Aşadar,  îndrăznesc  a  vă  ruga,  în  numele  Celui  pe 
Care-L  vedem  pe  această  Sfântă  Icoană,  ţinându-Se  de 
Prea  Curata  Sa  Maică  în  sfintele  ei  braţe,  ca  să  răspundă 
oricui  se  bizuieşte  a  zice  ceva  împotriva  dumnezeieştilor 
minuni!...  Dumnezeu,  pentru  îndurările  milei  Sale,  ne-a 
dăruit  luminare  nouă,  celor  ce  eram  întru  întunericul  puţi¬ 
nei  credinţe,  sau,  mai  bine-zis,  ne-a  dăruit  mântuire  nouă, 
celor  păcătoşi,  chiar  dinaintea  ochilor  noştri. 

Veniţi  dar  şi  vă  apropiaţi,  iubiţilor  binecredincioşi, 
şi  mai  ales  voi,  care  sunteţi  de  faţă  în  această  Sfântă  Bise¬ 
rică;  şi  vă  rog,  luaţi  bine  seama  la  această  Sfântă  Icoană  şi 
vedeţi  cât  este  de  plină  de  daruri!  Şi  toţi  veţi  zice  că  este 
chip  de  Dumnezeu  lucrat,  al  frumuseţii  cerului,  şi  aleasă 
săvârşire  a  atotţiitoarei  mâini  a  lui  Dumnezeu.  Au  nu  se 

pare  că  cerul  a  închis  în  faţa  ei  tot  seninul  şi  toată  frumu¬ 
seţea  stelelor?  Şi  cine  poate  tâlcui  însuşirile  acestei  Sfinte 
Feţe,  când  a  văzut  pe  al  ei  binevestitor  Arhanghel  hotă- 
rând-o  a  fi  plină  de  daruri?  Şi  ce  nu  are  acest  fecioresc 
chip,  care  să  nu  fie  plin  de  curăţenie,  de  respect  şi  sfin¬ 
ţenie? 

Se  pare  că  în  această  Sfântă  şi  de  minuni  făcătoare 
Icoană,  a  făcut  Pronia  cea  dumnezeiască  o  minunată  adu¬ 
nare  a  tuturor  harurilor  şi  o  însufleţită  alcătuire  a  tuturor 
frumuseţilor  cereşti  şi  pământeşti. 

Fiindcă,  după  cum  mărturisesc  Sfinţii  Părinţi  şi 
vrednicii  de  credinţă  istoriografi,  Epifanie  şi  Nichifor, 
despre  chipul  cel  trupesc  al  Prea  Curatei  Fecioare  Maria, 
Maica  lui  Dumnezeu,  era  Prea  Sfântă  încă  de  când  vieţuia 
pe  pământ,  întru  acest  fel:  era  vederea  feţei  ei  ca  vederea 
grăuntelui  de  grâu,  părul  galben,  ochii  ascuţiţi  la  vedere, 
întru  care  luminile  erau  asemenea  rodului  de  măslin; 
sprâncenele  ei  erau  plecate  şi  ales  de  negre,  nasul  potrivit, 
buzele  ca  floarea  trandafirului,  faţa  nu  rotundă,  nici  scur¬ 
tă,  ci  puţin  alungită,  mâinile  şi  degetele  lungi,  hainele  pe 
care  le  purta  erau  simple  şi  puţin  mai  lungi  decât  măsura 
corpului,  cu  trupul  gingaş,  având  părul  bine  şi  cu  multă 
cuviinţă  legat. 

Asemenea  şi  preadulcele  ei  Fiu,  Domnul  Iisus,  avea 
unele  asemănări  cu  trăsăturile  celei  ce  L-a  născut. 

Acum,  preaiubiţi  ascultători  ai  Maicii  lui  Dumne¬ 
zeu,  vedeţi  împlinirea  trăsăturilor  chipului  ei  în  Sfântă 
Icoana  sa.  Duhul  Sfânt  a  încununat-o  pe  Prea  Curata  Fe¬ 
cioară  cu  mulţimea  darurilor,  precum  Solomon  o  vesteşte 

în  Cântarea  Cântărilor ,  numind-o  Mireasă  şi  aşa  zicân- 
du-i  :  „Iată,  frumoasă  eşti,  iubita  mea.  Părul  tău  ca  tur¬ 
mele  caprelor  care  s-au  suit  din  Galaad.  Capul  tău  precum 
Carmilul;  cosiţele  capului  tău  ca  mohorâtul  împărătesc  le¬ 
gat  în  călătorii  [7,  5;  în  versiunea  Anania:  “semeţ  precum 
Carmelul  ţi-este  capul;  cosiţele,  pe  el,  ca  o  porfiră  păzind 
în  ea  un  rege-nlănţuit”];  ochii  tăi  ca  nişte  bălţi  ale  râului 
Esevon;  buzele  tale  ca  o  funie  roşie.  Miere  şi  lapte  am  vă¬ 
zut  sub  limba  ta.  Dinţii  tăi  ca  nişte  turme  din  cele  tunse, 
gâtlejul  tău  ca  nişte  vin  bun,  obrazul  tău  ca  al  unei  turtu¬ 
rele  frumoase,  grumajii  tăi  şi  umerii  tăi  ca  nişte  gherda- 
nuri,  sânul  tău  mult  mai  frumos  decât  grâul  şi  vinul,  ca 
doi  iezi  de  căprioară  gemeni,  care  pasc  în  crini;  pântecele 
tău  stog  de  grâu  îngrădit  cu  crini”. 

Acestea  toate  sunt  semne  ale  dumnezeieştilor  dăru¬ 
iri  şi  cunoştinţe  date  de  către  Duhul  Sfânt  Fecioarei  Ma¬ 
ria.  Şi  Acelaşi  Sfânt  Duh  a  încununat  cu  o  mulţime  de  da¬ 
ruri  şi  Sfânta  Icoană  a  Prea  Curatei  Maici  a  lui  Dumne¬ 
zeu.  Şi  vă  rog,  creştinilor  dreptslăvitori,  credeţi  numai  ce¬ 
ea  ce  vedeţi  şi  vă  veţi  mântui,  că  greu  este  a  lovi  cu  picio¬ 
rul  împotriva  boldurilor!  Şi  cu  bucurie  privind,  să  ne  în¬ 
chinăm  Sfintei  Icoane  a  Maicii  lui  Dumnezeu  şi  a  Fiului 
ei,  celei  cu  dumnezeiască  minune  săvârşite,  care  are  feţele 
vesele  ca  nişte  labirinturi  întru  care  rătăceşte  toată  cugeta¬ 
rea  omenească,  de  care  şi  Duhul  Sfânt  se  minunează,  vă¬ 
zând  măririle  Fecioarei,  şi  zice:  „Tu,  iubita  mea,  frumoa- 

Cele  ce  urmează  nu  reprezintă  un  citat  continuu,  ci  un  colaj  de  ver¬ 
sete,  într-o  traducere  greoaie.  Pentru  locul  cel  mai  obscur,  am  iden¬ 
tificat  şi  redat  textul  în  versiunea  Anania,  punându-1  între  paranteze 
drepte  (7,  5).  (Nota  ed.) 

sa  mea,  porumbiţa  mea,  care  eşti  întru  acoperământul  pie¬ 
trei,  arată-mi  faţa  ta  şi  mă  fa  să  aud  glasul  tău;  că  dulce 

este  glasul  tău  şi  faţa  ta  frumoasă”. 

Apoi  noi,  nevrednicii,  noi,  necărturarii  şi  neînvăţa¬ 
ţii,  ce  vom  putea  zice,  când  şi  pe  ritori  ca  pe  nişte  peşti  îi 
lasă  fără  de  glas,  numai  prin  tăcere  lăudând-o?! 

O,  negrăită  milostivire  şi  adânc  de  bunătate  a  Atot¬ 
puternicului  Dumnezeu,  cum  şi  în  cele  mai  de  pe  urmă 
veacuri  lucrează  minuni  mai  presus  de  fire,  pentru  folosul 
şi  mântuirea  neamului  creştinesc!  Cum,  cu  nepomenire  de 
râu  pentru  păcatele  noastre,  ne  iubeşte  aşa  de  mult,  ico- 
nomisind  chipul  mântuirii  noastre,  cu  atâtea  feluri  de  bi¬ 
nefaceri,  şi  dăruindu-ne  cu  aşa  mari  şi  nepreţuite  daruri 
sfinte,  prin  care  cu  înlesnire  şi  îndrăzneală  să  mijlocim 
cele  de  folos  şi  iertarea  păcatelor,  de  la  milostivirea  Sa 
cea  iubitoare  de  oameni! 

Mare  dar  şi  de  multă  însemnătate  şi  adancă  cugetare 
duhovnicească  este,  socotind  harul  cu  care  Dumnezeu  a 
înzestrat  şi  a  întărit  acest  Sfânt  Locaş,  cu  această  Sfântă  şi 
plină  de  daruri  Icoană  a  Maicii  Domnului,  spre  mângâ¬ 
ierea  şi  fericirea  neamului  românesc,  pe  care  niciodată  nu 
l-a  părăsit,  ci  din  veci  l-a  iubit,  l-a  ocrotit,  l-a  înălţat  şi  cu 
multe  şi  mari  bunătăţi  şi  binefaceri  l-a  dăruit  şi  l-a  proslă¬ 
vit;  pentru  care  toţi  cei  ce  cunosc  istoria  strămoşească  se 
vor  minuna,  cum  prin  atâtea  nebiruite  şi  nesuferite  nevoi 
trecând,  pe  toate  cu  bărbăţie,  prin  darul  şi  ajutorul  lui 
Dumnezeu  le-a  biruit,  păstrând  libertatea  şi  autonomia  în 
ceste  de  aici,  iar  în  cele  viitoare  răsplătirea  faptelor  celor 
bune,  cu  veşnica  fericire  întru  împărăţia  Cerurilor. 


76 


Pentru  multa  dragoste  şi  datornicul  respect  pe  care 
se  cuvine  a  le  avea  şi  a  le  da  Prea  Sfintei  Născătoare  de 
Dumnezeu,  mijlocirea  şi  nădejdea  mântuirii  noastre,  şi  ca 
să  nu  rămână  în  uitare  şi  în  nebăgare  de  seamă  această 
Sfântă  Icoană  cu  minune  zugrăvită  şi  făcătoare  de  minuni 
a  Maicii  Domnului,  Prea  Cuvioşia  Sa,  Părintele  Nifon, 
superiorul  [stareţul],  în  înţelegere  cu  Părinţii  din  Sfânta 
Chinovie,  a  hotărât  ca  în  toţi  anii,  în  ziua  de  12  Iulie,  să 
se  facă  serbare  mare  cu  priveghere  de  toată  noaptea,  în 
cinstea  şi  amintirea  minunatei  zugrăviri  a  Sfintelor  Feţe,  a 
Maicii  lui  Dumnezeu  şi  a  Domnului  nostru  Iisus  Hristos, 
cele  închipuite  în  această  Sfântă  Icoană,  împodobind  ser¬ 
barea  cu  cântări  şi  laude,  cu  mulţumiri  şi  cereri  către  Prea 
Sfânta  Născătoare  de  Dumnezeu,  întâmpinând  cu  dra¬ 
goste  pe  toţi  câţi  se  vor  aduna  din  toate  părţile,  ospătându-i 
şi  împărţind  milostenie  la  cei  săraci. 

Mulţumită  dar,  fraţilor,  să  dăm  lui  Dumnezeu,  pen¬ 
tru  această  preaslăvită  şi  nouă  minune,  că  la  Dumnezeu 
toate  sunt  cu  putinţă,  precum  vedem  prin  Sfintele  Scrip¬ 
turi;  drept  aceea,  noi  toţi  câţi  ne-am  adunat  la  această 
sfântă  şi  veselitoare  serbare  a  Maicii  lui  Dumnezeu,  că¬ 
zând  înaintea  acestei  Sfinte  Icoane  a  ei,  ce-şi  are  închi¬ 
puite  feţele  cu  minune,  să  strigăm  credincioşi: 

Prea  Sfântă  Stăpână  de  Dumnezeu  Născătoare  şi 
pururea  Fecioară  Mărie,  protectoarea  şi  apărătoarea 
noastră,  cerem  a  ta  nebiruită  apărare;  împărăteasa  Ce¬ 
rului  şi  a  pământului,  ceea  ce  ai  cu  dreptate  numele  de 
Prodromiţa,  adică  înaintemergătoare,  întăreşte-ne  întru 
lucrarea  faptelor  bune  şi  ne  du  de  mână  întru  împărăţia 


77 


cea  cerească;  povăţuieşte-ne  pe  toţi  dreptcredincioşii 
creştini,  spre  a  vedea  şi  veşnic  a  ne  îndulci  de  marirea 
Fiului  Tău  şi  Dumnezeului  nostru,  că  binecuvântata  şi 
preaslăvită  eşti  în  vecii  vecilor.  Amin. 


Icoana  Maicii  Domnului  Apărătoare  de  foc 


Alte  Sfinte  Icoane  făcătoare  de  minuni 


Se  mai  află  în  această  Sfântă  Monastire  şi  alte  Sfin¬ 
te  Icoane  făcătoare  de  minuni,  dăruite  din  Ţara  Româ¬ 
nească  de  oarecari  binecredincioşi  creştini  români  de  bun 
neam,  al  căror  istoric  îl  vom  povesti  în  parte. 

1)  ICOANA  MAICII  DOMNULUI  APĂRĂTOARE  DE  FOC 

în  oraşul  Bârlad  este  o  familie  veche,  Greceanu,  din 
care  se  trăgea  şi  d-1  Nicolae  Greceanu,  având  soţie  pe  d-na 
Elena  Greceanu.  Nu  am  putut  afla  cum  această  familie  a 
dobândit  o  Sfântă  Icoană  foarte  veche  a  Maicii  Domnu¬ 
lui;  numai  atâta  ni  s-a  povestit,  că  fiind  la  o  altă  familie, 
s-a  întâmplat  să  le  ardă  casa  din  temelii,  fiind  toată  de 
lemn,  iar  în  acea  casă  era  şi  această  Sfântă  Icoană.  După 
ce  s-a  potolit  focul,  au  început  a  căuta  printre  tăciuni, 
doar-doar  vor  mai  găsi  ceva  din  vasele  de  aramă  şi  argint; 
însă,  în  loc  de  ceea  ce  căutau,  găsiră  în  chip  nesperat 
Sfânta  Icoană  a  Maicii  Domnului  în  mijlocul  cărbunilor  şi 
cenuşii,  neatinsă  câtuşi  de  puţin  de  mistuitoarea  flacără  a 
focului,  ci  numai  afumată  şi  înnegrită! 

Le  tresări  inima  de  spaimă  şi  mirare  când  ridicară 
Sfânta  Icoană  din  foc,  căci  o  crezuseră  cu  totul  mistuită 
de  flăcări;  apoi,  spălând-o  bine  cu  apă,  văzură  că  nici  zu¬ 
grăveala  nu  se  stricase  câtuşi  de  puţin,  ci  numai  fumul  o 

pătrunsese,  de  unde  i-a  rămas  faţa  înnegrită,  dar  nicide¬ 
cum  desfigurată,  iar  aceasta  numai  ca  semn  spre  amin¬ 
tirea  şi  adeverirea  acelei  minuni  a  scăpării  din  foc. 

De  la  aceştia,  nu  se  ştie  cum  a  trecut  Sfânta  Icoană 
în  familia  Greceanu,  unde,  cât  timp  au  avut-o,  întotdea¬ 
una  făcea  felurite  semne;  mai  ales  pe  la  sărbători  mari  şi 
când  era  să  li  se  întâmple  pagube,  morţi  şi  alte  cazuri  de 
întristare,  trăsnea  sau  alt  semn  se  făcea  la  Sfânta  Icoană. 
Iar  când  cu  umilinţa  citeau  Paraclise,  Acatiste  şi  alte  ru¬ 
găciuni  dinaintea  Sfintei  Icoane,  întotdeauna  erau  siguri 
că  li  se  împlineau  cererile,  spre  marea  lor  bucurie  şi  mul¬ 
ţumire. 

D-na  Elena  Greceanu  a  avut  ca  moştenire  în  casă 
această  Sfântă  Icoană,  faţă  de  care  nutrea  multă  evlavie  şi 
dinaintea  căreia  ardea  nestinsă  candela,  pentru  minunile 
pe  care  le  făcea,  mai  ales  având  şi  darul  apărării  de  foc, 
mai  presus  de  orice  alte  daruri. 

După  moartea  d-lui  Nicolae  Greceanu,  rămânând 
văduvă  d-na  Elena,  şi  adesea  arătând  semne  Sfânta  Icoa¬ 
nă,  s-a  îngrijorat  foarte,  socotind  că  poate  nu  este  cuviin¬ 
cios  a  ţine  în  casă  o  astfel  de  icoană  făcătoare  de  minuni, 
ci  mai  de  cinste  este  a  o  da  la  o  Sfântă  Monastire.  Astfel 
gândind  şi  hotărându-se  să  o  dea,  cunoscând  pe  Părintele 
Isaia  Schimonahul,  unul  din  cei  dintâi  ostenitori  şi  fon¬ 
datori  ai  acestei  Sfinte  Monastiri,  care  se  întâmplase  a  fi 
atunci  prin  Bârlad  cu  strângerea  de  milostenie,  l-a  chemat 
şi,  povestindu-i  toate  de  Sfânta  Icoană,  i-a  dat-o  s-o  ia  cu 
el.  Iar  acesta,  luând-o  cu  mare  şi  nespusă  bucurie,  a  dus-o 
la  metoc  în  Bucureşti,  unde,  cu  ajutorul  mai  multor  evla- 

vioşi  patrioţi,  a  îmbrăcat-o  cu  argint,  aşa  cum  se  vede  a- 
cum,  căci  mai  înainte  nu  avusese  îmbrăcăminte.  După 
aceea,  curând,  a  dus-o  la  Monastire  [la  Prodromul  pe  la 
1865. 

împreună  cu  această  Sfântă  Icoană  a  venit  şi  darul 
Maicii  Domnului,  ca  să  apere  acest  Sfânt  Locaş  de  orice 
rele  şi  pagube,  mai  ales  de  mistuitoarele  flăcări  ale  focu¬ 
lui,  ca  şi  de  grindină.  Şi,  într-adevăr,  toţi  cei  ce  cunosc  de 
aproape  acest  Sfânt  Locaş  pot  să  mărturisească  de  câte 
primejdii  de  foc,  de  grindină  şi  de  alte  rele  întâmplări  a 
fost  el  apărat  prin  darul  acestei  Sfinte  Icoane  şi  prin  harul 
Prea  Sfintei  Născătoare  de  Dumnezeu. 

Această  Sfântă  Icoană  este  zugrăvită  pe  scândură  de 
tei,  în  mărime  de  70  cm,  chipul  Maicii  Domnului  până  la 
brâu,  cu  Domnul  nostru  Iisus  Hristos  în  braţe  pe  stânga. 
Scândura  icoanei  e  puţin  despicată  în  dreptul  feţei  Maicii 
Domnului,  nu  se  ştie  de  când  (poate  de  când  au  scos-o  din 
foc). 

Acum  este  aşezată  deasupra  stranei  arhiereşti,  dân- 
du-i-se  totdeauna  respectul  şi  cinstea  cuviincioasă. 

Iar  în  toţi  anii,  Părintele  Egumen,  însoţit  de  toţi 
confraţii  Sfântului  Locaş,  face  sfinţirea  apei  şi  litanie  ma¬ 
re,  într-una  dintre  cele  mai  frumoase  zile  ale  Săptămânii 
Luminate,  înconjurând  cu  această  Sfântă  Icoană  tot  cu¬ 
prinsul  Sfintei  Monastiri,  cu  rugăciuni  şi  cereri  spre  cele 
de  folos,  pentru  Monastire,  pentru  patrie  şi  pentru  ctitorii, 
epitropii,  miluitorii  şi  binefăcătorii  Sfântului  Locaş,  citind 
cele  11  Evanghelii  ale  învierii.  Tot  cu  această  Sfântă  I- 
coană  se  fac  şi  alte  procesiuni  în  cursul  anului,  în  timp  de 

secetă,  epidemii,  grindină,  foc  şi  alte  încercări  ce  vin  asu- 
pră-ne,  pentru  păcatele  noastre,  de  care  grabnic  se  izbă¬ 
vesc,  prin  sfintele  rugăciuni  şi  puternicele  mijlociri  ale 
Prea  Sfintei  Stăpânei  noastre,  de  Dumnezeu  Născătoarei 
şi  pururea  Fecioarei  Maria,  pentru  care  şi  noi  toţi  să  ne 
învrednicim  împărăţiei  Cerurilor.  Amin. 

2)  ICOANA  MAICII  DOMNULUI  ÎNAINTE  VESTITOARE 

Asemenea  se  mai  află  [la  Prodromu]  Sfânta  Icoană 
a  Maicii  Domnului,  zugrăvită  pe  scândură  de  stejar,  în 
mărime  de  90  cm,  şi  este  foarte  veche,  de  peste  200  de 
ani,  după  cum  mărturiseşte  şi  stilul  picturii. 

Această  Sfântă  Icoană  a  fost  în  casa  d-nei  Elena 
Veropolu  din  Bucureşti,  având-o  moştenire  de  la  părinţii 
săi.  După  moartea  ei,  a  lăsat-o  fiului  său,  Temistocle,  cu¬ 
noscut  de  aproape  Sfintei  noastre  Monastiri  şi  tuturor  Pă¬ 
rinţilor  petrecători  la  metocul  Schitul  Icoanei  din  Bucu¬ 
reşti,  care,  ca  un  evlavios  şi  pios  creştin,  multe  odoare 
bisericeşti  de  valoare  a  dăruit,  atât  în  monastire  cât  şi  în 
metoc,  întru  eterna  pomenire  a  părinţilor  şi  a  neamului 
său.  Pe  lângă  toate  acestea,  a  dăruit  Sfintei  Monastiri  şi 
această  Sfântă  Icoană  a  Maicii  Domnului,  făcătoare  de 
minuni,  după  ce  cu  propria  sa  cheltuială  a  îmbrăcat-o  cu 
argint,  aşa  precum  se  vede  astăzi. 

A  trimis-o  aci,  la  Sfanţul  Munte,  cu  ocazia  venirii 
în  afacere  [cu  treburi]  a  Părintelui  Nectarie  Mironescu 
Ieromonahul,  iconomul  metocului  Schitul  Icoanei,  în  anul 
1905,  luna  Iunie. 

Sfânta  Icoană  este  despărţită  în  două  prin  curmeziş, 
în  partea  de  sus,  este  zugrăvită  icoana  Maicii  Domnului 
Iviri  ţa. 

Deasupra  chipului  Maicii  Domnului  este  zugrăvită 
Sfânta  Treime,  iar  de  o  parte  şi  de  alta  Sfinţii  Arhangheli 
Mihail  şi  Gavriil,  ca  [şi]  cum  ar  ţine  coroana  Maicii  Dom¬ 
nului  pe  cap. 

în  dreapta  Maicii  Domnului,  Sfinţii  Apostoli  Petru 
şi  Pavel;  iar  la  stânga,  Sfântul  Ioan  Botezătorul  şi  Sfântul 
Nicolae. 

Sub  chipul  Maicii  Domnului  este  trasă  o  linie,  de  la 
o  margine  până  la  cealaltă  a  icoanei,  iar  sub  această  linie 
sunt  zugrăviţi,  la  mijloc.  Sfinţii  împăraţi  Constantin  şi 
Elena;  în  dreapta  lor,  Sfinţii  [Trei]  Ierarhi  Vasile  [cel 
Mare],  Ioan  [Gură  de  Aur]  şi  Grigorie  [Teologul],  iar  la 
stânga,  Sfinţii  Atanasie  cel  Mare,  Spiridon  şi  Haralambie. 
Sub  aceşti  sfinţi  este  trasă  iar  o  linie  şi  sunt  zugrăviţi, 
începând  de  la  marginea  din  dreapta:  Sfinţii  Doctori  [fără 
de  arginţi]  Cosma  şi  Damian,  Cuviosul  Antonie  cel  Mare 
şi  Martirii  Gheorghe,  Dimitrie,  Evstatie  şi  Trifon. 

Toţi  aceşti  sfinţi  sunt  zugrăviţi  stând  în  picioare,  şi 
toţi  din  cei  mari  sfinţi  făcători  de  minuni,  având  în  mijloc 
pe  Sfânta  Treime,  Dumnezeire  Una,  şi  pe  Fecioara  Maria, 
de  Dumnezeu  Născătoarea,  ţinând  pe  Domnul  Iisus  Hris- 
tos  în  braţe,  plină  de  veselie  şi  căutând  cu  dragoste  către 
privitori,  arătându-se  gata  a  împlini  nevoile  celor  ce  cu 
credinţă,  prin  sfintele  şi  puternicele  sale  rugăciuni,  cer 
milă  şi  ajutor  de  la  Dumnezeu. 


83 


Această  Sfântă  Icoană  are  darul  prevestirii,  tăcând 
un  semn  sfinţit  în  auzul  celor  ce  se  roagă.  Astfel  de  sem¬ 
ne  de  multe  ori  s-au  auzit,  atât  în  casa  familiei  d-lui  Vero- 
polu,  cât  şi  în  biserică,  în  timpul  rugăciunilor. 

Acum  este  aşezată  în  biserica  mare,  vis-â-vis  de 
strana  arhierească,  închinându-i-se  toţi,  şi  fiecare  îşi  do¬ 
bândeşte  cererea  după  credinţa  sa,  căci  darurile  Maicii 
Domnului  şi  mila  ei  sunt  nemărginite,  şi  spre  toţi  caută  cu 
îndurare  şi  îi  mângâie  în  scârbele  lor;  a  căreia  milă  şi  dra¬ 
goste  fie  şi  cu  noi  toţi.  Amin. 

3)  ICOANA  MAICII  DOMNULUI  CTITORIŢA 

întâiul  Superior  şi  iniţiatorul  fondării  acestei  Sfinte 
Monastiri,  Prea  Cuvioşia  Sa  Părintele  Nifon  Ieroschimo- 
nahul,  a  avut  o  iconiţă  a  Maicii  Domnului  foarte  veche,  în 
mărime  de  25  cm. 

Nu  se  ştie  de  unde  anume  a  moştenit-o,  însă  a  avut- 
o  din  începutul  călugăriei  sale,  şi  întotdeauna  i-a  fost  aju¬ 
tătoare;  căci  orice  cerea  la  Maica  Domnului,  rugându-se 
cu  credinţă  la  această  Sfântă  Icoană,  îi  împlinea. 

Asemenea  şi  când  a  venit  în  Sfântul  Munte  şi  s-a 
hotărât  să  înceapă  un  act  de  aşa  însemnătate,  atât  religios 
cât  şi  patriotic,  adică  fondarea  Sfintei  Monastiri  Române 
Prodromu,  întâi  s-a  rugat  cu  fierbinţeală  Maicii  Domnului 
la  această  Sfântă  Icoană  şi  a  cerut  ca,  de  este  voinţa  lui 
Dumnezeu,  să  se  zidească  acest  Sfânt  Locaş,  să-i  ajute  şi 
să-i  înlesnească  toate,  spre  a  se  face  cu  uşurinţă  şi  cu  bu¬ 
năvoinţa  tuturor  persoanelor  mari  celor  în  drept.  Şi  într- 

adevăr  că  a  urmat  minunea  minunilor:  că  nu  numai  Prea 
Cuvioşiei  Sale  i-a  dat  încurajare  şi  râvnă,  dar  şi  celor  ce 
le  propunea  despre  această  sfântă  faptă,  precum  î.  P.  S. 
Sofronie,  Mitropolitul  Moldovei,  şi  mulţi  boieri  mari  de 
la  Divan,  asemenea  şi  fericitul  întru  pomenire  Domnitor 
Al.  Ghica,  fondatorul  de  căpetenie  al  acestui  Sfânt  Locaş, 
şi  toţi  ceilalţi  au  primit  multă  bunăvoinţă  şi  râvnă,  iar  ac¬ 
tul  de  fundaţie  dat  de  Sfânta  Monastire  Lavra,  la  1820,  s- 
a  găsit  ca  prin  minune  şi  cu  mare  uşurinţă  în  Sfânta  Mo¬ 
nastire  Neamţu,  unde  nu  ştia  nimeni  de  aceasta. 

Pentru  toate  acestea  -  şi  multe  altele  -  se  poate  ve¬ 
dea  în  istoricul  fondării  Sfintei  Monastiri. 

Această  Sfântă  Icoană  se  pronumeşte  Ctitoriţa  sau 
Fondatoarea,  ca  una  ce-a  fost  luată  ca  ajutătoare  la  înte¬ 
meierea  Sfântului  Locaş,  căci  Părintele  Nifon  o  purta  cu 
sine  oriunde  mergea  în  afacerile  casei,  şi  îi  ajuta  la  toate 
de  minune,  apărându-1  şi  de  multe  primejdii,  cu  al  căreia 
dar  şi  ajutor  să  ne  mântuiască  Maica  Domnului  şi  pe  noi 
toţi.  Amin. 

4)  ICOANA  SFINTEI  TREIMI 

între  primii  ostenitori  şi  ctitori  ai  Sfintei  Monastiri 
Prodromu  a  fost  şi  Părintele  Marcu  Schimonahul,  care 
mult  s-a  ostenit  cu  adunatul  milosteniei  de  la  pioşi  creş¬ 
tini  din  toată  ţara,  aducând  la  zidirea  bisericii  şi  a  întregii 
monastiri  sume  însemnate  de  bani  şi  odoare  sfinte  biseri¬ 
ceşti:  Evanghelii,  candele,  cădelniţe,  toate  de  argint,  şi  al¬ 
te  multe  obiecte. 

în  tot  timpul  călătoriei  sale  în  această  misiune,  a  a- 
vut  cu  sine  Sfânta  Icoană  a  Sfintei  Treimi.  în  mărime  de 
20  cm,  îmbrăcată  cu  argint  şi  suflată  cu  aur;  având  în  mij¬ 
loc,  la  picioarele  Dumnezeieştilor  Feţe,  pe  Maica  Domnu¬ 
lui  stând  în  genunchi,  iar  în  dreapta  pe  Arhanghelul  Mihail 
şi  în  stânga  pe  Arhanghelul  Gavriil,  mai  jos  de  Prea  Sfân¬ 
ta  Fecioară,  la  care  în  toate  zilele  şi  în  tot  momentul  făcea 
rugăciuni  şi  pravila  sa  monahicească,  rugând  cu  căldură 
pe  Sfânta  Treime,  Dumnezeire  Una,  ca,  pentru  rugăciuni¬ 
le  Prea  Sfintei  Născătoare  de  Dumnezeu  şi  ale  Sfinţilor 
Arhangheli,  să-i  ajute  în  întreprinderea  sa  şi  să-l  acopere 
[să-l  păzească]  de  toate  relele  întâmplări  sufleteşti  şi  tru¬ 
peşti.  Şi,  într-adevăr,  mult  i-a  ajutat  Dumnezeu  prin  a- 
ceastă  Sfântă  Icoană,  pentru  credinţa  şi  dragostea  ce  avea 
la  ea,  că  de  multe  primejdii  l-a  scăpat,  de  la  încercări  de 
potop,  de  lupi,  de  tâlhari  şi  de  alte  ispite  călugăreşti,  câte 
se  întâmplă  într-o  călătorie  de  peste  20  de  ani  şi  în  astfel 
de  afacere,  umblând  din  loc  în  loc  şi  din  casă  în  casă,  în¬ 
tâmpinând  tot  felul  de  oameni  şi  de  obiceiuri;  şi  despre 
toate  l-a  păzit  întreg  şi  nevătămat.  Asemenea  i-a  ajutat  în 
ascultarea  sa  cu  mult  spor  şi  folos,  precum  am  zis  mai 
înainte,  după  cum  despre  acestea  toate  nu  numai  singur 
mărturisea  când  era  în  viaţă,  dar  înseşi  lucrurile  ce  s-au 
făcut  şi  obiectele  pe  care  le-a  adus  adeveresc. 

Această  Sfântă  Icoană,  după  moartea  Părintelui 
Marcu,  s-a  pus  în  Sfântul  Altar,  pe  Sfânta  Masă,  ca  să  fie 
totdeauna  de  faţă  la  săvârşirea  Sfintelor  1  aine,  în  biserica 
sfântului  locaş  ce  s-a  zidit  cu  darul  şi  ajutorul  Sfintei 
Treimi,  prin  netrecutele  rugăciuni  ale  Prea  Sfintei  Nâs- 

cătoare  de  Dumnezeu  şi  ale  Sfinţilor  Mari  Generali  [Arhi¬ 
strategi]  ai  oştirilor  îngereşti,  Mihail  şi  Gavriil;  cu  ale 
cărora  sfinte  şi  puternice  rugăciuni  să  ne  mântuim  noi 
toţi.  Amin. 


5)  ICOANA  SFÂNTULUI  IOAN  BOTEZĂTORUL  “PRODROMU” 

In  Paraclisul  cel  vechi  al  Cinstitului  înaintemergă- 
tor  şi  Botezător  loan,  adică  “Prodromu”,  este  Sfânta  Icoa¬ 
nă  făcătoare  de  minuni  a  Sfântului  loan,  în  mărime  de  85 
cm,  îmbrăcată  cu  argint  şi  foarte  veche,  poate  de  când  es¬ 
te  rezidit  paraclisul  pentru  a  doua  oară,  la  1660,  de  Filo- 
ftei  Duhovnicul.  Este  aşezată  în  tâmplă,  în  rândul  Icoa¬ 
nelor  împărăteşti,  la  stânga  Mântuitorului.  A  îmbrăcat-o 
cu  argint  Domnitorul  Moldovei,  Grigorie  Al.  Ghica  Voie¬ 
vod,  la  1853,  când  se  zidea  şi  Sfânta  Monastire. 

Din  predanie,  avem  de  înregistrat  multe  minuni  pe 
care  le-a  făcut  Sfântul  loan  prin  această  Sfântă  Icoană; 
însă  cea  mai  importantă,  şi  de  mulţi  dintre  cei  bătrâni  cu¬ 
noscută,  este  următoarea. 

La  1821,  când  a  fost  zavera  cea  mare  între  turci, 
greci  şi  români,  atunci  venind  mulţime  de  oştire  turcească 
în  Sfântul  Munte,  ca  să  tortureze  şi  să  smerească  [să  su¬ 
pună]  pe  cei  răsculaţi,  luă  stăpânire  peste  toate  monasti- 
rile,  jefiiindu-le  şi  torturând  pe  monahi. 

Venind  să  jefuiască  şi  Chilia  Prodromului  de  la  Vi- 
gla  sau  Ianicopole,  nu  găsiră  ceva  de  mare  preţ,  fiindcă 
monahii  români  ce  locuiau  în  acest  schit  fugiseră  unii  în 
România,  iar  alţii  se  retrăseseră  în  monastire  şi  în  alte 

părţi  ale  Sfântului  Munte,  iar  odoarele  şi  obiectele  de 
valoare,  unele  le  luară  cu  ei  împreună,  iar  altele,  mai  greu 
de  purtat,  le  depuseră  în  Marea  Lavră,  spre  păstrare,  până 
la  trecerea  tulburării  şi  reîntoarcerea  lor  la  chilie.  Intrând 
soldaţii  turci  în  paraclis,  sperând  că  vor  găsi  ceva  argin¬ 
tării,  îndată  îi  cuprinse  o  frică  şi  cutremur,  părându-li-se 
că  văd  ceva;  şi  astfel,  de  frică,  traseră  cu  pistoalele  asupra 
Sfintei  Icoane  a  Sfântului  Ioan;  iar  gloanţele,  în  loc  să  o 
vătăme,  se  întorceau  înapoi  şi-i  loveau  tot  pe  ei!  Acestea 
văzându-le,  şi  mai  mult  s-au  înfricoşat  şi  au  fugit,  iar 
Sfânta  Icoană  a  rămas  neatinsă  de  nici  un  glonţ,  precum 
se  poate  observa. 

Multe  alte  minuni  şi  arătări  a  făcut  Sfântul  Ioan  prin 
această  Sfântă  Icoană,  în  timpul  zidirii  bisericii  şi  a  cor¬ 
purilor  de  case  dimprejur.  Că  odată  a  căzut  un  meşter  din 
streaşină  bisericii,  [de  la]  înălţimea  de  8  m,  şi  când  cădea, 
a  văzut  pe  Sfântul  Ioan  ţinandu-1  de  mână,  astfel  că  nu  s-a 
vătămat  nimic  din  cădere,  ci  îndată  s-a  suit  iar  sus,  la 
locul  său.  Altădată  s-a  rupt  o  schelă  cu  mulţime  de  piatră 
ridicată  pentru  zidit  la  o  înălţime  de  12  m,  astfel  că  toată 
piatra  a  căzut  pe  doi  monahi:  Calinic  Ieromonahul,  căruia 
i  s-au  jupuit  numai  ţurloaiele,  şi  Lazăr  Monahul,  pe  care 
l-au  acoperit  desăvârşit  bolovanii;  şi,  după  ce  i-au  scos  de 
sub  pietre,  socotindu-i  morţi,  i-au  găsit  vii  şi  întregi,  spu¬ 
nând  că  au  chemat  pe  Sfântul  Ioan  într-ajutor,  când  s-a 
pornit  schela  şi  bolovanii  cu  ea,  şi  îndată  au  simţit  că-i 
acoperă  cineva,  spre  a  nu-i  lovi  şi  strivi  pietrele. 

Asemenea  şi  în  timpul  călătoriilor  Părinţilor  mona- 
stirii,  cu  caicele  şi  cu  bărcile  pe  mare,  în  cazuri  de  pri¬ 

mejdie  şi  furtuni  mari,  îndată  îl  cheamă  pe  Sfântul  Ioan 
într-ajutor,  citind  şi  acatistul  Sfântului,  care  grabnic  le  vi¬ 
ne  în  ajutor;  precum  de  multe  ori  au  simţit  că  stă  Sfântul 
la  cârmă,  conducând  caicul  sau  barca,  şi  de  aci  luau  mare 
curaj  şi  nădejde.  Şi  într-adevăr  că  face  mari  minuni  în 
felul  acesta,  căci  s-a  observat  cu  luare-aminte  că,  de  când 
este  monastirea  şi  până  acum,  cu  toate  că  nu  prea  cunosc 
toţi  marina,  iar  monastirea  se  află  la  cea  mai  sălbatecă 
poziţie  de  mare  şi  loc  periculos,  Sfântul  Ioan  pretutindeni 
şi  totdeauna  îi  păzeşte  şi-i  iconomiseşte,  atât  pe  mare  cât 
şi  pe  uscat;  numai  un  lucru  cere  de  la  monahi,  ca  să-şi  pă¬ 
zească  datoriile  lor  călugăreşti,  pravila  şi  canonul,  să  aibă 
dragoste  între  ei,  să  fie  smeriţi  şi  postitori,  şi  cu  multă 
bunăvoinţă  şi  nădejde  să  facă  ascultare  unde  sunt  orân¬ 
duiţi,  păzind  dreptatea,  adevărul  şi  curăţenia,  ca  nişte 
adevăraţi  ucenici  ai  Sfântului  al  cărui  nume  -  acela  de 
„Prodromiţi”  -  îl  şi  poartă;  iar  pentru  cele  trebuincioase, 
are  Sfinţia  sa  grijă,  că  doar  cu  puţină  osteneală  li  se  ico- 
nomisesc  toate. 

Cu  ale  căruia  rugăciuni,  şi  ale  Prea  Sfintei  Năs¬ 
cătoare  de  Dumnezeu  şi  pururea  Fecioarei  Maria,  să  ne 
ajute  [Dumnezeu]  a  petrece  această  viaţă  în  fapte  bune, 
mai  ales  în  dragoste  duhovnicească,  ascultare,  post  şi  ru¬ 
găciune,  şi  adeseori  în  Sfântă  împărtăşire,  demni  a  ne 
numi  ucenici  ai  Săi  şi  părtaşi  împărăţiei  Cerurilor  şi  fe¬ 
ricirii  Sfinţilor  în  veci.  Amin. 


Schitul  românesc  Prodromu 
(vedere  aeriană) 

Sfântul  Munte  Athos: 
contribuţii  româneşti 

Si 


Scurtă  prezentare 
pentru  folosul  vizitatorilor 


Schitul  românesc  Lacu 


Anexa  I 


Contribuţia  românilor  şi  a  Bisericii  Ortodoxe  Române 
la  susţinerea  Sfântului  Munte  Athos 

De  la  jumătatea  veacului  XIV  şi  până  în  veacul  XIX, 
nenumărate  documente  greceşti,  slavone  şi  româneşti  do¬ 
vedesc  în  chip  neîndoielnic  că,  dintre  toate  mănăstirile  su¬ 
verane  azi  în  Sfântul  Munte  Athos,  nu  este  nici  una  pentru 
a  cărei  refacere,  întreţinere  şi  înzestrare  să  nu  fi  contribuit 
voievozii  Ţărilor  Române  sau  credincioşii  Bisericii  Orto¬ 
doxe  Române.  Astfel,  cu  ajutorul  românesc  s-au  zidit  din 
temelie  ori  s-au  renovat  multe  mănăstiri  athonite,  s-au 
zugrăvit  biserici,  paraclise  şi  trapeze,  s-au  făcut  ziduri  de 
apărare,  fântâni  de  apă  şi  turnuri  de  veghe,  s-au  dăruit 
cărţi  de  slujbă  şi  odoare  de  preţ,  icoane  ferecate  în  aur  şi 
argint,  odăjdii,  epitafe  şi  dvere  cusute  în  fir  de  aur  şi  îm¬ 
podobite  cu  pietre  scumpe  şi  mărgăritare,  care,  toate  lao¬ 
laltă,  alcătuiesc  azi  tezaurul  de  mare  preţ  şi  comorile  de 
artă  ale  Athosului.  De  aceea,  toate  dipticile  mănăstirilor 
athonite  sunt  pline  de  nume  de  români  trecuţi  în  rândul 
marilor  ctitori.  într-adevăr,  inscripţiile  păstrate  până  azi  pe 


în  partea  finală  broşurii  Scurt  îndrumător  pentru  pelerinii  români 
(1998),  acest  extras  este  precedat  (p.  27)  de  următoarea  „însemnare”: 
Pentru  o  mai  deplină  documentare  a  pelerinilor  români  care  vizitea¬ 
ză  mănăstirile  Sfântului  Munte ,  dăm  în  continuare  un  extras  din  re¬ 
vista  Patriarhiei  Române  Ortodoxia,  nr.  2/1953,  privind  „Contribu¬ 
ţia  românilor  şi  a  Bisericii  Ortodoxe  Române  la  susţinerea  Sfântului 
Munte  -  Athos”. 

zidurile  sfintelor  locaşuri,  mulţimea  de  hrisoave  şi  manu¬ 
scrise  vechi,  păstrate  în  bibliotecile  tuturor  mănăstirilor 
athonite,  dovedesc  cu  prisosinţă  marele  sprijin  dat  de  po¬ 
porul  român  pentru  acest  ţinut  de  sfinţită  aşezare  călugă¬ 
rească.  în  faţa  atâtor  mărturii  netăgăduite,  atât  istoriografia 
greacă  precum  şi  cea  slavă  recunosc  îndeobşte  că  „nici  un 
alt  popor  ortodox  n-a  făcut  jertfe  mai  mari  şi  n-a  susţinut 
cu  mai  multă  dărnicie  mănăstirile  din  Sfântul  Munte,  ca 
România 

De  altfel,  după  căderea  Bizanţului  sub  turci  [1453], 
singurul  scut  de  ocrotire  pentru  călugării  athoniţi  au  ră¬ 
mas  doar  voievozii  români  care,  pentru  marea  lor  milosti¬ 
vire  şi  îndurare,  sunt  asemănaţi  de  călugării  athoniţi  cu 
împăraţii  Justinian  şi  Constantin  cel  Mare,  sau  că  istoria 
n-a  cunoscut  un  împărat  mai  darnic,  cum  s-a  spus  despre 
Constantin  Vodă  Brâncoveanu  (1688-1714). 

începând  cu  primii  Basarabi  din  veacul  al  XTV-lea 
şi  sfârşind  cu  ultimii  voievozi  şi  domni  din  veacul  al 
XlX-lea,  mănăstirile  atonite  au  primit  nu  numai  autoare 
în  bani,  ci  şi  numeroase  alte  venituri,  dăruindu-li-se  mă¬ 
năstiri  şi  metocuri  bogate,  sate  şi  moşii  întinse,  păduri,  ţa¬ 
rini  şi  podgorii,  bălţi  şi  heleştee  cu  peşte,  vămi,  vaduri  de 
mori. 

Aşadar,  Biserica  Ortodoxă  Română  are  în  plus, 
pentru  apărarea  autonomiei  athonite,  şi  titlul  de  principală 
ctitoră  a  celor  mai  multe  aşezăminte  de  pe  Sfântul  Munte, 
titlu  ce  constituie  un  izvor  de  drepturi  pe  care  Ortodoxia 
de  pretutindeni  trebuie  să  i  le  recunoască,  fiindcă  până  azi 
n-au  fost  abolite  principiile  dreptului  ctitoricesc,  drept  ră¬ 

mas  în  vigoare,  atât  în  viaţa  internă  cât  şi  în  relaţiile  inter- 
ortodoxe. 

Astfel,  biserica  de  la  Protathon,  cu  toate  dependin¬ 
ţele  sale,  a  fost  reînnoită  în  întregime,  la  anul  1508,  de 
Bogdan  Voievodul  Moldovei,  şi  tot  cu  ajutor  românesc  ş- 
a  zugrăvit,  la  1520,  paraclisul  Sfântului  Ioan  Botezătorul, 
între  daniile  făcute  la  Protathon  de  voievozii  români,  tre¬ 
buie  amintite  bogatele  mănăstiri  Sfinţii  Trei  Ierarhi  din 
Iaşi  şi  Cotroceni  din  Bucureşti,  ale  căror  venituri  însem¬ 
nate  au  constituit  cel  mai  preţios  sprijin  pentru  Chinotita 
athonită  timp  de  aproape  două  veacuri. 

Marea  Lavră  a  fost  reclădită  aproape  în  întregime, 
la  începutul  veacului  al  XVI-lea,  de  voievodul  Neagoe 
Basarab,  care  i-a  dăruit  şi  un  ajutor  de  90000  de  taleri.  La 
1643,  Matei  Vodă  Basarab  zideşte  aici,  din  temelie,  bise¬ 
rica  cu  hramul  Sfântul  Mihail  Mărturisitorul,  unde  se  află 
zugrăvit  ca  ctitor. 

Mănăstirea  Vatoped  este  reclădită  în  parte,  după 
1526,  de  voievodul  Ţării  Româneşti  Radu  de  la  Afumaţi, 
care  a  zidit  aici  şi  biserica  cu  hramul  Maicii  Domnului, 
împreună  cu  tumul,  vinăria  şi  hambarele.  Voievodul  Mol¬ 
dovei,  Alexandru  Lăpuşneanul,  i-a  dăruit,  în  anul  1560, 
un  metoh  la  Salonic,  cumpărat  cu  65000  de  aspri,  şi  i-a 
acordat  un  ajutor  anual  de  300  de  galbeni.  în  anul  1660, 
biserica  acestei  mănăstiri  a  fost  refăcută  de  Vasile  Lupu  şi 
fiul  său  Ştefaniţă  Vodă,  iar  la  sfârşitul  secolului  al  XVII- 
lea,  Constantin  Vodă  Brâncoveanu  i-a  dăruit  un  ajutor  de 
21000  de  aspri.  Vatopedul  a  avut  închinate  în  Moldova 
un  număr  de  şase  mănăstiri  şi  numai  moşiile  mănăstirii 

Golia  erau  în  întindere  de  peste  100000  ha. 

Mănăstirea  Iviron  a  primit,  în  anul  1605,  de  la  voie¬ 
vodul  Radu  Şerban  al  Ţării  Româneşti,  un  ajutor  de 
15000  de  aspri,  iar  urmaşul  său  la  domnie  a  cheltuit,  pen¬ 
tru  aducerea  apei  în  mănăstire,  peste  60000  de  aspri. 

Lavra  Hilandarului  s-a  bucurat  de  ajutorul  românesc 
încă  de  la  sfârşitul  veacului  al  XV-lea,  iar  mănăstirea  Dio- 
nisiu  a  fost  rezidită  din  temelie,  între  anii  1512-1515,  de 
evlaviosul  voievod  Neagoe  Basarab,  care  a  zidit  aici  şi  o 
biserică  nouă  cu  hramul  Sfântul  Nifon.  în  anul  1534,  ar¬ 
zând  biserica  mănăstirii,  s-a  reclădit  şi  zugrăvit  de  voievo¬ 
dul  Moldovei,  Petru  Rareş. 

Mănăstirea  Cutlumuş  a  fost  rezidită  şi  întemeiată 
din  nou  de  egumenul  Hariton,  viitorul  Mitropolit  al  Ungro- 
Vlahiei  (1372-1381),  cu  ajutorul  bănesc  dat  de  voievozii 
munteni  Nicolae  Alexandru  Basarab  şi  fiii  săi  Vlaicu  Vodă 
şi  Radu  Vodă,  cu  îndatorirea  ca  să  fie  socotită  „Lavră  a 
Ţării  Româneşti”  şi  să  aibă  adăpost  într-insa  şi  călugări 
români.  După  ce  primeşte,  în  tot  cursul  veacului  al  XV- 
lea,  mai  multe  danii  de  moşii  şi  ajutoare  în  bani,  la  înce¬ 
putul  veacului  al  XVI-lea  Mănăstirea  Cutlumuş  este  refă¬ 
cută  în  întregime  de  voievozii  Radu  cel  Mare  şi  Neagoe 
Basarab,  care  au  zidit  biserica  cu  hramul  Sfântul  Nicolae, 
clădind  apoi  chilii,  trapeză,  bolniţă,  arhondaric  şi  altele. 
Milosteniile  şi  ajutoarele  românilor  pentru  Cutlumuş  au 
urmat  aproape  fără  întrerupere  până  la  sfârşitul  veacului 
trecut,  când,  întâmplându-se  în  1893  să  ardă  toate  chiliile 
din  partea  de  Răsărit,  s-au  făcut  altele  noi  cu  dania  unor 
credincioşi  din  Bucureşti. 

Chiliile  Mănăstirii  Pantocrator  şi  fântâna  din  faţa 
bisericii  au  fost  zidite  în  anii  1536-1537  de  logofătul  Ţării 
Moldovei,  Gavriil  Trotuşeanu. 

Mănăstirea  Xiropotamu  posedă  azi  în  arhiva  sa  pes¬ 
te  o  mie  de  documente  româneşti,  care  pot  dovedi  marea , 
dărnicie  de  care  s-a  bucurat  ea,  în  decurs  de  patru  veacuri, 
din  partea  voievozilor  munteni  şi  moldoveni.  Adăugăm 
că  biserica  a  fost  renovată  de  Doamna  Ruxandra,  soţia  lui 
Alexandru  Lăpuşneanul,  care  a  refăcut  cu  cheltuiala  sa  şi 
zugrăveala.  în  a  doua  jumătate  a  veacului  al  XVIII-lea,  ca 
să  poată  scăpa  mănăstirea  de  datoriile  în  care  era  înglo¬ 
dată,  călugărul  athonit  Chesarie  Daponte  a  colindat  după 
milostenie  satele  şi  oraşele  Moldovei  şi  Munteniei,  strân¬ 
gând,  în  curs  de  opt  ani,  în  folosul  acestei  mănăstiri,  peste 
7500000  de  piaştri. 

Mănăstirea  Zografu  a  fost  atât  de  mult  ajutată  şi  de 
bogat  înzestrată  de  către  voievozii  Moldovei,  începând  cu 
Alexandru  cel  Bun  (1400-1432)  şi  Ştefan  cel  Mare  (1457- 
1504),  încât  era  socotită  drept  ctitorie  românească. 

Mănăstirea  Dochiaru  a  fost  rezidită  din  temelie  şi 
zugrăvită  cu  cheltuiala  voievodului  Moldovei  Alexandru 
Lăpuşneanul  (1552-1568)  şi  prin  purtarea  de  grijă  a  Mi¬ 
tropolitului  Sucevei,  Teofan,  care,  retrăgându-se  din  sca¬ 
un,  s-a  închinoviat  aici,  unde  a  şi  murit  în  anul  1598,  fiind 
îngropat  chiar  în  nartica  bisericii. 

Mănăstirea  Caracalu  a  fost  şi  ea  rezidită  din  teme¬ 
lie,  în  anul  1535,  de  voievodul  Moldovei  Petru  Rareş. 

Tot  cu  ajutor  românesc  s-a  reclădit  în  întregime  şi 
Mănăstirea  Simonpetra  în  urma  focului  nimicitor  din  anul 

1580.  Aici  se  află  zugrăvit,  în  calitate  de  ctitor,  Domnul 
Ţării  Româneşti  Mihai  Viteazul  (1593-1601),  care  i-a  în¬ 
chinat,  în  anul  1599,  bogata  Mănăstire  Sfântul  Nicolae, 
zidită  de  el  în  Bucureşti  şi  înzestrată  cu  moşii  atât  de  mari 
încât  din  veniturile  lor  s-a  putut  reface  uşor  Mănăstirea 
Simonpetra,  distrusă  din  nou  de  foc  în  anul  1625. 

La  nici  o  mănăstire  din  Sfântul  Munte  nu  se  cunosc 
atâtea  hrisoave  de  danii  provenite  de  la  voievozii  munteni 
şi  moldoveni,  ca  la  Xenofont.  Ele  încep  din  veacul  al  XV- 
lea  şi  continuă  până  la  jumătatea  veacului  al  XlX-lea,  şi 
în  toate  se  arată  că  această  mănăstire  a  fost  „zidită  şi 
înfrumuseţată”  de  binecredincioşi  domni  români.  Astfel, 
în  1545,  biserica  mănăstirii  a  fost  zugrăvită  de  Constantin 
Vornicul  şi  fratele  său,  Radu.  în  1564,  boierul  Nil  Coman 
a  rezidit  din  temelie  Biserica  Sfântul  Gheorghe,  iar  în 
1637,  Matei  Basarab  (1632-1654)  a  rezidit  din  temelie  bi¬ 
serica  mare  şi  trapeza  unde  se  află  zugrăvit  în  calitate  de 
ctitor. 

Mănăstirea  Grigoriu  a  fost  rezidită  în  secolul  al 
XV-lea  de  domnitorul  Moldovei  Ştefan  cel  Mare,  care  i-a 
dăruit  apoi  şi  vechea  mănăstire  Sfântul  Trifon  din  Karyes, 
cumpărată  cu  24000  de  aspri,  şi  unde  fiul  său.  Bogdan 
Vodă  (1504-1517),  a  zidit  o  biserică.  Tumul  clopotniţei 
Mănăstirii  Grigoriu  păstrează  până  astăzi  inscripţia  din  a- 
nul  1502,  care  arată  că  s-a  clădit  de  voievodul  moldo¬ 
vean.  Spre  a  ilustra  veniturile  pe  care  le-a  avut  această 
mănăstire  de  pe  proprietăţile  închinate  în  Ţara  Moldovei, 
este  destul  să  spunem  că  egumenul  Visarion,  de  neam  din 
Peloponez,  în  timp  de  10  ani  (1842-1852)  cât  a  admini¬ 

strat  Mănăstirea  Vizantea  din  Moldova,  a  adunat  o  avere 
atât  de  mare  încât,  la  moartea  sa,  a  lăsat  prin  testament 
Mănăstirii  Grigoriu,  Chinotitei  athonite  şi  unui  spital  din 
Athena  o  avere  de  peste  20  de  milioane  de  lei. 

Din  secolul  al  XV-lea  şi  până  la  începutul  secolului, 
al  XlX-lea,  Mănăstirea  Sfântul  Pantelimon  -  Rusikon  -  a 
primit  nenumărate  ajutoare  în  bani  şi  moşii,  iar  între  anii 
1812-1819,  biserica  fiind  ruinată,  s-a  rezidit  din  temelie 
de  Scarlat  Callimah,  domnul  Moldovei. 

Aceleaşi  danii  în  bani  şi  moşii  s-au  făcut  şi  celorlal¬ 
te  mănăstiri  athonite:  Filoteu,  Sfântul  Pavel,  Stavronikita 
şi  Esfigmenu,  unele  datând  chiar  din  secolul  al  XV-lea. 

Atestările  dărniciei  româneşti  la  Muntele  Athos  se 
află  consemnate  în  cele  câteva  mii  de  documente  care  se 
păstrează,  cea  mai  mare  parte,  în  arhivele  mănăstirilor 
athonite,  iar  altele  în  Arhivele  Statului  Român,  din  Iaşi 
sau  Bucureşti,  sau  în  Biblioteca  Academiei  Române.  O 
specificare  a  lor,  chiar  în  rezumat,  nu  este  posibilă  în  ca¬ 
drul  restrâns  al  unui  articol.  Cităm  doar  câteva  dintre  co¬ 
lecţiile  de  documente,  la  care  trimitem  pe  cei  care  vor  să 
se  lămurească  asupra  dărniciei  româneşti  faţă  de  Muntele 
Athos:  Porfirie  Uspenski,  Catalogul  documentelor  din 
Sfântul  Munte  Athos,  Petersburg,  1847;  I.  Brezoianu,  Mă¬ 
năstirile  închinate.  Bucureşti,  1861;  V.  Langlois,  Le  Mont 
Athos  et  ses  monasteres.  Paris,  1867;  P.  Florinski,  Docu¬ 
mente  athonite,  Petersburg,  1 880;  revista  Bu^avrivd  xpo- 
vuca  tom.  X,  Petersburg,  (1903);  XII  (1906);  Xm  (1907); 
XVD  (1911);  XX  (1913);  Calinic  Delicani,  flaipxapxiKâ  eyy- 
pacpa,  voi.  I-m,  Constantinopol,  1902-1905;  G.  Millet  -  J. 

Pargoire  -  L.  Petit,  Recueil  des  inscriptions  chretienne  de 
l’Athos,  Paris,  1904;  N.  Iorga  -  Hurmuzachi,  Documente 
cu  privire  la  Istoria  Românilor,  voi.  XIV,  1-3,  Bucureşti, 
1915-1937;  Gr.  Nandriş,  Documente  slavone  din  mănăsti¬ 
rile  Sfântului  Munte,  Bucureşti,  1936;  Academia  R.P.R., 
Documente  privitoare  la  istoria  Românilor,  sec.  XVI- 
XVII,  Bucureşti,  1951-1952. 

în  faţa  atâtor  mărturii  documentare,  chiar  istoricii 
aghioriţi  Gherasim  Smimakis,  Kosma  Vlahos,  Arhim. 
Hristofor  Ktena  şi  Ierom.  Kiril  Lavriotul  recunosc,  în 
mod  unanim,  dărnicia  românească  pentru  Sfântul  Munte, 
arătând,  în  studiile  şi  lucrările  pe  care  le-au  publicat  fie¬ 
care,  că  „fără  ajutorul  dat  de  voievozii  munteni  şi  moldo¬ 
veni  în  decursul  veacurilor,  unele  mănăstiri  athonite  ar  fi 
încetat  demult  să  mai  existe  sau  să-şi  continue  viaţa  lor 
de  obşte 


Manuscris  athonit  în  limba  română 


Anexa  II 


Sfântul  Munte  Athos  -  „Grădina  Maicii  Domnului” 

Sfântul  Munte  Athos  este  supranumit  „Grădina 
Maicii  Domnului”.  Se  spune  că  Născătoarea  de  Dum¬ 
nezeu,  însoţită  de  Sf.  Apostol  şi  Evanghelist  Ioan,  a  plecat 
într-o  călătorie  spre  insula  Cipru,  pentru  a-l  vizita  pe  Sf. 
Lazăr.  Corabia  a  fost  însă  surprinsă  de  o  furtună  care  a 
împins-o  pe  ţărmurile  Athosului,  acolo  unde  astăzi  se  află 
Mănăstirea  Iviron.  Copleşită  de  frumuseţea  locului,  Mai¬ 
ca  Domnului  s-a  rugat  Fiului  său  să  îi  dăruiască  acest 
munte.  O  voce  i-a  răspuns  din  ceruri:  „Fie  aceasta  gră¬ 
dina  ta  şi  loc  de  nevoire  pentru  cei  ce  caută  mântuirea!  ”. 
Şi  dragostea  ocrotitoare  a  Maicii  Domnului  pentru  acest 
loc  binecuvântat  se  face  simţită  până  în  zilele  noastre... 

Istorie  şi  legendă 

Athosul  este  o  peninsulă  situată  la  Marea  Egee,  în 
partea  nordică  a  Greciei.  Lungă  de  aprox..60  şi  lată  de 
aprox.  1 0  de  kilometri,  ea  este  dominată  de  o  culme  ma¬ 
iestuoasă,  de  peste  2000  de  metri. 

Numele  de  Athos  este  al  unui  gigant  despre  care  le¬ 
gendele  precreştine  spun  că  s-ar  fi  bătut  prin  partea 
locului  cu  Poseidon  [zeul  mărilor],  aruncând  asupra  aces¬ 
tuia  stânca  uriaşă  care-i  poartă  astăzi  numele.  O  altă  ver¬ 
siune  ne  vorbeşte  de  victoria  zeului  Poseidon,  care,  pen- 


tru  a-1  pedepsi  pe  Athos,  l-ar  fi  îngropat  sub  imensa 
stâncărie. 

Strabo  şi  Plutarh  ne  relatează  că  Deinokrate,  arhi¬ 
tectul  lui  Alexandru  Macedon,  voia  să  transforme  masi¬ 
vul  Athonului  într-o  imensă  statuie  a  marelui  împărat, 
care  urma  să  ţină  într-una  din  mâini  un  întreg  oraş.  Ale¬ 
xandru  cel  Mare  nu  a  agreat  însă  acest  proiect  ciclopic, 
lăsând  muntele  aşa  cum  era. 

Nu  se  ştie  cu  exactitate  de  când  datează  primele 
aşezări  monastice  de  aici,  însă  împăratul  bizantin  Con¬ 
stantin  Monomahul,  într-un  act  din  1046,  vorbea  deja  de 
„Sfântul  Munte”.  Dacă  acesta  îşi  trage  rădăcinile  istorice 
din  marele  imperiu  ortodox  al  Bizanţului,  rădăcinile  sale 
spirituale  vin  tocmai  din  secolul  al  4-lea,  din  deşerturile 
fierbinţi  ale  Egiptului,  acolo  unde  marii  sihaştri  Antonie 
şi  Pahomie  puneau  bazele  monahismului  răsăritean. 

Organizarea  Sfântului  Munte:  mănăstiri  şi  schituri 

Unul  dintre  cele  mai  mari  centre  monastice  creştine, 
Sfântul  Munte  a  fost  şi  va  rămâne  un  far  călăuzitor  pentru 
întreaga  lume  ortodoxă.  Refugiu  spiritual  situat  parcă  în 
afara  timpului,  Sfântul  Munte  este  un  stat  monastic 
independent,  având  o  constituţie  ratificată  prin  tratate 
internaţionale.  Cu  toate  că  are  cele  mai  strânse  legături  cu 
Grecia  şi  oricui  locuieşte  aici  i  se  acordă  cetăţenia  elenă, 
el  se  doreşte  un  centru  panortodox,  aici  vieţuind  laolaltă 
monahi  greci,  ruşi,  români,  sârbi,  bulgari,  ciprioţi,  dar  şi 
monahi  ortodocşi  proveniţi  din  ţări  occidentale. 

întreg  teritoriul  peninsulei  athonite  este  împărţit 
între  cele  20  de  mănăstiri  istorice.  Alături  de  acestea  fiin¬ 
ţează  o  serie  de  schituri  şi  chilii  care  sunt  sub  ascultarea 
mănăstirii  pe  al  cărei  teren  se  află  amplasate. 

în  ordinea  lor  ierarhică,  cele  20  de  mănăstiri  isto: 
rice  de  la  Athos  sunt:  Marea  Lavră,  Vatoped,  Iviron,  Hi- 
landar,  Dionisiu,  Cutlumuş,  Pantocrator,  Xiropotamu,  Zo- 
grafu,  Dochiariu,  Caracalu,  Filoteu,  Simonos  Petra,  Sf. 
Pavel,  Stavronikita,  Xenofont,  Grigoriu,  Esfigmenu,  Sf. 
Pantelimon,  Costamonitu.  Toate  au  fost  înfiinţate  cu  per¬ 
misiunea  împăraţilor  bizantini  şi  confirmate  de  către  Pa¬ 
triarhii  Constantinopolului.  Acesta  e  motivul  pentru  care 
numărul  lor  a  rămas  fix  şi  nu  poate  fi  schimbat. 

Românii  au  aici  două  schituri,  Prodromu  şi  La- 
cu:  primul  sub  ascultarea  Marii  Lavre,  iar  cel  de-al 
doilea  ţinând  de  Mănăstirea  Sf.  Pavel. 

Statul  athonit  este  condus  de  delegaţi  ai  celor  20  de 
mănăstiri  istorice.  O  dată  pe  an,  ei  se  adună  pentru  a  alege 
Epistasia :  4  călugări,  dintre  care  unul  este  protos- ul  (cel 
dintâi).  Pe  perioada  mandatului,  fiecare  primeşte  câte  un 
sfert  din  marele  sigiliu  athonit  cu  care  se  ratifică  toate 
deciziile.  Acest  sistem  de  organizare  îndreptăţeşte  defini¬ 
rea  Athosului  ca  „republică  monahală”. 

Viata  athonită 

i 

Cuvântul  „monah”  vine  de  la  grecescul  monos, 
„singur”.  Călugării  sunt  singuri  cu  Dumnezeu.  Ei  nu  au 

nimic  al  lor,  bunurile  aparţinând  comunităţii.  Toate  mănă¬ 
stirile  din  Sfântul  Munte  sunt  cu  viaţă  de  obşte. 

Aproape  toate  slujbele  au  loc  în  liniştea  nopţii.  Ast¬ 
fel,  spre  seară,  după  vecernie,  urmează  masa,  apoi  slujba 
pavecemiţei.  Pe  la  ora  2  dimineaţa,  începe  utrenia,  cu 
ceasurile  şi  Sf.  Liturghie.  In  fiecare  zi,  după  Sf.  Liturghie 
urmează  masa,  apoi  fiecare  se  îndreaptă  spre  ascultarea 
sa,  în  timp  ce  vizitatorii  pornesc  spre  altă  mănăstire. 
Monahul  nu  se  roagă  numai  dimineaţa  şi  seara,  sau  numai 
de  şapte  ori  în  zi,  ci,  după  cuvântul  Sf.  Apostol  Pavel,  ne¬ 
încetat :  „Doamne  Iisuse  Hristoase,  miluieşte-mă”. 

încă  de  la  începuturi,  femeilor  nu  le-a  fost  permis 
accesul  în  Sfântul  Munte.  Explicaţia  este  simplă:  dacă  un 
om  a  ales  celibatul,  îi  este  mai  uşor  să  nu  întâlnească  fe¬ 
mei.  Dar  în  Athos  nu  numai  femeile  sunt  excluse,  dar  şi 
animalele  de  parte  femeiască  (cu  excepţia  pisicilor).  în 
tradiţia  ortodoxă,  călugării  se  ocupă  în  primul  rând  cu 
grădinăritul.  în  Sfântul  Munte  nu  se  mănâncă  deloc  came, 
ci  numai  peşte  şi  fructe  de  mare. 

Ospitalitatea  a  fost  dintotdeauna  o  caracteristică  a 
vieţii  monahale.  Oaspetele  trebuie  primit  precum  Hristos 
însuşi.  Primirea  oaspeţilor  nu  este  o  tulburare,  ci  un  privi¬ 
legiu.  Unul  dintre  cele  mai  de  preţ  lucruri  ale  Athosului  îl 
reprezintă  însă  liniştea.  Dacă  doriţi  să  vă  bucuraţi  cu  ade¬ 
vărat  de  cele  câteva  zile  petrecute  în  Sfântul  Munte,  res¬ 
pectaţi  întru  totul  regulile  de  vieţuire  şi  programul  mănă¬ 
stirilor  unde  sunteţi  găzduiţi,  inclusiv  prin  participarea  la 
toate  Sfintele  Slujbe. 

Mănăstirile  primesc  cu  bucurie  pelerinii.  Confraţii 
monahi  şi  pelerinii  autentici  au  puţine  restricţii.  Turiştii 
sunt  însă  minuţios  verificaţi.  Totuşi,  oricine  doreşte  să 
viziteze  Sfanţul  Munte  o  poate  face  în  baza  unui  permis 
special,  numit  diamonitirion,  care  îi  dă  drept  de  şedere 
gratuită  pentru  4  zile  . 


Silviu-Andrei  Vlădăreanu 


*  Acest  text  -  ca  şi  micul  îndrumar  de  pe  pagina  următoare  -  este  re¬ 
produs  din  numărul  pe  luna  august  2003  al  revistei  bucureştene  Lu¬ 
mea  credinţei,  pp.  41-43. 


PENTRU  CEI  CE  DORESC  -SA  VIZITEZE 

seanţei  menit:  ai  hos 

Permisul  de  intrare  se  obţine  de  pe  o  zi  pe  alta,  în 
baza  paşaportului  şi  a  unei  cereri  depuse  personal  la  Biroul 
Executiv  al  Sfântului  Munte  Athos  ( Holy  Executive  of  the 
Holy  Mount  Athos)  situat  în  Salonic,  B-dul  Egnatia  109. 
Programul  biroului  este  de  luni  până  vineri  între  orele 
9.00-13.30,  iar  sâmbăta  între  orele  10.00-12.00.  Pentru 
informaţii  suplimentare  vă  puteţi  adresa  la  telefon  02310- 
252575  sau  252578. 

Având  în  vedere  fluxul  mare  de  turişti,  mai  ales  în 
perioada  verii,  este  bine  ca,  înainte  de  a  vă  planifica  o  ex¬ 
cursie  în  Sf.  Munte,  să  aveţi  o  confirmare  telefonică  a  re¬ 
zervării  dumneavoastră.  Rezervarea  o  puteţi  face  prin  fax, 
la  numărul  02310-222424,  precizând  perioada  dorită  (max. 
4  zile),  numele  şi  prenumele,  seria  paşaportului,  ocupaţia  şi 
apartenenţa  religioasă. 

Permisul  de  intrare  se  ridică  a  doua  zi  din  portul 
Ouranopolis  (locul  de  îmbarcare  spre  Sf.  Munte),  în  schim¬ 
bul  unei  taxe  de  18  euro  (elevii  şi  studenţii  plătesc  numai  8 
euro).  Cei  de  alte  confesiuni  decât  cea  ortodoxă  achită  35 
euro.  Vaporul  zilnic,  la  ora  9.45. 

Filmatul  este  cu  desăvârşire  interzis.  Se  pot  face  foto¬ 
grafii,  însă  numai  în  exterior,  iar  părinţilor  -  numai  cu 
acordul  lor.  în  Sf.  Munte  nu  se  consumă  carne.  Nu  se  cuvi¬ 
ne  să  mâncaţi  în  afara  meselor  rânduite.  Este  de  Ia  sine 
înţeles  că  se  cere  o  ţinută  vestimentară  decentă  şi,  ca  o 
consecinţă,  plaja  sau  înotul  sunt  strict  interzise. 

